PETRE ȚPURLEA 


_ PROCESUL 
ORGANIZAȚIEI 
eM ESSU UL: z 
ea 


- Abra 


Procesul Organiza- 
iei T% este unul din- 
tre momentele impor- 
tante ale represiunii 
coordonate de guver- 
nul Petru Groza şi de 
ocupantul sovietic. îm- 
potriva fortelor demo- 
crate din România în 
perioada 1945-1947. 
Actiunea tinerilor ju- 
decaţi în septembrie 1945 a făcut parte din 
ansamblul Mişcării Naţionale de Rezis- 
tenţă din acei ani: nu a fost izolată. a avut 
un puternic ecou intern şi internaţional. 
fapt care îndreptăteşste, o dată în plus. 
cunoaşterea ei. 

Cartea de fată prezintă. aşadar. un 
momenti al Mişcării Naţionale de Rezis- 
tentă din România împotriva instaurării 
dictaturii de tip sovietic: va fi urmată de 
înfățișarea altor momente. arhivele păs- 
trând foarte multe şi valoroase documente 
pe această temă. partie dintre ele deja stu- 
diate de istorici. 


PETRE ȚURLE A 


. ISBN 973-98909-9-7 


Coperta: STAN BARON 


Colecţia CONTEPORANEEA 


© LIBRA 


ISBN 973-98909-9-7 


PETRE ŢURLEA 


PROCESUL 
ORGANIZAȚIEI „T“ 


LIBRA 
Bucure şti, 2000 


Descrierea CIP a Bibliotecii Naţionale 


TURLEA PETRE 

Procesul Organizaţiei „T“ / Petre Ţurlea. — Bucureşti: 
Fundaţia Culturală Libra, 2000 

p.; cm. 

ISBN 973-98909-9-7 


94(498) „1944/1989“ 


Volum apărut cu sprijinul Ministerului Culturii din România. 


Introducere 


După 1990 au apărut o serie de articole, studii şi 
monografii privitoare la procesul de cucerire a puterii 
politice în România de către Partidul Comunist Român şi la 
felul în care acest partid a condus ţara timp de 50 de ani. 
Comparând aceste lucrări cu cele privind aceleaşi două 
probleme, dar publicate înainte de 1989, din motive lesne 
de înțeles, prezentarea şi concluziile sunt diametral opuse. 
Şi, uneori acelaşi autor semna şi înainte şi după Revoluție. 
Dar nu acesta poate fi faptul cu adevărat grav, deşi nu 
este de lăudat schimbarea radicală a opiniei în funcţie 
de regimul politic. Are loc o revenire a istoriografiei 
româneşti la tradiţiile ei serioase antebelice; în acest 
context, nu este rău dacă şi aceia care au făcut 
compromisuri în vechiul regim — constrânşi, sau chiar cei 
care s-au pus din convingere în slujba acelui regim — revin 
la postura de adevăraţi oameni de ştiinţă. Cu adevărat grav 
este atunci când se imită sistemul impus înainte de 1989, 
când se scriu lucrări cu concluzii dinainte stabilite, când 
documentele istorice sunt acceptate doar în măsura în care 
pot confirma concluziile dorite. Faptele anonime sau puțin 
importante în epocă sunt tratate uneori, astăzi, ca puncte de 
reper deosebite; se confecționează eroi din oameni care au 
avut doar meritul că nu s-au raliat regimului comunist; în 


seama adevăratelor personalități ale rezistenței antico- 
muniste se pun şi fapte pe care nu le-au făcut sau li se 
trec cu vederea momentele de laşitate. 

Memoriile celor care au fost implicaţi în zbuciumata 
evoluţie a societăţii româneşti de după 1944 — deşi 
literatura memorialistică are un grad de subiectivism mare, 
uneori exagerat — adesea sunt luate ca documente istorice 
de necontestat şi nu mai sunt comparate cu alte 
surse. Tendinţa aceasta este speculată intens de personaje 
care au avut un rol important chiar în aparatul represiv sau 
de propagandă comunist şi care acum încearcă să fixeze o 
anumită imagine despre anii postbelici, imagine în care ei, 
bineînţeles, sunt personaje pozitive, neprihănite. Exemplul 
cel mai edificator este Silviu Brucan. Partizanatul, fie cel 
de tip comunist, fie cel opus acestuia, nu este de admis în 
lumea ştiinţifică. (De altfel, fenomenul petrecut în 
istoriografie după 1989 îl regăsim în ansamblul societăţii 
româneşti a perioadei respective. Au existat ilegaliştii 
comunişti din perioada interbelică, cărora statul socialist 
le-a dat pensii substanţiale; după 1989, foştii deținuți 
politici anticomunişti au obținut un statut asemănător — 
pensii proporționale cu numărul anilor de detenţie. Statul 
socialist a transformat principala închisoare politică, 
Doftana, în muzeu; după 1989, principala închisoare unde 
au fost deținuți oponenții comunismului, Sighet, a fost şi ea 
transformată în muzeu. În lumea literelor, înainte de 1989 
o mulțime de scriitori s-au ridicat; erau consideraţi mari şi 
răsplătiți cu premii şi alte avantaje materiale doar pentru 
faptul că lăudau comunismul; după 1989, o mulţime de 
scriitori s-au ridicat din anonimatul pe care-l meritau pe 
deplin, au fost proclamaţi stâlpi ai literaturii naţionale, nu 
pentru opera lor, ci doar în raport cu vehemenţa antico- 
munismului lor. Ș.a.m.d.) 

Ca unna:., cea mai importantă realizare a 
istoriografiei româneşti de după 1989 este publicarea a 
câtorva zeci de volume de documente de arhivă, din 
perioada postbelică, aici subiectivismul fiind mult mai mic, 
cântonat doar în zona selecției documentelor; şi, de 
asemenea, genul de monografii care sunt însoțite de cele 
mai importante documente de arhivă privind tema 
respectivă (metodă folosită şi în lucrarea de față). 


* 


Bineînţeles, problema cea mai cercetată şi cea mai 
atractivă pentru istoricii de azi este aceea a rezistenței 
anticomuniste. Acum arhivele fiind deschise — în limita de 
timp impusă de lege — câmpul de investigaţie este imens. 
Cele mai serioase cercetări au luat forma unor lucrări 
ştiinţifice apărute sub egida Institutului Naţional pentru 
Studiul Totalitarismului din România — în revista proprie şi 
în mai mult de 40 de volume. De asemenea, câteva lucrări 
au apărut în diverse reviste de istorie sau au luat forma 
unor cărți apărute la unele edituri. Existenţa lor trebuie 
apreciată, în ansamblu conturând efortul istoricilor români 
de a lumina o etapă fie puțin cunoscută, fie denaturat 
prezentată până acum, a Istoriei românilor. 

Ofensivei majore duse de Partidul Comunist din 
România (până în 1965 s-a păstrat în titulatură particula 
din, având semnificaţia istorică ştiută a apartenenței la un 
organism comunist mondial), pentru cucerirea puterii 
politice i s-a opus, mai ales în perioada 1945-1950, o mare 
parte a societăţii româneşti, rezistența acesteia îmbrăcând 
forme foarte diverse, de la pamflete la acțiune armată; toate 
acestea fac parte dintr-o Mişcare Naţională de Rezistență, 
ale cărei contururi depline urmează abia a fi definite în baza 
cercetării de arhivă. Formula, folosită chiar în epocă, de 

„Mişcare Naţională“ este adecvată şi datorită întinderii, 
dar, mai ales, datorită faptului că cei mai mulți participanți 
la ea o concepeau în primul rând ca pe o reacţie la 
subordonarea Ţării de către U.R.S.S. şi impunerea în 
fruntea ei a unui partid dirijat de la Moscova; deci, o reacție 
de apărare națională împotriva unei imixtiuni externe. 
U.R.S.S. era inamicul, cel care a cotropit o parte din ţară, 
cel care o secătuieşte luându-i o parte din bogății, cel care 
îşi menţine aici trupele de ocupaţie şi controlează totul, cel 
care-şi impune propriul regim politic. Mişcarea Naţională 
de Rezistență nu a cuprins, însă, întreaga societate 
românească; o mare parte a acesteia, mai ales păturile 
sărace, fiind atrase de ideea utopică a egalităţii economice, 
sociale şi politice. De aceea, nu toţi cei care s-au raliat 
Partidului Comunist, mai ales în primii ani postbelici, pot fi 
blamaţi; mulți au crezut sincer într-o lume bună pentru toți. 
Chiar unii din oamenii de vârf ai regimului comunist au 
acționat cu convingerea că o fac spre binele societăţii, iar la 
sfârşitul vieţii au recunoscut că s-au înșelat. În acest plan, 
Alexandru Bârlădeanu este un exemplu: la moartea lui 
Corneliu Coposu, în 1995, într-o emisiune TVR, a spus că 
între el şi cel dispărut, Istoria i-a dat dreptate ultimului. 

Aşadar, lucrarea de față se adaugă la cele deja 
existente tratând diversele forme de rezistență a românilor 
împotriva acțiunii U.R.S.S. de impunere nedemocratică 
în fruntea Țării a forțelor politice dirijate de la Moscova. 
Confruntarea cu regimul politic ce prindea contur în anul 
1945 a două organizații democratice — „Tinerimea Liberă“ 
ŞI „T“ — este foarte puţin cunoscută şi niciodată prezentată 
în istoriografia română. În ancheta şi procesul intentat 
membrilor celor două, autoritățile le-au tratat în funcție de 
pericolul pe care considerau că-l reprezintă pentru 
Guvernul Petru Groza, atenția principală fiind îndreptată 
spre Organizaţia „T“, prin care se dorea să se dea o lovitură 


majoră Partidului Naţional Liberal şi Partidului Naţional 
Țărănesc; de cele mai multe ori, atât presa procomunistă, 
cât şi documentele procesului insistau pe această linie. 
Însăşi evoluţia ulterioară a unora dintre membrii 
Organizaţiei „Tinerimea Liberă“, în frunte cu preşedintele 
ei, spre integrarea deplină în Partidul Comunist, conduce la 
concluzia că organele de represiune comuniste ale anului 
1945 au intuit corect că adevărata primejdie pentru 
Guvernul Petru Groza o reprezenta Organizația „T“; de 
aceea şi tratamentul mult mai aspru față de membrii săi, în 
raport cu tratamentul acordat membrilor „Tinerimii 
Libere“. Acesta este şi motivul pentru care, deşi cele 
două organizații au constituit subiectul aceluiaşi proces 
în 1945, totuşi, cartea de față se intitulează Procesul 
Organizaţiei „T“. 

Identificarea fondului arhivistic, foarte bogat, păs- 
trat la Arhiva S.R.I., a fost făcută cu ajutorul doamnei 
F. Moraru, căreia îi aduc, şi pe această cale, mulțumiri. 


I. Două organizaţii democrate — 
„Tinerimea Liberă“ şi „T“ 


Conform unui raport al Direcţiei Generale a Poliției 
către Teohari Georgescu, ministru de interne, din 24 au- 
gust 1945, „în Capitală şi în țară în ultimul timp au luat 
ființă anumite organizaţii politice care urmăresc prin acte 
de teroare schimbarea regimului democratic“. Era evident 
vorba despre regimul „democratic“ instaurat de Guvernul 
Petru Groza. Cercetarea a dus la identificarea — spune 
raportul — a două organizații, în aparență cu caracter dife- 
rit, „însă care lucrau în strânsă legătură“. Cea mai veche, 
intitulată „Tinerimea Liberă“, era condusă de studentul 
Mircea Ștefanovici, iar a doua, Organizaţia „IT“, era 
condusă de avocatul Remus Ţeţul. 


* 


ORGANIZAȚIA „TINERIMEA LIBERĂ“ a debutat 
în arena politică prin manifestări de stânga în perioada 
antonesciană, deşi conducătorul ei, Mircea Ștefanovici, era 
bănuit a fi un apropiat al lui Mihai Antonescu. Preşedintele 
„Tinerimii Libere“ s-a născut la 25 mai 1922, în comuna 
Jiblea, judeţul Argeş. Din 1940 a fost student la Şcoala 
Politehnică Bucureşti. În 1943 încerca să formeze o 
Societate a Studenților din Politehnică, folosindu-se şi de 
numele lui Mihai Antonescu; ancheta ce a urmat a fost 

sistată la cererea acestuia din urmă. Siguranţa credea că | 
are idei comuniste, dar menţiona şi legăturile cu partidele | 
istorice (la 25 iunie 1943, la sediul Partidului Naţional 
Liberal, se întâlnea cu I. V. Săndulescu, Radu Câmpeanu, 
Negulescu, Mihadaş, Mănescu Manea şi Boisnard — 
aşadar, din Partidul Naţional Liberal, Partidul Național 
Țărănesc, Partidul Comunist din România, Partidul Social 
Democrat; voiau să editeze o revistă, „Cugetul nostru“; - 
printre cei care au susținut cu fonduri revista erau 
menționați M. Ghelmegeanu, Manolescu, director în 
Siguranța Statului, Eugen Cristescu, director general al 
Serviciului Special de Informaţii, Sava Dumitrescu, şeful 
Poliţiei de Siguranţă). Într-un material al Securităţii, din 
februarie 1950, se afirma că în 1943 Mircea Ştefa- 
novici a intrat în Partidul Comunist, acționând totuşi 
independent?. Imediat după 23 august 1944, a organizat 
„Tinerimea Liberă“, cu orientare democrată largă, fără 
atacuri (la început) la adresa forțelor coalizate în jurul 
Partidului Comunist. 

Se pare că Mircea Ştefanovici a înfiinţat „Tinerimea 
Liberă“ mai mult din dorinţa de a ieşi în faţă, de a fi re- 
marcat şi supărat pe faptul că nu 1 se recunoşteau meritele 
pe care el şi le atribuia. Într-o declaraţie, din timpul 
anchetei, august 1945, menţiona: „Deoarece nu mi s-a dat 
ceea ce doream eu, în baza activității făcute, am pornit la 
constituirea unei organizații democrate de tineret, indepen- 
dentă de orice organizaţie politică, intitulată «Tinerimea 
Liberă»“3. Având o organizaţie proprie, va încerca să preia 
conducerea „Tineretului Progresist“, creată în jurul 
tineretului comunist, cu ajutorul lui lonangelo Pompilian, 
şeful unui grup comunist dizident. Nu reuşeşte. A doua 
încercare de a se impune, în februarie-martie 1945, a fost 
printr-o apropiere de Partidul Social Democrat al lui Titel 
Petrescu, folosindu-se în acest scop de Ştefan Voitec. Noul 

eşec îl va face să se alăture grupului social democrat 
dizident, condus de Ion Flueraş?. 

În iarna şi primăvara lui 1945, Organizaţia „Ti- 
nerimea Liberă“ desfăşoară o activitate publicistică des- 
tul de intensă pentru condițiile de atunci. Un istoric al 
Organizaţiei va apărea în februarie 1945 — 6 septembrie 
1940 — 23 august 1944 — având menţiunea „Scurtă privire 
generală asupra acțiunilor antifasciste ale grupării «Tineri- 
mea Liberă» de la constituirea ei şi până la 23 august. 
19445. Se consemna o activitate generală democrată şi 
colaborarea cu tineretul țărănist (prin intermediul lui Victor 
Isac) şi liberal (prin Mihai Fărcăşeanu, I. V. Săndulescu, 
Radu Câmpeanu, Remus Tetu); de asemenea, indica o 
colaborare cu Partidul Socialist Ţărănesc al lui Mihai 
Ralea, cu Partidul Social Democrat al lui Titel Petrescu, cu 
Partidul Comunist. Reactivată după 23 august 1944, Orga- 
nizaţia dorea să-şi păstreze independenţa față de partidele 
politice. Interesantă poziţia față de situaţia internațională: 
„Milităm pentru cea mai strânsă alianță, şi postbelică, cu 
toate Naţiunile Unite, alianță bazată pe înțelegerea dintre 
ele. Avem o deosebită admirație pentru democrația engleză 
şi cea americană şi dorim ca țara noastră să aibă relații de 
prietenie cu toate Naţiunile Unite şi cu aceste două 
mari democraţii, izvoare de lumină şi de civilizație 
pentru întreaga omenire“. Era, după cum se vede, omisă 
„democraţia“ sovietică; de altfel, aceasta nu putea fi pusă 
alături de dezideratele consemnate în finalul broşuri: 
alegeri libere, regim parlamentar, libertatea presei, armonie 
socială. Conform Statutelor „Tinerimii Libere“, gruparea 
se dorea a fi un organism politic pentru întreaga țară, o 
şcoală a democraţiei pentru toţi tinerii din România€. 

Chiar înainte de apariția istoricului Organizației, în 
ianuarie 1945 va fi tipărit un Manifest adresat tineretului 
poporului român şi popoarelor conlocuitoare. Avea 

precizarea: „Cuprinde punctul de vedere al Grupării «Ti- 
nerimea Liberă», în ceea ce priveşte orientarea politică 
generală“. De la elogiul activității tineretului în perioada 
antonesciană, se trecea la elogiul activităţii „muncitorimii 
de tot felul“ care „şi-a înţeles misiunea pe care a avut să o 
îndeplinească şi rolul pe care l-a jucat cu deplin succes şi 
care nu s-a isprăvit aici“ şi la elogierea Regelui: „Regele 
Țării a fost în fruntea poporului şi în timpurile cele mai 
vitregi s-a găsit cu el pe acelaşi drum de salvare a 
Neamului. M. S. Regele a fost deasupra oricărui regim 
politic şi a intervenit energic atunci când existența Patriei 
a fost amenințată. Faţă de el purtăm dragoste şi recunoş- 
tință““. Urmau o serie de cereri general democrate sau 
vizând situația materială a populaţiei. Se solicita unirea 
tineretului universitar, muncitoresc şi țărănesc. Şi, abia în 
final, îşi arătau simpatia şi faţă de U.R.S.S.7. Aşadar, 
aproape nimic ce ar fi putut supăra Partidul Comunist. 

Acestor tipărituri li se vor adăuga, în primăvara lui 
1945, două broşuri noi: una de prezentare a vieţii 
preşedintelui american Franklin Delano Roosweldt (autor 
Darius Teodorescu) şi alta prezentându-l pe primu: 
ministru britanic Winston Churchill (autor profesorul 
Claudian)ă. 

Analizând toate aceste documente ale „,Linerimii 
Libere“, Ministerul de Interne trăsese concluzia că „în 
aparenţă“ este vorba de o organizație democrată; îşi punea 
doar întrebarea de unde a avut fonduri pentru atâtea 
tipărituri. Suspiciunea celor care urmăreau activitatea orga- 
nizaţiei a fost sporită în momentul când Mircea Ştefano- 
vici a stabilit legături cu partidele politice, cele mai strânse 
fund cu Partidul Naţional Liberal, reprezentat de Laura 
Saulescu şi Radu Câmpeanu şi Partidul Naţional Ţărănesc, 
prin Victor Isac. Percheziţiile făcute la domiciliile unora 
dintre membrii „Linerimii Libere“ au arătat, conform an- 

chetatorilor, că au fost tipărite şi documente care se 
îndepărtau de linia neutră a Statutului, „adică departe de a 
fi democratice, conținând afirmaţii nu numai cu caracter 
tendenţios, fascist şi antidemocratic, dar lezând prin 
conținutul lor relațiile internaţionale ale Statului român, 
atentând astfel la siguranţa Statului, internă şi externă“. 
Erau citate din documentul intitulat 76 lozinci, expresiile: 
„Partidul Comunist din România a dezarmat armatele 
noastre din interiorul Ţării“ şi „Democraţia nu înseamnă 
bolşevism'. Raportul anchetatorului extrăsese însă foarte 
puţin din documentul incriminat. În el mai apar: „Partidul 
Comunist din România este duşman al poporului român. 
[...] Partidul Comunist din România nu este sincer, fiindcă 
patronează, în numele tovărăşiei, cele mai grandioase 
afaceri şi ticăloşii. [...] Democrație nu înseamnă cen- 
zură, lagăre, închisori, demagogie, înstrăinare, lipsă de 
patriotism, trădare, minciună şi suprimarea libertăților. 
Popor nu înseamnă o minoritate de străini înarmați şi 
constituiți în bandă.[...] Sindicat nu înseamnă impunerea 
unui anumit comitet de fabrică din ordinul Partidului 
Comunist şi împotriva voinţei muncitorilor“. În partea 
finală a documentului se încerca distrugerea mitului 
conform căruia retrocedarea Transilvaniei de Nord s-ar 
datora doar bunăvoinţei U.R.S.S. şi venirii la putere a 
Guvernului Petru Groza: „Ardealul a fost cucerit de 
armatele noastre române, în strânsă colaborare cu cele 
sovietice, care au învins, în mare parte şi datorită 
armamentului, munițiilor, maşinilor, aprovizionării şi 
bombardamentelor anglo-americane. Ardealul ne-a fost 
alipit după hotărârea marilor Națiuni Unite. Ardealul ne-a 
fost cedat conform Convenţiei de armistițiu şi prin stră- 
daniile poporului român, făcute de la 23 august 1944 şi 
până la 5 martie 1945. Ardealul este un drept românesc şi 
nu bunăvoința cuiva“. Ca să fie pe deplin clar, documentul 

se încheia cu lozincile: „Jos ziarul de humor «Scânteia»! 
Jos minciuna şi teroarea! Jos «Gluma» (presa comunistă a 
E.N.D.-ului — n.n.)!“?. 

Din alt document tipărit de „Tinerimea Liberă“, 
manifestul Cetățeni şi cetățene, frați români, anchetatorii 
din vara lui 1945 reţineau ca foarte gravă expresia: 
„Duşmanul acesta din lăuntrul Ţării este Partidul Comunist 
şi complicii săi“. În acelaşi manifest era identificat şi un 
„îndemn la răzmeriță“: „Comitetul Libertate şi Unire vă 
cheamă la luptă pentru salvarea Patriei. Nu executați 
ordinele lor. [...] Luaţi atitudine de aşteptare hotărâtă 
pentru ziua cea mare a libertății cetăţeneşti şi a libertății 
naționale, care nu poate întârzia prea mult“. De asemenea, 
Organizaţia „Tinerimea Liberă“ a publicat un manifest 
semnat „Comitetul Central de Acţiune Democratică a 
Muncitorilor, Țăranilor, Intelectualilor, Ostaşilor, Femeilor 
şi Tineretului din România“; aici apar expresii considerate 
de organele Ministerului de Interne ca insinuante: „A curs 
destul de mult sânge pentru democraţie şi va mai curge 
dacă va fi nevoie“; „Vrem aplicarea cu scrupulozitate a 
condițiilor Armistițiului, din ambele părți“ (aluzie la 
comportamentul brutal al trupelor sovietice); „Să înceteze 
odată şi pentru totdeauna terorismul şi metodele barbare ale 
lui Hitler, indiferent dacă ele se aplică de către oamenii 
zugravului sau de altcineva“. 

Cele patru manifeste aveau ca autori pe Mircea 
Ştefanovici, Darius Teodosiu, Crăciun Andrei, ultimul fiind 
membru marcant al Partidului Naţional Ţărănesc. În ma- 
sivele dosare pe care şi le-a întocmit, după 1954, pentru a 
fi reabilitat, Mircea Ştefanovici dezvăluie faptul că el este 
autorul doar al textelor general democrate; alți membri ai 
„Tinerimii Libere“, în special cei proveniți de la ţărănişti 
sau de la social-democraţii dizidenți, fără să-l mai întrebe, 
au introdus în manifestele publicate şi texte antiguver- 

namentale şi antisovietice. Aşadar, organizaţia a devenit 
mult mai radicală decât dorea preşedintele ei, putând fi, 
datorită acestei radicalizări, considerată o componentă a 
Mişcării Naţionale de Rezistență. Oportunismul preşedin- 
telui „Tinerimii Libere“, din 1945 şi de mai târziu, nu 
poate anula activitatea remarcabilă, antiguvernamentală, a 
multora dintre membrii organizației. 

Poliţia consemna faptul că, pe lângă manifestele 
proprii, membrii „Tinerimii Libere“ răspândeau şi alte 
manifeste şi broşuri „cu acelaşi conținut criminal“, editate 
de alte organizații „reacționare“. Se dădea ca exemplu 
ziarul de buzunar „Văpaia“, oficios al Organizației „T“. 

Concluzia raportului către Teohari Georgescu: 
Organizaţia „Tinerimea Liberă“ este „departe de linia 
trasată prin Statutele ei de organizare şi încearcă să distrugă 
liniştea internă a Statului şi să creeze pe bază de psihoză | 
socială conflicte între Statul român şi aliații lui fireşti, [...] 
ceea ce se traduce ca un atentat la siguranța Statului“; 
activitatea „Tinerimii Libere“ era considerată „periculoasă 
pentru ordinea şi siguranţa Statului“ şi având „intenții 
criminale““10. 

Compoziția Organizației „Tinerimea Liberă“ era 
foarte diversă. Cuprindea simpatizanți ai partidelor isto- 
rice (şi chiar membri ai acestora), dizidenți comunişti, 
dizidenţi social-democraţi, apolitici. Conform. înţelegerii 
lui Mircea Ştefanovici cu Ion Flueraş, din martie 1945, s-a 
convenit ca „Tinerimea Liberă“ să devină Organizația de 
bază a Tineretului Social Democrat dizident; în schimb, 
primea sediul din str. Alexandru Odobescu nr. 13. Astfel, 
câțiva dintre membrii marcanți ai dizidenței social 
democrate vor activa în cadrul Organizaţiei care, însă, cu 
toată înțelegerea din martie şi-a păstrat statutul autonom. 
Victor Isac, membru al Partidului Naţional Ţărănesc, s-a 
apropiat de „Tinerimea Liberă“, care-i publică şi un 

manifest; tot el a făcut prima legătură cu Organizaţia „T“, 
încercând chiar o contopire a celor douăll. 

La interogatoriul din 26 iulie 1945, Mircea Ște- 
fanovici menționa ca membri ai „Tinerimii Libere“ pe 
Darius Teodosiu, Florin Popescu, Bibi Boldei, Enacovici 
Vladimir, Traian Ispas, Boisnard Marcel, Titi Drăgoi, Dron 
Andrei, Teodorescu loan, Cetăţeanu Stelian, Mogbhină 
Nicolae, Popescu lon, Popescu Vladimir, Popescu 
Octavian, Smeureanu Nicolae, Caragaţă Ştefan, Strat 
Gheorghe 12. Rapoartele organelor Ministerului de Interne 
indicau, în plus, ierarhia în Organizaţie şi legăturile 
fiecăruia dintre membri cu forțele politice ale momentului. 
Darius Teodosiu era director general al „Tinerimii Libere“ 
şi nepot al generalului Rădescu, fostul prim-ministru, 
adversar declarat al Partidului Comunist; aşadar, consi- 
derau anchetatorii, este elementul de legătură cu Rădescu, 
care „probabil este mentorul Organizației «Tinerimea 
Liberă», aşa cum este şi al Organizaţiei «T»“. Marcel 
Boisnard era secretar general. Florin Popescu — casier 
general. Constantin Drăgoi — bibliotecar. Enacovici Vladi- 
mir — şeful Biroului Cultural. Ioan Teodorescu — şeful 
Secției sportive. Bordei Alexandru — secretar. Apar multe 
nume în plus față de cele prezentate de Ştefanovici: Oprea 
Alexandru, Nicolae Carandino (ziarist naţional țărănist), 
Crăciun Andrei (membru Partidul Naţional Țărănesc), lon 
Flueraş (social democrat, fost membru al Consiliului 
Dirigent, etichetat de anchetator ca „agitator comunist“”), 
Măglaşu Lazăr şi Boghea Antim (amândoi social- 
democrați) 3. 

Având în vedere atenţia deosebită acordată în cursul 
anchetei social democraților dizidenți din rândurile 
Organizaţiei „Tinerimea Liberă“, se poate trage concluzia 
că aceştia erau considerați cei mai periculoşi, putând 
acționa chiar în fieful Partidului Comunist, în rândurile 

muncitorimii. lon Flueraş era urmărit de organele 
Ministerului de Interne chiar înainte de 6 martie 1945 
(Teohari Georgescu, viitorul ministru comunist, având 
deja o anumită influență în acest minister). O notă 
informativă din 24 februarie 1945, sub titlul Socialiștii 
strâng rândurile, afirma că lon Flueraş „caută să strângă 
rândurile vechilor socialişti din Ardeal şi Banat, pentru a 
crea o organizație aparte“, independentă de aceea a lui Titel 
Petrescul4. Anchetatorul în procesul „„Tinerimii Libere“ şi 
Organizaţiei „T“ a strâns toate informațiile pe care organele 
Ministerului de Interne le adunaseră despre activitatea lui 
Ion Flueraş, mai ales aceea de după 23 august 1944. 
Numărul mare de note şi rapoarte care-l privesc denotă 
tocmai faptul că-l considerau o primejdie pentru Guvernul 
Petru Groza; autorităţile credeau că ralierea fruntaşului 
social democrat la Organizaţia „Tinerimea Liberă“ i-ar fi 
putut da acesteia o putere deosebită. De asemenea, agenții 
Siguranţei raportau şi desele contacte avute de Ion Flueraş 
cu conducerile partidelor istorice. 

În condiţiile în care C. Titel Petrescu, preşedintele 
Partidului Social Democrat, a înclinat spre alianța cu 
Partidul Comunist, în toamna lui 1944 şi iarna lui 1945, 
socialiştii care au întrevăzut unde va duce această linie au 
format un grup dizident, pentru ca ulterior să se desprindă; 
intrau aici mai ales vechi socialişti din Banat şi 
Transilvania, la început presupunându-se că li se va alătura 
şi Grigorovici din Bucovina!5. O dată cu accentuarea 
luptelor politice, în vara lui 1945, notele şi rapoartele 
Siguranţei privind dizidența se înmulțesc, unele avînd 
analize realiste. Raportul din 4 iunie 1945 avea ca titlu 
Agitaţii în Partidul Social Democrat; constata, chiar la 
început, că „în actuala formaţie, Comitetul de Conducere a 
Partidului Social Democrat nu corespunde realității. DI 
Titel Petrescu este înconjurat de oameni care îl sfătuiesc 

rău când închide porțile tuturor vechilor militanți să 
reintre în mişcare“. Printre cei nedreptățiţi astfel, erau Ion 
Flueraş şi Carol Barta. Primul se arăta mai lucid şi mai 
intransigent. Informatorul Siguranţei era chiar un social- 
democrat, putând astfel să citeze expresiile celor nemul- 
țumiți. Ion Flueraş îi declarase: „Conducerea Partidului 
Social Democrat nu este în mâna lui Titel, ci atotstă- 
pânitorul este Levin, secretarul [P.S.D.], care este omul de 
legătură al comuniştilor ruşi. Acesta exercită o adevărată 
teroare şi de teama arestărilor [ceilalți] se supun“. Şi 
Brătfăleanu era un om de nimic, care în 1918-1919 milita 
împotriva Unirii Transilvaniei cu România, iar în 1944 s-a 
alipit comuniştilorI6. 

Ion Flueraş reprezenta, în acel moment, un curent 
minoritar în mişcarea muncitorească din România. Se 
opunea comunismului impus şi dirijat de la Moscova; era 
adeptul colaborării cu partidele burgheze democrate. 
(Interesantă justificarea pe care Ion Flueraş o dă colaborării 
cu partidele burgheze: „Numai aşa a putut să existe în 
parlamentele şi guvernele ce s-au succedat o voce de 
protest, de control şi apărare a clasei muncitoare. De altfel, 
bazele social-democrate se sprijină pe colaborare pentru a 
se obține, pe cale evolutivă, maximum de reforme social- 
democrate““17.) De asemenea, susținea ideea evoluţiei spre 
o societate mai bună, nu pe aceea a revoluției distructive 
pentru a o atinge; era naționalist, în sensul pozitiv al 
termenului, sentimentele sale patriotice fiind deseori 
demonstrate începând cu 1918. 

În raportul Siguranţei din 4 iulie 1945 se nota: Ion 
Flueraş „se ridică cu vehemență contra evreilor pe care îi 
acuză de lipsă de sinceritate şi de credință față de poporul 
român. Nu sunt asimilabili, sunt răi, duşmanii noştri şi ` 
acum ne-am convins şi noi că aceştia trebuie să părăsească 
ţara. Despre MADOSZ spune — relata informatorul — că 

este cea mai vastă tragere pe sfoară a românilor. «Ungurii, 
sub paravanul acestei asociaţii, îşi ascund ferocitatea 
duşmăniei ce ne poartă. Ungurul, fie el comunist, socialist, 
liberal sau orice ar fi, el tot şovinist rămâne, tot duşmanul de 
moarte al poporului român rămâne. De altfel, oricine poate 
vedea sinceritatea ungurului vizitând Transilvania. în toate 
posturile, de la notar, primar, prefect etc., sunt numai unguri, 
cari desfăşoară pe faţă o acţiune de umilire a românilor şi de 
acaparare a comerţului, industriei şi meseriilor. Păcat că dl. 
Groza [...] nu se sesizează despre cinismul, perversitatea şi 
răutatea ungurească oploşită sub protectia MADOSZ- 
ului“. Foarte alarmantă, în viziunea Sigurantei, era dorinţa 
lui Ion Flueraş de a se întâlni cu conducerea Partidului 
Naţional Liberal, pentru a stabili o colaborare. De aceea, şi 
concluzia: „Mişcarea subterană a lui Flueraş progresează şi 
pune în pericol înjghebarea hibridă a lui Titel Petrescu, care, 
lipsit de personalitate şi autoritate, este sub tutela lui Levin 
şi compania“18. 

Aceeaşi sursă informativă, „Ilca“!?, transmitea un 
raport detaliat şi pe 12 iunie 1945. întrevederea cerută de Ion 
Flueraş conducerii Partidului Naţional Liberal avusese loc. 
Ca urmare, pe 11 iunie (ora 10), la conferinţa lui Dinu 
Brătianu, ţinută chiar la el acasă, a fost invitat şi Flueraş. 
Preşedintele liberalilor îi propune să prezinte situaţia din 
Partidul Social Democrat şi poziţia tineretului intelectual şi 
muncitor, întrebând „dacă mai este vreo nădejde în 
redresarea sufletească“. Ion Flueraş arăta că „în rândul 
muncitorimei intelectuale şi manuale o reacțiune împotriva 
uzurpatorilor în fruntea cărora de formă este Titel Petrescu, 
dar în realitate sunt evreii“. Cerea - în numele adevăratului 
Partid Socialist şi al veritabilei Confederații Generale a 
Muncii - colaborarea cu Partidul Naţional Liberal, „pentru 
binele neamului nostru”, anuntand : „ Cu national-taranistii 
suntem de acord „. Dinu Bratianu raspundea ca este de 

acord cu o colaborare şi mai strânsă între liberali, ţărănişti 
şi social-democraţi?0. 

Şi contactele cu Partidul Naţional Ţărănesc erau 
consemnate de Siguranţă. Într-o notă din 20 iulie 1945, se 
menționa vizita făcută de fruntaşii dizidenţei social- 
democrate — Ion Flueraş şi Iosif Jumaca — la sediul central 
al naţional-țărăniştilor, unde au vorbit cu dr. Nicolae Lupu, 
căruia i-au făcut propuneri de colaborare. Dr. Lupu, fără să 
dea un răspuns definitiv, s-a arătat bucuros, anunțând că va 
transmite mai sus propunerea?l. 

Aşadar, Organizaţia „Tinerimea Liberă“ avea o ac- 
tivitate complexă: la început doar cu revendicări general 
democrate, s-a radicalizat treptat, devenind un oponent 
veritabil al Guvernului Petru Groza, luat în atenţie, din 
această cauză, de Siguranță. S-au păstrat tendinţele diferite, 
majoritatea membrilor Organizaţiei ajungând a fi mult mai 
combativi decât preşedintele acesteia. Fiind deschisă — atât 
spre partidele politice opozante ale coaliţiei din jurul 
Partidului Comunist, cât şi spre cei neîncadraţi politic — 
influenţa mesajelor ei, tot mai puternic ancorate în ideea 
rezistenței naționale, ar fi putut deveni primejdioasă pentru 
autorități. 


ORGANIZAŢIA „T“. În contextul luptei politice tot 
mai aspre din 1945, se pot distinge, în cadrul partidelor 
istorice — Partidul Naţional Liberal şi Partidul Naţional 
Ţărănesc — trei atitudini. Cea mai mare parte a membrilor 
acestor partide, în frunte cu conducătorii aleşi încă din 
perioada interbelică, Constantin (Dinu) Brătianu şi Iuliu 
Maniu, s-a constituit într-o opoziție constantă şi fermă față 
de forțele grupate în jurul Partidului Comunist; erau adepții 
căilor legale de luptă politică, idee- subliniată deseori 
tocmai pentru a reliefa, prin comparație, ilegalitatea unora 

dintre acţiunile comuniştilor şi, de asemenea, subliniată din 
dorinţa de a nu oferi Guvernului pretextul aşteptat pentru 
dizolvarea partidelor istorice. Această poziție oficială, 
legalistă, era dublată de susținerea tacită a unor acțiuni de 
rezistență, chiar armată, împotriva regimului politic ce 
lindea să se instaureze, susținere nerecunoscută, însă, în 
epocă. Faţă de această situație, s-au produs în Partidul 
Naţional Liberal şi în Partidul Naţional Țărănesc două 
curente diametral opuse, curente antrenând o parte dintre 
membrii acestora. Cei care îmbrăţişaseră principiile 
liberale sau țărăniste datorită unei conjuncturi sau a unor 
interese materiale, nu din convingere, ori pur şi simplu erau 
grăbiţi să ajungă la putere, se vor desprinde, trecând în 
tabăra guvernamentală comunistă; din dorinţa de a rupe cât 
mai mult din partidele istorice şi din electoratul acestora, 
vor păstra numele formațiunilor politice din care s-au 
desprins, adăugând inițiala liderului dizidenței respective — 
Partidul Naţional Liberal (T) în jurul lui Gheorghe 
Tătărescu şi Partidul Naţional Ţărănesc (A) în jurul lui 
Anton Alexandrescu. Primul fiind o personalitate mar- 
cantă, a putut atrage un procent mai mare dintre liberali 
decât a putut atrage al doilea dintre ţărănişti. Partidul 
Comunist a folosit cu îndemânare aceste dizidențe (cărora 
li se vor adăuga şi altele) pentru a discredita partidele 
istorice, pentru a deruta electoratul şi, astfel, pentru a cuceri 
mai uşor şi mai repede întreaga putere politică. După 
atingerea ţelului, partenerii de drum vor fi înlăturați cu 
brutalitate sau păstraţi, în posturi neimportante, ca decor. 
Paralel, la sfârşitul lui 1944 şi începutul lui 1945, se 
formează şi un curent diametral opus în Partidul Naţional 
Liberal şi în Partidul Naţional Ţărănesc, curent compus 
în majoritate din tineri. Se arătau dornici de acţiune 
anticomunistă imediată, puternică, deschisă, chiar vio- 
lentă; nota națională, patriotică era întărită pe măsura 

accentuării caracterului opresiv al manifestărilor trupelor 
de ocupaţie sovietică. Spre deosebire de celălalt curent (al 
lui Tătărescu şi Alexandrescu), nu au vrut niciodată să se 
desprindă de conducerea celor două partide, ci doar să 
impună acestora o atitudine mai dinamică, fiind la mijloc, 
în mod evident, şi o contradicție între generații; din 
dorința de a-şi demonstra anticomunismul aveau, uneori, 
chiar acţiuni hazardate. ÎL putem numi „curentul activis- 
mului““. Membrii acestuia s-au integrat în acțiunile pro- 
pagandistice şi militare ale Mişcării de Rezistență Naţio- 
nală, au format organizaţii secrete, au constituit elementul 
de bază al demonstrațiilor anticomuniste şi al marii mani- 
festații promonarhiste de la 8 noiembrie 1945. 

În Partidul Naţional Liberal, organizaţia de tineret 
s-a arătat foarte activă începând cu toamna lui 1944, sub 
conducerea lui Mihai Fărcăşanu; tot tinerii liberali 
imprimau oficiosului partidului, „Viitorul“, o atitudine 
deschis anticomunistă, ceea ce va duce la interzicerea 
publicației de către Cenzură. Chiar şi în aceste condiţii, în 
care organizația de tineret a Partidului Naţional Liberal 
era evident mai activă decât partidul în ansamblul său, o 
parte a tinerilor liberali — grăbiţi să-şi vadă rezultatele 
muncii — se arătau nemulțumiți. Din rândul acestora, unii 
vor forma organizaţii secrete sau vor trece de partea 
detaşamentelor armate anticomuniste; niciodată, însă, nu 
s-au dezis de conducerea liberală. Trebuie, însă, precizat 
faptul că şi în cadrul tineretului liberal erau două feluri de 
manifestare față de conducere, deşi toți erau fideli acesteia. 
Cei mai mulți respectau cu stricteţe disciplina de partid, 
inițiativele lor fiind supuse aprobării ierarhiei liberale. 
(Radu Câmpeanu relata, într-o conferință aniversară ţinută 
la 8 noiembrie 1990, că înainte de a pune în aplicare felul 
cum doreau să se implice în manifestația de la 8 noiembrie 
1945, tinerii liberali, disciplinati, şi-au prezentat planul 

lui Dinu Brătianu.) Alţii, însă, având covingerea că şi 
conducătorii liberali sunt de acord cu ei, dar nu-şi pot 
declara public acordul pentru că se ştiau supravegheați 
de autorităţi, nici nu le mai cereau aprobarea pentru 
acțiunile pe care le inițiau. 

Din ultima categorie făceau parte tinerii liberali care 
s-au grupat în jurul avocatului Remus Țeţu şi au format 
Organizația „T“. 

Remus Țeţu, născut în 1918 la Bucureşti, era licen- 
tiat în Drept şi Filosofie. În 1945 era înscris în Baroul de 
avocaţi Bucureşti, fără a profesa; câteva săptămâni, în 
1944, fusese şef de cabinet în ministerul condus de Bebe 
Brătianu. Era membru al tineretului Partidului Naţional 
Liberal şi preşedinte al Organizației de tineret liberale a 
sectorului Galben din București. 

Remus Ţeţu afirma, în timpul anchetei, că inițial a 
dorit doar să editeze un ziar clandestin, antiguverna- 
mental, pe care să-l răspândească; urma să fie redactat de 
către un grup de tineri cu vederi anticomuniste. Ulterior, a 
hotărât să formeze, în spatele ziarului, o organizație 
secretă, „care să dea nota de seriozitate şi de greutate 
publicaţiei““22. 

O problemă larg dezbătută de către anchetatori şi în 
jurul căreia s-a întreprins o întreagă campanie în ziarele 
guvernamentale pentru a incita opinia publică, a fost 
semnificația denumirii: Organizaţia „T“. Remus Ţeţu va 
susține, în fața organelor de anchetă, că „T“ este doar 
inițiala numelui său. Anchetatorii, însă, au tras concluzia că 
„I“ vine de la „teroare“. Dacă prima variantă indica un 
oarecare narcisism al iniţiatorului, cei care o propuneau pe 
a doua doreau să sublinieze caracterul secret, ilegal şi 
primejdios pentru societate al organizaţiei, motivând ast- 
fel pedepsele ce vor fi date. În epocă a fost crezută (con- 

form presei vremii, controlată de comuniști) formula 
anchetatorilor. 

Motivația grupării acestor tineri, expusă de Remus 
Tetu în fața anchetatorilor, era aceea că „tineretul liberal 
se arată prea puțin activ în lupta împotriva forțelor 
populare“. Deşi inițiativa înființării Organizaţiei, însă, 
pornea din rândul liberalilor, se dorea şi atragerea unor 
tineri național-țărănişti, precum şi tineri neîncadrați politic. 
Astfel s-a ajuns, în aprilie 1945, la crearea Organizației 
„T“, care urma să aibă la bază o disciplină severă şi să fie 
secretă. În legătură cu disciplina, în timpul anchetei s-au 
obținut chiar declaraţii conform cărora „trădarea era 
pedepsită cu moartea“23. 

Organizaţia „T“ era proiectată cu o structură de tip 
militar, deşi terminologia folosită era diferită. Unitatea 
superioară era numită „coloană“; ea se împărțea în mai 
multe „birouri“; acestea erau compuse din „oficii“, care 
erau formate din „secții“, împărțite în „cercuri“. În sfârşit, 
fiecare cerc era compus din „nuclee“. Toate aceste unităţi şi 
subunități puteau avea inițiative specifice24. 

Principiile fundamentale ale Organizaţiei, alcătuite 
tot de Remus Ţeţu, vor fi tipărite în publicaţia clandestină 
„Văpaia“25: l. „T“ este o organizație politică. 2. „T“ are 
un caracter naționalist. 3. „T“ vede în REGE simbolul 
Națiunii. 4. „IT“ are ca fundament ideologic liberalismul 
social. 5. „T“ luptă pentru libertatea omului şi a societății 
în care acesta trăieşte. 6. „T“ înlocuieşte liberalismul eco- 
nomic absolut printr-o organizare economică concepută 
în cadrul unei diviziuni generale a muncii internaționale, 
conform spațiilor economice naturale. 7. „T“ ştie că nu 
există clase sociale cu interese opuse, ci funcțiuni sociale 
care se întregesc. 8. „T“ vrea să înfăptuiască armonia 
socială între individ şi colectivitate. 9. „T“ propovădu- 
ieşte o concepție socială: ridicarea omului la nivel cultural 

şi un standard de viaţă cât mai înalt şi nu socialismul, 
care vizează coborârea tuturor la un nivel atât de jos încât 
să nu mai poată înţelege tragedia unei atari vieți. 10. „T“ 
apără familia. 11. „T“ garantează proprietatea. 12. „T“ 
respinge inegalitățile rasiale. 13. „T“ respinge intoleranța 
religioasă. 14. „T“ sprijină formarea unui stat iudeu. 15. 
„T“ luptă pentru propăşirea socială, de aceea înfăptuieşte 
reforme, dar numai acelea care reies din cercetarea 
riguroasă a realităților şi nu din vreo imaginaţie bolnavă, 
sau acelea fluturate de vreun aventurier demagog sau, în 
fine, acelea importate inconştient sau tendențios. 16. „T“ 
nu duşmăneşte nici un popor de aproape sau de departe, 
atâta timp, însă, cât nu ni se încalcă independența externă 
şi autonomia internă. 17. „T“ nu are pretenţii teritoriale, dar 
cere cu fermitate ca litigiile teritoriale în curs să fie 
rezolvate pe cale de organizare juridică internaţională, în 
fața instanţei căreia fiecare stat să-şi poată susține în mod 
liber cauza, pe bază de material documentar. 18. „T“ luptă 
ca structura politică internă să fie opera reprezentanților 
poporului, indicat prin alegeri libere. 19. „T“ nu recunoaşte 
regimurile ajunse la putere pe alte căi decât votul universal 
şi secret; le socoteşte pe acestea ca instaurate prin fraudă 
publică. 20. „T“ consideră decretele legi ale acestor regi- 
muri ca neconstituţionale, iar actele care decurg din ele ca 
neproducând efecte juridice; semnătura regală de pe 
decrete se interpretează ca fiind smulsă prin vicii de con- 
simțământ. 21. „T“ nu este o organizaţie teroristă. 22. „T“ 
este naționalistă, fără să fie şovinistă. 23. „I“ pro- 
povăduieşte o concepţie socială stil Beaveridge, şi nu so- 
cialismul utopic. 24. „T“ luptă pentru libertate, fără să fie 
anarhistă. 25. „T“ nu este, nici prin idei, nici prin metode 
[pentru] revoluţie, ci [pentru] evoluţie. 26. „T“ întemeiază 
ştiinţific politica pentru a feri lumea, pe viitor, de aventură 
şi aventurieri. 27. „T“ are un singur duşman: autoritarismul 

dictatorial şi despotic, orice haină ar îmbrăca şi ori de unde 
ar veni. 28. „T“ are ca armă cuvântul şi dreptatea cauzei 
sale. 29. „T“ nu are pretenţii de nuanţe şi originalitate; 
susține principii de bun simț. 30. „T“ luptă pentru o 
Românie constituțională, social-liberală şi naționalistă. 

Se pot identifica în aceste principii elementele cla- 
sice ale liberalismului: garantarea proprietăţii; susținerea 
evoluției, nu a revoluţiei; liberalismul în economie, dar 
cu intervenţia statului; garantarea libertăților individuale; 
sistem politic democratic. Nu lipsesc, însă, formulele 
utopice: armonia socială între individ şi colectivitate, 
propăşirea socială generală ş.a. Organizaţia se declara 
adversară a totalitarismului de tip comunist ce tindea a se 
instaura deplin cu ajutor extern — evident vina cea mai 
gravă în ochii susținătorilor Guvernului Petru Groza. 
Prevăzând acuzaţiile ce i se vor aduce, Remus Teţu pre- 
ciza că sprijină formarea unui stat evreesc, deci nu este 
antisemit; nu este duşman al nici unui popor, aşadar nici 
al celor sovietice; nu admite şovinismul; foloseşte ca armă 
doar cuvântul. Cu toate acestea, anchetatorii vor consemna 
ca principale capete de acuzare: antisemitismul, antisovie- 
tismul, naționalismul şovin şi terorismul ca armă politică. 

Dorinţa de a nu atrage atenția autorităților asupra 
Organizației a impus procedee de clandestinitate în 
recrutarea şi instruirea membrilor. Erau vizaţi numai 
prieteni ai iniţiatorilor şi oameni considerați siguri. Într-o 
declarație făcută în fața anchetatorilor, Remus Țeţu 
menţiona că „recrutarea membrilor se face [...] cu foarte 
multă discreție, căutându-se a se ocoli, pe cât posibil, 
recrutarea femeilor“26. Într-o altă declaraţie, răspundea 
detaliat la întrebarea „Cum se recrutează membrii?“: „1. 
Nu ne interesează numărul membrilor, ci calitatea şi 
descreția lor. 2. Pincipial nu ne adresăm femeilor; dacă 
este vorba de o persoană excepțională, se admite; dacă 

intre ea şi un membru al Organizaţiei [...] se nasc legături 
sentimentale, nu se renunţă la ea, dar nu i se vor da mi- 
siuni [...] 4. Principial ne adresăm numai intelectualilor, 
dar şi oamenilor capabili prin discernământul şi raționa- 
mentul lor să înțeleagă misiunea noastră“27. 

Aşadar, sfera de recrutare a membrilor era destul de 
largă, în cele mai multe cazuri avându-se în vedere 
prieteniile mai vechi sau faptul că cei care se dorea să fie 
atraşi fuseseră colegi de şcoală ori facultate cu Remus Țeţu. 
Pe Victor Isac, membru al Partidului Naţional Țărănesc, 
profesor de liceu, Remus Ţeţu îl cunoscuse, înainte de 
1944, în cadrul unor acţiuni antilegionare, la Facultatea 
de Filosofie; în 1945, acesta avea în jurul său un grup de 
tineri ţărănişti şi a încercat să folosească tipografia 
Organizaţiei „T“ pentru a imprima declaraţiile lui Iuliu 
Maniu28. Dan Plopeanu, 26 de ani, doctorand în medicină, 
fusese coleg la Liceul „Cantemir“ cu Remus Teţu; fusese 
recrutat şi pentru că avea legături multiple în cadrul 
Facultăţii de Medicină. Toma Lucian, 25 de ani, avocat, 
fusese coleg la Universitate şi la Şcoala Militară cu Ţeţu; 
colabolaseră şi în timpul regimului antonescian, încercând 
să scoată o revistă ilegală, „Academia“; a fost recrutat şi 
pentru că avea o mare popularitate în lumea sportivă şi 
printre studenţi (fusese făcut, de asemenea membru al 
Partidului Naţional Liberal, şi i se dăduse o funcție de 
secretar general al tineretului din sectorul Galben. Tot 
coleg de liceu cu preşedintele Organizației „T“ fusese şi 
Negrescu Alexandru, 29 de ani, licenţiat în Drept şi Litere; 
fiind nepot al lui Bebe Brătianu, se spera să-l influenţeze pe 
acesta în favoarea Organizației; iar ca fost coleg de clasă 
cu Regele Mihai, putea să-i aducă acestuia la cunoştinţă 
existența şi activitatea Organizaţiei. Legată de Rege era şi 
atragerea lui Sergiu Deleanu, bun prieten cu secretarul 
particular al lui Mihai, Mircea loanițiu. Printre membrii 

figura şi Radu Tănase, fiul lui Constantin Tănase, Nicu 
Georgescu, avocat?9. Una dintre puţinele femei din 
Organizaţia „IT“, Adriana Georgescu, 25 de ani, avocată, 
membră a tineretului Partidului Naţional Liberal, a fost 
recrutată de Remus [eţu pentru că-i fusese colegă la 
Facultatea de Drept şi pentru că fusese şefă de cabinat a 
generalului Rădescu, păstrând în continuare legătura cu 
acesta30. A doua prezență feminină importantă, Nadeja 
(uneori apare în documente cu numele Nadejda) Mari- 
nescu Gully, 29 de ani, membră a tineretului Partidului 
Naţional Liberal, lucrase o perioadă în redacţia ziarului 
„Viitorul“; fiind considerată de nădejde, i s-au încredințat 
documentele originale ale Organizaţiei „T“ (cele 30 de 
principii fundamentale, textul jurământului, instrucțiu- 
nile, lista membrilor Organizaţiei, o listă mai lungă de 
persoane ce urmau să fie recrutate etc.)l. 

Destul de intens s-a acționat pentru recrutarea unor 
cadre militare. Remus Ţeţu l-a abordat pe generalul 
Dragalina (fiul eroului din primul război mondial), cu care 
a avut două întrevederi, prezentându-i un exemplar din 
„Văpaia“ şi analizând cele 30 de principii ale Organizației. 
Generalul, deşi s-a arătat interesat, şi-a exprimat dorința de 
a înființa un partid „gen Averescu, cu o ideologie în care 
ideea principală rămânea tot păstrarea libertății“. A fost 
abordat şi căpitanul Lucian larca, de la Statul Major, 
căruia i s-au dat 20 de exemplare din „Văpaia“, pentru a 
le răspândi printre ofițeri. Prin intermediul lui Iarca, a fost 
abordat căpitanul Arapu Vasile din Focşani, fost coman- 
dant al Legiunii de jandarmi Putna32. Apoi căpitanii Nichi 
Bătrânu, Chirnoagă ş.a.35. 

Prin intermediul Adrianei Georgescu, „Văpaia“ a fost 
transmisă şi generalului Rădescu; acesta a adnotat un 
exemplar. Subliniind titlul Spre un nou război, Rădescu 
comentase: „În fundul sufletului toată lumea doreşte pacea, 

numai că Rusia doreşte o pace rusească, pe când adevărata 
pace este pacea întregii omeniri, ceea ce numai anglo- 
americanii par s-o dorească sincer“. Generalul a fixat o 
intâlnire cu Remus Țeţu, în str. Clopotarii Vechi, la care a 
participat şi consilierul Șerbănescu. A doua întâlnire, având 
acelaşi iniţiator, a fost mai concretă: Remus Țeţu i-a propus 
generalului să ia el conducerea Organizaţiei „T“ — „întrucât 
pe mine mă depăşeşte, nemaiputând să am controlul asupra 
ci şi, deci, nemaifiind în măsură, față de conştiinţa mea, să 
port răspunderea“. Nu a primit răspunsul aşteptat, dar i s-a 
promis că va fi pus în legătură cu o persoană competentă3?. 

Conform declaraţiilor date în fața anchetatorului, 
membrilor noi ai Organizaţiei „T“ li se făceau cunoscute 
cele 30 de principii fundamentale ale Organizaţiei; apoi li 
se dădea un răgaz de gândire de câteva zile. O dată cu 
acceptarea principiilor, se putea trece la faza următoare — 
depunerea jurământului; textul acestuia trebuia să-l lege 
definitiv pe noul venit, dându-i totodată şi drepturi egale cu 
ceilalți membri: „Jur să lupt până la înfăptuirea completă a 
ideilor noastre. Jur să execut întocmai ordinele. Jur să nu 
destăinuiesc existența Organizaţiei şi a membrilor ei pe 
care îi cunosc. Jur pe Ţară, Rege şi libertate, că voi apăra 
cu prețul vieții Ţara, Regele şi libertatea. Jur că accept în 
mod liber şi nesilit de nimeni, că dacă îmi voi încălca 
jurământul să fiu considerat trădător şi împuşcat. Aşa să-mi 
ajute Dumnezeu!“35. 

Legăturile dintre membrii Organizaţiei „T“ se făceau 
după reguli foarte stricte de clandestinitate, principiul de 
bază fiind discretia; în afara lui Remus Țeţu, nimeni nu-i 
cunoştea pe toţi membrii, ci doar pe aceia cu care lucra 
direct. Legăturile se țineau prin rapoarte de trei categorii: 
săptămânale, de executare a misiunii, excepţionale (de 
propuneri). Ca misiune permanentă era înarmarea şi 
procurarea de acte false. Misiunile speciale erau date în 

scris fiecărui membru şi aveau caracter de ordin de tip 
militar. Se admitea demisia din Organizaţie şi încetarea 
activității, jurământul rămânând în continuare valabil, 
inclusiv pedeapsa în caz de trădare36. Printre normele 
impuse membrilor Organizaţiei era şi aceea de a nu bea 
peste măsură, pentru că „poți scăpa ceva“. Iar în finalul 
instruirii i se spunea noului membru: „Ai încredere în 
solidaritatea Organizaţiei, în capacitatea şi puterea şe- 
filor ei“37. 

Toată această construcție ar părea mai mult rodul 
unei minţi înflăcărate, decât baza unei organizații ce ar fi 
putut contribui la dărâmarea unui regim politic dictatorial. 
Exista, însă, o anumită experiență a unor astfel de activități 
în perioada anterioară, experiență din care chiar Remus 
Țeţu afirma că s-a inspirat: „Înspirat de ziarele de stânga, 
care apăreau în ilegalitate, m-am gândit la posibilitatea 
practică de a realiza şi eu ceva în genul acesta, deoarece 
[...] nu mai puteam întreprinde nimic fățiș“. 

Prima grijă a iniţiatorilor Organizaţiei „T“ a fost 
obţinerea unor fonduri pentru editarea publicaţiei proprii. 
La început, Remus Țeţu intenționa să înființeze şi un post 
de radio clandestin, idee părăsită datorită lipsei banilor. Cu 
primele sume obţinute (în urma vânzării unor bijuterii de 
familie) au fost cumpărate literele, hârtia și aparatul 
Boston, tipografia fiind improvizată în casa unor cu- 
noştințe. Aşa a apărut „Văpaia“, alături de Remus Teţu în 
tipografie lucrând Victor Isac, Traian Vărăşteanu, Ispir 
Fălcoianu, Nicu Georgescu38. 

„Văpaia“ — botezat „oficios al Organizației «T»“ — 
apare la 5 iulie 1945. Cuprindea, pe lângă cele 30 de 
principii ale Organizaţiei, un editorial, o serie de lozinci, 
mai multe informaţii interne şi externe ş.a. În evidentă 
opoziţie cu ceea ce va declara la anchetă, editorialul scris 
de Remus Țeţu era un atac dur împotriva Guvernului Petru 

Groza şi al coaliției formate în jurul Partidului Comunist 
din România: „Existăm de mult, dar în politică trebuie să 
acționezi numai când Ţara are nevoie. Să nu ne căutaţi în 
partide, deşi subiecții Organizaţiei «T» deţin posturi înalte 
in toate partidele şi instituțiile de stat şi particulare. Am 
incetat să milităm de când despotismul părea că a apus, ca 
o mângâiere a strădaniilor noastre depuse până atunci. 
Astăzi din nou Ţara, încăpută pe mâna unor iresponsabili, 
este în plină teroare. De aceea fluturăm iară eternul 
românism iubitor de Ţară, Rege şi libertate. Ce vrem se 
vede din declaraţia noastră de principii. Dorim libertate şi 
democraţie în fapt. Dorim libertatea absolută a presei şi a 
întrunirilor. Dorim alegeri libere sub un cabinet cu 
administraţie neutră şi jandarmerie reînființată sau sub 
controlul unei misiuni aliate, în plină reprezentare. Dorim 
angrenarea noastră efectivă în ordinea aliată, pe care o 
sperăm justă. Dorim prietenie strânsă cu Aliaţii, iar cu 
Rusia optimă vecinătate şi colaborare intimă. Dorim 
respectarea drepturilor noastre de stat național şi 
independent. Dorim dispariția dictaturii. Dorim, în fine, 
îndepărtarea acelora care, monopolizând prietenia cu 
Rusia, compromit, prin nepriceperea şi brutalitatea lor o 
veritabilă apropiere. Duşmanii Țării, pe care trebuie să-i 
ştie toată suflarea românească sunt: 1) ANA PAUKER care 
compromite, în primul rând, prin manevrele ei, prietenia cu 
Rusia. 2) LUKA LÁSZLÓ, maghiarul venetic, de la care 
porneşte slugarnica şi artificiala apropiere cu ungurii. 3) 
PETRE GROZA, aventurierul nabab, al cărui trecut 
explică inepțiile pe care nu scapă ocazia să le debiteze. 4) 
GHEORGHE TĂTĂRESCU, asasinul moral al lui Duca 
şi Titulescu, întemeietorul dictaturii la noi şi susținătorul 
ei prin Frontul Renaşterii Naţionale şi sprijinul dat lui 
Antonescu, în fine azi trădătorul şi mistificatorul. Şi un 
cuvânt pentru evreii noştri: să ia pildă de la dr. Fildermann 

şi să-şi potolească consângenii veniţi peste noapte să 
conducă Ţara; altfel nu mai garantăm de cumsecădenia 
românească“. Printre informaţiile interne găsim: protestul 
lui Dinu Brătianu pe lângă Comisia Aliată de Control, față 
de blocarea, de către Cenzură, a ziarului său, faţă de 
interzicerea întrunirilor, față de arestarea unora dintre 
membrii Partidului Naţional Liberal; afirmația că anarhia 
generalizată este sub „patronajul Guvernului iresponsabil“; 
„Frecventele banditisme din Capitală sunt opera bandelor 
Apărării Patriotice“; „Întreg Frontul Naţional Democrat 
lucrează conform normativelor Partidului Comunist“; 
„Toate posturile din conducere sunt dublate de comuniști 
vechi, evrei“; „În Ardealul de Nord, ungurii s-au înscris în 
Partidul Comunist şi-i persecută pe români sub insinuarea 
de fascism“. În sfârşit, pe ultima pagină era un articol care, 
chiar prin titlu, indica o aspirație a autorului: Spre un nou 
război. În urma unei analize destul de exact făcute, se 
ajungea la concluzia ca fiind foarte probabil un conflict 
între aliați, principalii protagonişti — Rusia şi Statele 
Unite; „Deocamdată, bătrâna Europă, de mână cu mai 
tânăra Americă, aşteaptă sigură de sine, ca omenirea să 
se sature de stânga, aşa cum s-a săturat de dreapta“. Deşi 
analiza nu era departe de adevăr, credința în dorința 
Occidentului de a salva popoarele răsăritene de comunism 
era exagerată. Dar, trebuie spus că în ansamblu, în epocă, 
românii nu erau realişti; se arătau mult prea încrezători, 
fără temei, în ideea că marile puteri democrate vor trece de 
la vorbe de încurajare la o acţiune practică de susţinere a 
democraţiei în ţările limitrofe Uniunii Sovietice. Dintr-o 
declarație a lui Mircea Pătârlăgeanu (unul dintre membrii 
Organizaţiei „T“) rezultă faptul că Remus Țeţu avea con- 
vingerea unui conflict iminent anglo-americano-rus. 
„Văpaia“ a fost răspândită atât în Bucureşti, cât şi 
în restul țării, prin intermediul membrilor Organizaţiei. În 

actele anchetei se înregistra chiar şi numărul de 
exemplare ce i s-a dat fiecăruia. Lui Victor Isac i-au fost 
repartizate 200 de exemplare; lui Dan Paul Cerna- 
vodeanu, în două rânduri câte 20 de exemplare; lui 
Toma Lucian 20-30 de exemplare ş.a.m.d.39. 

Din mai multe mărturii, în fața anchetatorului, rezultă 
intenția conducerii Organizaţiei „T“ ca să înzestreze pe 
fiecare membru al ei cu câte un pistol, sursa fiind în primul 
rând cadrele militare atrase. Se menţionează faptul că la 
24 februarie 1945, chiar înainte de închegarea definitivă 
a Organizaţiei, un lot de 100 de pistoale ar fi fost luate 
în primire de Tudor Constantinescu; ulterior ar fi fost 
depozitate la Dinu Mănciulescu din Bucureşti. Căpitanii 
Nichi Bătrânu şi Chirnoagă, precum şi un sublocotenent 
din Banat, depozitaseră, pentru scopurile Organizaţiei „T“, 
câte un stoc personal de armament (pistol mitralieră, puşcă, 
revolver, grenade)40. În declarația dată în fața anche- 
tatorilor, pe 20 august 1945, Remus Țeţu menționa şi 
motivul hotărârii de a se procura arme: „Întrucât, dacă 
împrejurările politice ar fi necesitat, s-ar fi ajuns la 
atentate“. Acţiunea violentă urma să înceapă „în momentul 
când activitatea Guvernului ar fi devenit despotică şi 
generalul Rădescu, şeful Organizaţiei, ar fi dat semnalul“. 
(Este aici şi o interpretare personală a lui Remus Ţeţu 
privind poziţia generalului; în practică, Rădescu a receptat 
doar propunerea ce i s-a făcut de a prelua conducerea 
Organizaţiei „T“, dar, fără a o respinge, nu a arătat 
niciodată că o acceptă.) Conform aceleiaşi declarații, pri- 
mele persoane vizate erau membrii Guvernului, în special 
Teohari Georgescu, Anton Alexandrescu şi Gheorghe 
Gheorghiu-Dej”l. 

Mai multor membri ai Organizaţiei li s-au smuls 
declarații consemnând caracterul subversiv şi terorist al 
acesteia. Mircea Pătârlăgeanu afirma că Remus Teţu, fiind 

convins de iminența unui război ruso-occidental, a creat 
Organizaţia „T“, „cu scopul de a ajuta efectiv armatele 
anglo-americane, prin formarea unor centre de rezistență, 
după ce, în prealabil, cu echipe de şoc bine instruite urma 
să dea lovituri regimului actual, prin înlăturarea de la 
conducere a elementelor credincioase unei politici de 
apropiere față de vecina noastră de la Răsărit“. Lista cu cei 
vizați în primul rând era diferită de alte declaraţii: 
cuprindea pe Teohari Georgescu, Ana Pauker, Gheorghe 
Gheorghiu-Dej%?. 

În timpul uneia dintre întrunirile clandestine ale 
Organizației „T“ — iunie 1945, la Facultatea de Drept din 
Bucureşti — se hotăra răspândirea publicaţiei „„Văpaia“, 
editarea unor manifeste antiguvernamentale, crearea unui 
post propriu de radio clandestin şi înființarea unor centre 
de rezistență armată în munţi. Postul de radio ar fi trebuit 
amplasat mai întâi în Bucureşti, apoi în zona montană. Se 
hotăra chiar şi viitoarea crainică a postului: Nadejda 
Marinescu Gully. Amplificarea activităţii trebuia făcută 
în corelaţie cu evoluția evenimentelor internaționale: „În 
cazul unui conflict ruso-american, Organizaţia trebuia să se 
retragă în munţi şi să creeze centre de rezistență contra 
U.R.S.S., aprovizionarea urmând să se facă cu avioane“4%. 
Aparent, ideea era nerealistă. În practică, asemenea unități 
militare de rezistență anticomunistă acționau deja în munţi 
în vara lui 1945, majoritatea conduse de Gavrilă Olteanu 
(„Haiducii lui Avram Iancu“ — formaţiuni rezultate din 
vechile detaşamente „Iuliu Maniu“, interzise în noiembrie 
1944 la cererea U.R.S.S.). Iar aprovizionarea cu ajutorul 
unor avioane, evident venite din Occident, nu era o 
imposibilitate, paraşutările fiind folosite câţiva ani mai 
târziu. 

Coroborând documentele anchetei ` întreprinse 
asupra Organizației „T“, se poate preciza sistemul de 
organizare, metodele de recrutare şi instruire a membri- 
lor, activitatea desfăşurată. Despre o serie de alte lucruri 
nu pot fi emise concluzii ferme. Aceasta datorită unora 
dintre arestați care, în mod normal, doreau să atenueze 
în declarațiile lor caracterul antiguvernamental şi anti- 
comunist al Organizației; cu cât ar fi fost mai mare 
pericolul la adresa regimului politic instaurat la 6 martie 
1945, cu atât pedepsele ar fi fost mai mari. De aceea, 
dacă în linii mari declarațiile concordă, sunt şi aspecte 
redate diferit şi chiar divergente. Pe de altă parte, apare 
evident faptul că organele de anchetă aveau misiunea 
nu doar de a scoate la lumină faptele, ci de a ajunge şi la 
concluzii pe baza cărora autoritățile să poată acționa ferm 
împotriva forţelor politice adverse. 

În legătură cu implicarea Partidului Naţional Liberal 
şi a Partidului Naţional Ţărănesc în Organizația „T“, mai 
multe declaraţii ale acuzaților indicau proveniența 
membrilor „din toate partidele“44. Conducerile celor două 
partide istorice ştiau de existența Organizaţiei; Victor Isac 
îi pusese în temă pe Iuliu Maniu, Ion Mihalache, Ovidiu 
Râureanu, Teohari Nicolas, Alexandru Bacaloglu, Nina 
Dombrovschi, Vlad Scheleti, Alexandru Paleologu, 
Alexandru Dragomirescu Baranga, Nicolae Coslinschi 
ş.a.45; de la liberali erau avizaţi Constantin I. Brătianu, 
Bebe (Constantin) Brătianu, profesorul Danielopol, Mihai 
Romniceanu, lon Săbăreanu, Puiu Anghelescu, Radu 
Vâlsănescu, I. V. Săndulescu, Virgil Mănescu, Gheorghe 
Brătianu, George Fotino, Mihai Fărcăşanu ş.a.16. 

Faptul că nu se luau cotizații de la membrii 
Organizaţiei „T“ a dus la concluzia anchetatorilor că 
susținerea materială venea din cercurile politice, indi- 

când chiar partidele istoricet/. Oficiosul Partidului 
Comunist, „Scânteia“, îşi titra chiar un articol: Cine 
finanţează organizaţiile teroriste? Şi răspundea imediat: 
„Rolul lui Gigurtu, Flueraş, Boghea, Măglaşu şi Victor 
Isac. Amestecul partidelor «istorice». Dovezi zdrobitoare 
împotriva lui Rădescu'48. 

Mai multe documente de epocă indică ferma 
convingere a autorităților guvernamentale că Organizaţia 
„T“ făcea parte dintr-o organizație mai mare, cu ramificații 
în întreaga țară. De aceea, au impus ideea aceasta şi în 
unele declaraţii ale acuzaților. Dan Plopeanu scria că 
Organizația „nu este condusă decât aparent de Remus Ţeţu, 
ci de o persoană care lucrează din umbră. [...] Organizaţia 
«T» face parte dintr-o organizaţie mult mai mare de 
rezistenţă, iar ca dânsa sunt şi altele în provincie“49. La fel 
scria şi un alt acuzat, Radu C. Tănase; acesta făcea şi o 
precizare: „În spatele Organizaţiei «T» sunt partidele 
Naţional Liberal şi Naţional Țărănesc, aceasta cu atât mai 
mult cu cât activitatea Organizaţiei «T» necesită cheltuieli 
importante şi, după câte ştiu, membrii ei nu cotizau 
nimic“50. Semnul îndoielii asupra sincerităţii unor ase- 
menea declaraţii date în timpul anchetei este necesar; nu 
pentru că nu ar fi exprimat o realitate, ci pentru că asupra 
acestei realități este îndoielnic faptul că ar fi avut 
cunoştinţă toți membrii Organizaţiei, având în vedere 
sistemul de alcătuire a ei şi caracterul de clandestinitate. 
Tot sub semnul îndoielii trebuie luate şi afirmaţiile 
conform cărora Organizația „T“ ar fi avut influenţe din 
afara ţării. Nadejda Marinescu Gully afirma că „Orga- 
nizaţia are un caracter internaţional“5l; Alexandru Ste- 
lorian declara că i s-a spus că a fost creată „la cererea 
Intelligence Service [...] fiind sprijinită din toate punctele 
de vedere atât de Intelligence Service, cât şi de unele 
personalități marcante ale partidelor istorice de la noi“. 

Acelaşi afirma că fondurile au fost obținute de la liberali 
şi ţărănişti, „precum şi de la anglo-americani““5?. În mai 
multe documente se menţiona proveniența americană a 
celor două staţii de radio emisie-recepție. De asemenea, 
faptul că aviatorul „Bătrânu a avut discuţii cu ofițeri de la 
Legația engleză şi cea americană [...] Organizația lu- 
crează pe plan internaţional“. Însuşi Remus Țeţu afirma că 
peste el sunt o seamă de exponenţi politici autohtoni şi 
străini53. Retractarea tutror acestor declarații, în timpul 
procesului, poate indica neveridicitatea lor, măcar în parte. 

În referatul-raport înaintat de anchetatori lui Teohari 
Georgescu la 24 august 1945, se stabileau o serie de 
legături — deduse în urma cercetării — între „Tinerimea 
Liberă“ şi „I“; formula folosită era: două organizații 
politice, care în aparență au un caracter diferit, însă 
lucrează în strânsă legătură. „Ceea ce mai trebuie să fie 
subliniat — precizau anchetatorii — este legătura celor două 
organizaţii [...] faptul că un membru fruntaş al Partidului 
Naţional Ţărănesc şi al Organizației «T», anume 
profesorul Isac Victor, a fost cel care a făcut permanent 
legătura între Ştefanovici şi Ţeţu, astfel că, prin aceasta 
țelurile Organizaţiei «T» erau şi ale Organizației 
«Tinerimea Liberă», iar activitatea lor criminală, privitoare 
la manifeste şi ziarul «Văpaia», se difuzau de toate 
elementele celor două organizații“. Se afirma că, în timpul 
percheziţiilor, s-au găsit „materiale legionare“ la membrii 
ambelor organizaţii. „Dar — concludea anchetatorul — faptul 
important este că aceste organizații aveau numai în 
aparență şefii indicaţi, căci în fond conducerea lor revenea 
generalului Rădescu, care nu numai că avea legături 
indirecte pentru fiecare din cele două organizații, anume 
prin Adriana Georgescu cu Organizaţia «T» şi prin Darius 
Teodorescu cu Organizaţia «Tinerimea Liberă»“54. Într-un 
referat al S.S.I. din 11 august 1945, legăturile dintre cele 

două organizaţii nu erau considerate doar de colaborare: 
„Organizaţia «T» înglobase [subl. n.] în ea şi «Tinerimea 
Liberă»“55. În mai multe documente ale organelor 
Ministerului de Interne se făcea şi altă precizare: cele 
două erau parte componentă a Mişcării Naţionale de 
Rezistenţă56. 

ŞI în anii care au urmat, în documentele Ministerului 
de Interne se păstrează ideea legăturii dintre „Tinerimea 
Liberă“ şi „T“ şi a încadrării lor în Mişcarea Naţională de 
Rezistență. În aprilie 1946, Brigada 1 Siguranţă a 
Prefecturii Poliției Capitalei întocmea — pentru ministrul 
Teohari Georgeascu — un amplu documentar privind 
Mişcarea Naţională de Rezistență, căruia i se adăuga, în 
iunie acelaşi an, un raport general al Corpului Detectivilor. 
În acesta din urmă se preciza: „Prefacerile de ordin politic 
şi social prin care a trecut Ţara după 23 august 1944 şi 
mai ales după 6 martie 1945 au creat o stare de alarmă 
pentru reacțiune, care a căutat să-şi mobilizeze membrii 
spre a rezista forțelor democratice. Înainte de 6 martie 
1945, reacţiunea a încercat, prin reprezentanţii pe care i-a 
avut în guvernele de după 23 august 1944, să împiedice, pe 
orice cale, formarea unui guvern care să reprezinte 
aspirațiile unanime ale maselor muncitoare. O dată cu 
instalarea Guvernului de largă concentrare democratică, 
prezidat de dl dr. Petru Groza, reacţiunea n-a dezarmat şi a 
început să-şi strângă rândurile în cadrul partidelor istorice, 
adoptând tactica ilegală şi organizând acţiuni teroriste. 
Astfel, în vara anului 1945, organele polițienești de 
siguranță au descoperit organizația subversivă denumită 
«T», inițiala cuvântului teroare, de sub conducerea 
avocatului Remus Țeţu. Această Organizaţie îşi recrutase 
majoritatea membrilor din partidele Naţional Ţărănesc — 
Maniu şi Naţional Liberal — Brătianu. [...] Organizaţia «T» 
a activat paralel cu altă organizație ilegală, denumită 


40 


«Tinerimea Liberă», cu caracter anticomunist şi antiso- 
vietic, condusă de studentul Ștefanovici Mircea, legătura 
dintre cele două organizații făcând-o profesorul Victor 
Isac, membru al Partidului Naţional Țărănesc — Maniu. 
Încă din vara anului 1945, organele polițienești au fost de 
asemeni informate de existența unei organizații cu 
ramificații în principalele centre din țară, care grupa în 
cadrul mişcării de rezistență a reacţiunii mai multe 
organizaţii ilegale, care apăreau sub diferite denumiri ca: 
«Haiducii lui Avram Iancu», «Divizia Sumanelor Negre», 
«Glasul Sângelui», «Divizia Crucilon» etc.“. Toate — în 
aprecierea Siguranţei — formau Mişcarea Naţională de 
RezistenţăS7. În realitate, fie că organele de Siguranță 
aveau dreptate — ceea ce este cel mai probabil — şi mai ales 
Organizaţia „T“ făcea parte într-adevăr din Mişcarea 
Naţională de Rezistență, aceasta fiind organizaţia „mai 
mare“, conducătoare a luptei anticomuniste, fie că această 
încadrare nu exista de facto, prin activitatea sa, Organizația 
„T“ acţiona confom idealului M.N.R. 


NOTE 


. Arhiva S.R.I., fond P, dosar nr. 23637, vol. 8, f. 3. 
. Idem, vol. 11, f. 60-68. 

. Idem, vol. 5, f. 56. 

. Idem, f. 66. 

. Idem, f. 46. 

. Idem — broşura cuprinzând Statutul este integrată în 

volum. 
7. Ibidem. 
8. Idem, f. 8. 
9. Idem, f. 20. 
-10. Idem, vol. 8, f. 3—7. Idem, vol. 5, f. 20-21, originalele 
documentelor 76 lozinci şi manifestul Cetăţeni şi cetățene! Frați 
români! semnat Comitetul „Libertate şi Unire“. Manifestul era 


41 


cel mai violent antiguvernamental dintre toate documentele 
tipărite de „Tinerimea Liberă“. („„Neamul românesc trece — se 
scria — prin.cele mai grele clipe ale istoriei sale. Independenţa 
statului, libertăţile poporului, aşezămintele naţionale sunt de 
fapt desființate“. În fruntea Țării „s-a cocoțat o guvernare de 
batjocură, reprezentată prin câteva manechine ministeriale, 
câteva sperietori, care se maimuţăreasc la porunca dușmanului 
din lăuntru [...] Duşmanul acesta din lăuntru este Partidul Co- 
munist şi complicii săi. [...] Prin Partidul Comunist înţelegem o 
bandă de străini şi înstrăinaţi, în capul cărora stă Ana Pauker, 
individul Vasile Luca — Lukă Laszlo — şi Iosca Roitman. Ana 
Pauker — o aventurieră fără patrie, care a trăit şi trăieşte din 
meseria de agitatoare pe spinarea proletariatului. [...] Luká 
László — ungur care-şi ascunde naționalitatea şi adevăratul 
nume, dar pe care îl trădează, de câte ori deschide gura, 
româneasca stâlcită în care 1 se împotmoleşte limba lui de 
năpârcă. Luká László e de fapt [...] un patriot şovin ungur. 
losca Roitman — venetic fără nici o legătură cu românii şi 
nici chiar cu evreimea din ţară [...]. Aceasta este sfânta tre- 
ime care a pus mâna pe conducerea ţării. La ordinele lor se 
închină Petru Groza, [...] banda lui de miniştri laşi. [...] Aceş- 
tia sunt oamenii care au instaurat în România dictatura 
proletariatului, adică tirania câtorva agenţi comunişti-troţehişti 
[...]. Denunţăm românilor complotul comunist-troțehist [...]“.) 
În dosarele anchetei apar şi alte manifeste, menţionate ca fiind 
găsite la cei arestați şi aparținând „„Tinerimii Libere“. Fuse- 
seră multiplicate în tiraje mici şi răspândite în Capitală. Vezi 
şi Idem, vol. 5, f. 143, text dactilografiat: „Iuliu Maniu, care a 
luptat contra dictaturii carliste şi antonesciene, azi e acuzat de 
fascism de către cei care au adoptat tocmai metodele fasciste. 
Pentru F.N.D. libertatea presei înseamnă a scrie pe placul celor 
de la «Scânteia». Şi în Germania hitleristă exista libertatea 
presei dacă scriai pe placul lui Hitler! Deci, trăiască înfrățirea 
F.N.D.-isto-hitleristă! Dacă eşti bătut de un F.N.D.-ist şi te 
aperi, devii imediat fascist. Acum patru ani, dacă te apărai 
împotriva unui legionar, erai iudeo-mason. Cuvintele s-au 
schimbat, metoda e aceeaşi!“. Într-una din declaraţiile date în 

fața anchetatorilor — ulterior contestată — Mircea Ştefanovici 
preciza şi autorii documentelor tipărite de „Tinerimea Liberă“: 
Mircea Ştefanovici, Darius Teodosiu, Victor Isac; multiplicarea 
s-a făcut la gestethner şi la maşina de scris (una a Cooperativei 
din str. Câmpineanu 13 şi alta a Muzeului Satului), lucrând în 
special Marcel Boisnard. — Idem, f. 57-58. Finanţarea tipăririi 
a făcut-o în principal Ion Flueraş, iar punctele de răspândire a 
manifestelor, în Capitală, erau Şcoala Politehnică, Universitatea, 
Facultatea de drept, organizațiile de tineret ale Partidului 
Naţional Liberal şi Partidului Naţional Țărănesc. — Idem, f. 143, 
145, 147, 150, 156, 160. 

11. Idem, f. 56-57. 

12. Idem, f. 60. 

13. Idem, vol. 8, f. 8-13. Aşadar, mai mulți social- 
democrați dizidenţi intrau în „Tinerimea Liberă“, având în frunte 
o personalitate foarte cunoscută — Ion Flueraş. Acesta era 
urmărit de organele Ministerului de Interne chiar înainte de 
6 martie 1945. O notă informativă din 24 februarie 1945, sub 
titlul Socialiştii strâng rândurile, afirma că Ion Flueraş „caută 
să strângă rândurile vechilor socialişti din Ardeal şi Banat, 
pentru a crea o organizaţie aparte“, independentă de aceea a 
lui Titel Petrescu. — Idem, vol. 9, f. 167-168. 

14. Idem, vol. 9, f. 167-168. Ion Flueraş înfiinţează 
Partidul Social Democrat Român şi încearcă să se apropie de 
Partidul Naţional Liberal şi Partidul Naţional Țărănesc. În 
toamna lui 1946, în preajma alegerilor parlamentare, pentru 
a-l împiedica să participe la acestea, Guvernul va dizolva 
P.S.D.R. — Idem, f. 182-187, 190-199. 

15. Idem, f. 167. Imediat după instaurarea Guvernului 
Petru Groza, la 10 martie 1945, conducerea Siguranţei cerea 
organelor sale din Transilvania să verifice această informație. — 
Idem, f. 168. 

16. Idem, f. 169-171. 

17. Ibidem. 

18. Idem, f. 172. O altă notă informativă, pe aceeaşi 
temă, din 6 iunie 1945. — Idem, f. 173—174. 

19. În raportul sursei „Ilca“, din 4 iunie 1945, se 
înregistrează o cerere făcută de Ion Flueraş chiar celui care 
informa Siguranţa: „Doresc să iau contact cu Partidul Naţional 
Liberal şi Partidul Naţional Țărănesc; pentru aceasta, te rog 
pe d-ta, care în Partidul Național Liberal eşti recunoscut 
ca un conducător al muncitorimei |subl. n.], să intervii ca 
miercuri, 6 iunie 1945, să pot vorbi cu dl doctor Costinescu“. 
— Idem, f. 172. Aşadar, informatorul acționa şi în Partidul 
Social Democrat Român şi în Partidul Naţional Liberal. Raportul 
din 12 iunie 1945 îi dezvăluie şi numele adevărat: Ilie P. 
Calciu („Ilca“), participant la conferința conducerii Partidului 
Naţional Liberal din 11 iunie, alături de Ion Flueraş; „Am găsit 
de cuviință — spunea Ion Flueraş în cadrul acestei conferinţe — 
ca prin camaradul Calciu [...] să am o întrevedere cu dl dr. 
Costinescu“. Idem, f. 179. 

20. Idem, f. 176-180. Dinu Brătianu îl ruga pe Ion 
Flueraş să redacteze în scris tot ce crede asupra programului 
muncitoresc, „ca într-o cât mai apropiată şedinţă să discutăm 
împreună cu dl. Maniu“. 

21. Idem, f. 187. 

22. Idem, vol. 3, f. 24. 

23. Idem, f. 6. Dan C. Plopeanu declara că a fost abor- 
dat de Remus Țeţu, pentru a intra în Organizaţia „T“, încă din 
6 martie 1945; i s-a spus că are ca scop „sprijinirea burgheziei 
române şi înlăturarea ordinei actuale“; că era în strânsă legătură 
cu tineretul Partidului Naţional Liberal, care o susține. — Idem, 
f. 168. Locotenentul comandor aviator Nicolae (Nichi) Bătrânu 
declara şi el că Remus Țeţu îl anunţase de înfiinţarea 
Organizaţiei „T“ la începutul lui martie 1945. — Idem, f. 280; 
întrebat de acesta de unde vine denumirea „T“, Remus Țeţu i-ar 
fi răspuns că e un nume generic şi nu are nici o semnificaţie. 

24. Idem, f. 11. Pentru sistemul de organizare, vezi Idem, 
f. 16-19. 

25. „Văpaia“, oficiosul Organizaţiei „T“, an I, nr. 1 din 5 
iulie 1945. Avea ca deviză: „Pentru Ţară, Rege, Libertate“. 

26. Arhiva S.R.I., fond P, dosar nr. 23637, vol. 3, f. 11. 

27 Idem, f. 17-18. 

28. Idem, f. 29. 

29. Idem, f. 60. 

30. Idem, f. 31-37, 44-45. 

31. Idem, f. 54—55. 

32. Idem, f. 38—40. 

33. Idem, f. 60. 

34. Idem, f. 44-47. Adriana Georgescu afirma că 
generalul Rădescu nu s-a arătat mulțumit de forma în care se 
prezenta „Văpaia“, de aceea a făcut mai multe adnotări 
marginale, cerând întreruperea difuzării publicației şi operarea 
unor modificări în texte: însă, toate exemplarele fuseseră deja 
răspândite. — Idem, f. 96. O listă a membrilor Organizaţiei „T“, 
ştiuți şi cercetaţi de organele Ministerului de Interne. — Idem, 
vol. 8, f. 17-21. Erau menţionaţi: Remus Țeţu (Partidul Na- 
tional Liberal) — preşedinte; Nadeja Marinescu Gully, studentă 
(Partidul Naţional Liberal); Adriana Georgescu, avocată 
(Partidul Naţional Liberal — fostă şefă de cabinet a generalului 
Rădescu); Mircea Pătârlăgeanu, student; Alexandru Stelorian, 
student; Nicu Georgescu, Petre Crăciunescu, Dinu Mănciulescu, 
Radu Maltzeanu, Dan Paul Cernavodeanu (toți din Partidul 
Naţional Liberal); Alexandru Negrescu; Nicolae Bătrânu, 
locotenent comandor aviator; Radu Tănase; Toma Lucian; 
Aristide Mateescu; Nicolae Pascu; Victor Isac (Partidul Naţional 
Ţărănesc); Grigore Vasiliu Radu; Ion Diaconu; Iarca, căpitan; 
Mihail Trăchinoiu; Costea Constantin; Mitică Gherase; Florin 
Popescu; Ispir Lahtanţiu, avocat; Ion Bârsan, avocat; Nicolae 
Arapu, căpitan; Nicolae Chirnoagă, căpitan; Condrus Grigore; 
Sergiu Deleanu; Traian Vereşteanu; lon Furlungeanu, avocat; 
Dumitru Corneliu; Vintilică Brătianu; Mircea Slade; Rodica 
Madoş; Tec. Marvan; Negrescu, aviator ş.a. — în total 85 de 
persoane. 

35. Idem, vol. 3, f. 5; nu este un document al Organizaţiei 
„T“, ci un text obținut de anchetatori de la Remus Ţeţu; pe fila, 
scrisă la maşină, anchetatorul l-a pus pe Remus Ţeţu să 
autentifice textul: „Acesta este jurământul Organizaţei «T». 
Remus Țeţu“. Acelaşi text, dar cu elemente de jurământ 

amplasate în altă ordine, în procesul verbal cuprinzând de- 
claraţia lui Remus Țeţu din 28 iulie 1945. — Idem, f. 11. 

36. Idem, f. 11. 

37. Idem, f. 19. 

38. Idem, f. 25-27. 

39. Idem, f. 31-37. Tirajul publicației a fost de 2000 
de exemplare. — Idem, f. 77. Într-un document al organelor de 
anchetă se afirma că la o întrunire a tineretului liberal, sub 
preşedinţia lui Dinu Brătianu, grupuri de câte 3—4 tineri citeau 
„Văpaia“. — Idem, f. 262. Traian Ispas a plecat la Braşov, pe 
21 iulie 1945, având asupra sa, pe lângă manifeste 
antiguvernamentale, şi „Văpaia“. — Idem, vol. 5, f. 4. Chiar după 
arestările din vara lui 1945, „Văpaia“ era în continuare 
răspândită; o notă a S.S.I. din 13 septembrie 1945, anunța 
răspândirea publicaţiei clandestine în Sibiu, de către un învățător 
țărănist în legătură cu studenţii din localitate. — Idem, vol. 9, f. 
257. O altă notă informativă, a Rezidenţei Cluj, din 1 septembrie 
1945, consemna şi ea circulaţia, în zona Sibiu, a oficiosului 
„Văpaia“, pe care-l credea a fi organ al „Organizaţiei clandestine 
«Tineretul Naționalist»; informatorul se arăta mai ales intrigat 
de faptul că „se adresează insultele cele mai tendenţiose contra 
armatei şi poporului sovietic“; deşi se menţiona că este o „sursă 
serioasă“, aceasta se arăta a fi rău informată, considerând că 
publicația era tipărită la Sibiu, „de către un grup de intelectuali 
reacționari fascişti“. — Idem, f. 258. 

40. Idem, vol. 3, f. 6, 84. La întrunirea clandestină de la 
Facultatea de Drept s-a afirmat că Organizaţia „T“ are deja 
depozite de armament în munți, făcute cu ajutorul ofițerilor 
membri şi că-şi va procura altele din depozitele armatei (iunie 
1945). — Idem, f. 145. Existenţa unor asfel de depozite, în munţi, 
era atestată în vara lui 1945 de descoperirile făcute de Siguranță. 
Cel mai bine reliefat în documentele păstrate în Arhiva S.R.I., 
este depozitul din Sinaia — cu inventar complet şi fotografii. 

41. Idem, vol. 3, f. 72-74. Conducerea Organizaţiei „T“ 
de către generalul Rădescu era susținută de Remus Ţeţu, 
probabil ca să impresioneze. Adriana Georgescu, cea mai 
apropiată de general dintre membrii Organizaţiei, declara 

ferm: „Pot afirma cu preciziune că dl. general Rădescu nu 
s-a gândit să ia conducerea Organizaţiei „T“. Pot preciza, însă, 
că dl. general Rădescu se gândea să pună sau, mai exact, să 
recomande o persoană care să preia conducerea Organizaţiei 
«T»“. — Idem, f. 98. Afirmația lui Remus Țeţu poate fi, însă, şi 
rezultatul cererii anchetatorilor de a o face, autoritățile dorind 
să găsească posibilitatea de a-l acuza pe fostul prim-ministru. 

42. Idem, f. 143 

43. Idem, f. 77, 83-85. Postul de radio, inițial amplasat în 
Bucureşti, trebuia să aibă două emițătoare pe aceeaşi lungime de 
undă, emițând fiecare intermitent din cinci în cinci minute; a mai 
fost avansată şi varianta amplasării postului pe maşini care să 
circule în timpul emisiei. La întrunirea de la Facultatea de Drept, 
s-a afirmat că cele două aparate de radio recepţie-emisie sunt 
deja în posesia Organizaţiei „T“, fiind de fabricaţie americană şi 
donate de o persoană de legătură a americanilor. — Idem, f. 169. 

44. Idem, f. 29. 

45. Idem, f. 57-58 şi vol. 8, f. 21. 

46. Idem, vol. 3, f. 69-71. Sunt menționați că ar fi 
cunoscut existența Organizaţiei „T“ şi unii membri ai partidelor 
de stânga; apropiații lui C. Titel Petrescu, preşedintele Partidului 
Social Democrat şi chiar doi membri ai conducerii Uniunii 
Tineretului Comunist — Ovidiu Râureanu şi Teodor Mihadaş. 

47. Idem, vol. 3, f. 144, 169. 

48. „Scânteia“ din 2 septembrie 1945. 

49. Arhiva S.R.I., fond P, dosar nr. 23637, vol. 3, f. 169. 

50. Idem, f. 262. 

51. Idem, f. 77, 85. 

52. Idem, f. 220-221. 

53. demi f. 222. 

54. Idem, vol. 8, f. 2, 21-22. Raportul era semnat de 
comisarul şef Gheorghe Burz. Pe referat şi nota lui Teohari 
Georgescu: „28.VIII.945. Dosarele împreună cu cei implicaţi în 
activitățile interzise vor fi înaintate Parchetului C.M. București“. 

55. Idem, vol. 12, f. 62. 

56. Idem, vol. 3, f. 169, 262, 291 şi vol. 12, f. 56. 

57. Idem, vol. 8, f. 59-65. 


II. Ancheta şi procesul 


În viziunea organelor Ministerului de Interne, 
Organizația „Tinerimea Liberă“ şi Organizaţia „T“ au 
activat într-o strânsă colaborare, având aceleaşi scopuri şi 
aceleaşi metode de atingere a lor. În unele documente ale 
Siguranței apare chiar ideea subordonării „Tinerimii 
Libere“ faţă de „T“. Ca urmare a acestor concluzii, a fost 
efectuată o singură anchetă, sub conducerea aceluiaşi 
anchetator, Gheorghe Bulz, comisar şef în Direcţia 
Generală a Poliţiei. Controlul superior a fost permanent 
exercitat chiar de către Alexandru Nicolski, viitorul 
conducător al Securităţii; este una dintre primele anchete 
supervizată de către acesta. 

Traian Ispas, student la Drept (22 de ani), a plecat pe 
21 iulie 1945 la Braşov (anchetatorul scrupulos trecea chiar 
şi ora — 5,30 dimineaţa); avea asupra sa un număr de 
manifeste ilegale, antiguvernamentale, trase la gestethner 
de către Mircea Ştefanovici şi un stoc din publicația 
clandestină „Văpaia“, tipărită de Remus Teţu. Aşadar, 
acționa ca emisar al ambelor organizații. Intenția era de a 
răspândi aceste materiale în zona Braşov. La aceeaşi 
deplasare au participat Ştefan Niculescu, Boghea, 
Cosmovici. Traian Ispas va fi arestat de Siguranţă pe 24 
iulie, la percheziție găsindu-se exemplare din publicaţiile 

celor două organizaţii şi un aparat de multiplicat (la care se 
considera că au fost imprimate unele dintre declarațiile lui 
luliu Maniu). Imediat sunt luate celor arestați primele 
declaraţiil. Conform unui document al Serviciului Special 
de Informații, în rândurile Partidului Naţional Ţărănesc se 
acreditase ideea că membrii organizațiilor „Tinerimea 
Liberă“ şi „T“ fuseseră denunțaţi de către Coleta Bruteanu, 
fostă secretară la ziarul Dreptatea, de care țărăniştii erau 
sfătuiți să se ferească?. 

Aşa a început caruselul arestărilor. Mircea 
Ştefanovici a fost arestat pe 25 iulie 1945, ocazie cu care 
Siguranţa a ridicat de la locuinţa sa şi o serie de materiale 
publicate de „Tinerimea Liberă“ (statut, manifeste, 
corespondență). Astfel de materiale au fost găsite şi la 
unii din ceilalți arestaţi; comisarul şef Gheorghe Bulz 
remarca — în raportul de înaintare a arestaților către Curtea 
Marţială — că au fost găsite manifeste „al căror conţinut este 
departe de a fi democratic, având afirmaţii nu numai cu 
caracter tendențios, fascist şi antidemocratic, dar lezând 
relațiile internaționale ale statului român, atentând astfel la 
siguranța statului“. Dintre materialele publicate în 
„Văpaia“, cea mai atentă analiză era făcută celor 30 de 
principii fundamentale ale Organizaţiei „I“, fiind in- 
criminate mai ales cele de la numerele 16, 19, 20; era 
descoperit „caracterul antisemit“ al publicaţeis, deşi 
autorul îl infirmase în mod expres. Cea mai gravă acuza- 
ție era aceea de „organizaţie teroristă“; dar, însuşi anche- 
tatorul era nevoit să scrie despre „caracterul terorist al 
Organizaţiei, sau eventual terorist [subl. n.], întrucât până 
în prezent nu s-a trecut la nici o faptă care să dovedească 
acest caracter“6. Pe 29 iulie a fost arestată Adriana 
Georgescu, care descrie scena: „les din casa generalului 
Rădescu, împingându-mi bicicleta de ghidon. Două maşini 
se opresc brusc şi mă prind între ele. — Actele bicicletei. 

Suntem informaţi că ai furat-o. Urcă în maşină. Eşti 
arestată““7. Era, evident, doar un pretext. Dintr-un memoriu 
către Rege al generalului de escadră în rezervă Gheorghe 
Negrescu (5 august 1945), aflăm cum a fost arestat fiul său, 
Alexandru Negrescu, student la Drept, membru al 
tineretului Partidului Naţional Liberal, la 31 iulie, ora 5,30 
dimineaţa. Comisarul şi agenţii S.S.I. aveau doar mandat 
de percheziție; negăsind ceva compromiţător, l-au invitat 
politicos pe Alexandru Negrescu la Siguranța Generală 
pentru a da o declarație; o dată ajuns la Ministerul de 
Interne, a fost arestat. Generalul Constantin Popescu, 
directorul general al Siguranţei Statului, la cererea 
generalului Negrescu de a-i elibera fiul i-a răspuns că 
regretă „că în România nu se găseşte o Siberie, unde să fie 
trimişi toţi cei zăpăciți, ca să le vină mintea la cap, dar se 
va înființa“. Concomitent cu desfăşurarea anchetei, 
arestările se vor extinde, cuprinzându-i pe cei mai 
importanți dintre membrii celor două organizaţii; până la 
înaintarea actelor anchetei către Curtea Marţială, însă, 
mulți dintre membrii „Tinerimii Libere“ şi „T“ nu fuseseră, 
încă, arestaţi. 

Felul în care a decurs cercetarea a ieşit la lumină în 
timpul procesului, anchetatorii fiind acuzaţi de tortură, 
înfometare, drogarea unor arestaţi, viol, impunerea sem- 
nării unor declaraţii prefabricate etc. 

La sfârşitul lui august 1945, inspectorul Gheorghe 
Bulz a încheiat cercetarea — deşi, în practică nu fusese 
terminată — şi, pe 28 va înainta dosarele rezultate către 
Parchetul Curţii Marţiale a Comandamentului Militar al 
Capitalei. Adresa de înaintare era semnată, pentru 
Direcţiunea Generală a Poliţiei, de Alexandru Nicolski 
(unul din primele documente care poartă semnătura 
acestuia). A doua zi era delegat pentru întocmirea 
referatului procurorul Iorgu Popescu (acelaşi care va fi 
implicat, împreună cu Alexandru Nicolski, şi în cercetarea 

manifestanţilor de la 8 noiembrie 1945). Dintre cei 40 
înscrişi pe lista anchetatorului, numai unul — Darius Teo- 
dosiu — nu fusese arestat?. Erau înaintați Curţii Marţiale, 
spre judecare: Mircea Ştafanovici, Darius Teodosiu (în 
lipsă), Marcel Boisnard, Florin Popescu, Ispas Traian, 
Drăgoiu Constantin, Enacovici Vladimir, Teodorescu 
loan, Boldei Alexandru, Dron Andrei, Strat Gheorghe, 
Cetăţeanu Stelian, Moghină Niculae, Popescu Vladimir, 
Smeureanu Nicolae, Caragaţă Ştefan, Oprea Alexandru, 
Crăciun Andrei, lon Flueraş, Măglaşu Lazăr, Boghea 
Antim, Ţeţu Remus, Marinescu Nadeja, Georgescu 
Adriana, Pătârlăgeanu Mircea, Stelorian Alexandru, 
Georgescu Nicu, Crăciunescu Petre, Mănciulescu Dinu, 
Maltezeanu Radu, Cernavodeanu Dan Paul, Negrescu 
Alexandru, Bătrânu Nicolae, Tănase Radu, Toma Lucian, 
Mateescu Aristide, Pascu Nicolae, Isac Victor, Vasiliu 
Grigore Radu, Plopeanu Dan; aşadar, 21 de arestaţi erau de 
la „Tinerimea Liberă“ şi 19 de la „T“. Adriana Georgescu 
avea mențiunea „absent“, ulterior ştearsă; probabil, având 
în vedere dârzenia deosebită a acesteia din timpul anchetei, 
se intenționase să nu fie adusă la proces, pentru a nu se 
manifesta public. Referatul de însoţire a arestaților data din 
24 august 194510. 

Autorităţile — evident bucuroase că au găsit 
„organizaţii teroriste şi fasciste“ pe care să le arate opiniei 
publice, pentru a demonstra necesitatea sprijinirii 
Guvernului Petru Groza — au accelerat la maximum 
procesul judiciar; era şi o piesă de referință în rezistența 
coaliției din jurul Partidului Comunist la „greva regală“ 
declanşată la sfârşitul lunii august. O dată cu arestații, 
fuseseră înaintate Curţii Marţiale şi actele anchetei — două 
volume masive, unul de 302 file, iar celălalt de 279 file — 
pe 28 august. Numai în două zile, maiorul magistrat Iorgu 
Popescu, procuror militar, a şi parcurs acest material imens 

şi şi-a făcut referatul introductiv, înaintându-l pe 31 au- 
gust 1945. Constata că „Cercetările sunt incomplete, unii 
învinuiți au dispărut, unii nu au fost cercetaţi şi este o 
strânsă conexiune a faptelor ce li se impută. [...] 
Cercetările trebuie completate, mai ales că este vorba de 
organizaţia centrală şi constatările la care se poate ajunge 
sunt de natură a elucida şi situațiunea altor aderenți, din 
celelalte circumscripții juridice. În conformitate cu art. 177, 
combinat cu 466 C.J.M., suntem de părere că este cazul 
a se trece la completarea cercetărilor preliminare, prin 
organele Siguranței Generale a Statului, care dispun de 
mijloace speciale de investigație şi informare în Capitală şi 
în întreg cuprinsul țării şi care sunt iniţiate prin lucrările 
efectuate până în prezent“. În aceeași zi, prim procurorul 
instructor militar îşi punea rezoluția pe referat: „De acord 
pentru completarea cercetărilor, din însăşi actele înche- 
iate de Direcţiunea Generală a Siguranței Statului 
desprinzându-se indicii de culpabilitate în sarcina altor 
persoane“. Aşadar, foarte grăbit să deschidă procesul şi să-i 
prezinte opiniei publice pe „inamicii democrației“, primul 
procuror cerea ca pentru ceilalți invinuiți să se tragă 
concluzii, în lipsa lor, doar din actele deja existente la 
dosarll. La 5 septembrie 1945, prim procurorul militar, 
colonel magistrat Barbu Dimescu, explica graba au- 
torităţilor: „În cauza privitoare la organizaţiile «T» şi 
«Tinerimea Liberă», s-a constatat că cercetările sunt 
incomplete, majoritatea invinuiţilor fiind neidentificaţi şi 
necercetați. Ca urmare, s-a dispus soluționarea cauzei 
numai în ce priveşte pe acei 39 de învinuiți înaintați în stare 
de arest, ca un prim lot, pentru satisfacerea principiului de 
exemplaritate şi celeritate în materie de represiune penală 
[subl. n]. [...] Restul învinuiților arătați în referatul de bază 
al ofițerului de Poliţiei Judiciară formează un al doilea 
-lot de învinuiți, care urmează a fi cercetaţi şi apoi a se 

soluţiona cauza în ce-i priveşte“12. Trebuia, aşadar, dat un 
exemplu de represiune penală celor care s-ar mai fi gândit 
să se opună Guvernului; celeritatea era în evidentă legătură 
cu nevoia resimțită de coaliția guvernamentală de a-şi 
justifica politica represivă. 

S-a petrecut şi o altă derogare de la legi şi cutume. 
Conform art. 188 din Codul Justiţiei Militare, instrucția 
trebuia să fie secretă. Interesul celor de la putere în a da cât 
mai repede o lovitură „reacţiunii“, însă, a dus la încălcarea 
articolului respectiv şi la transmitarea unor materiale din 
dosarele anchetei către presă. În „Universul“, nr. 188 din 
| septembrie 194515, apărea un articol intitulat Destăi- 
nuirile lui Remus Teţu în legătură cu Organizaţia „T“, în 
care se regăsesc reproduse pasagii întregi din declarațiile 
făcute în faţa anchetatorilor, însoțite de ample comentarii. 
Maiorul magistrat Iorgu Popescu s-a arătat foarte indignat 
şi a semnalat cazul, ierarhic: „Factura articolului lasă să se 
creadă că aceste informaţii au fost date presei de către 
Parchetul Militar, fapt care este cu totul inexact şi dăunează 
atât mersului anchetei, care trebuie să se facă secret, cât şi 
prestigiului acestui Parchet. Față de cele expuse mai sus, 
Parchetul solicită aprobarea de a se face o anchetă pentru 
a se vedea de unde a procurat presa declarațiile celor 
implicați în dosar, date publicităţii în ziarul de astăzi, 
precum şi cele ce urmează a se da publicității, aşa cum 
relatează ziarul“. (lorgu Popescu nu îndrăznise să facă 
referirea sa şi la „Scânteia“, oficiosul comunist care 
publicase şi el, în aceeași zi, materiale asemănătoare). În 
rezoluţia sa, primul procuror se arată de acord că „faptul 
constituie un ilicit penal“. Tot pe 1 septembrie, un alt şef 
ierarhic preciza, pe acelaşi document: „Este justă 
observaţia, însă nu poate fi făcut răspunzător Parche- 
tul Militar de indiscrețiuni, când Cenzura nu ne aparține 
[subl. n]“14. Aşadar, „indiscreţia“ nu era a Parchetului 


53 


Militar, ci în zona organelor de cercetare — mult mai 
politizate până în acel moment. Cenzura aparținea 
Ministerului de Interne, dar era condusă total de comunişti 
şi consilieri sovietici. 

Articolul de ziar incriminat de magistratul Iorgu 
Popescu nu era singular, înscriindu-se într-o largă 
campanie mediatică. La sfârşitul lui august 1945, o dată cu 
înaintarea dosarelor respective către Curtea Marţială, în 
presă au apărut foarte multe materiale inspirate evident din 
aceste dosare; aveau aceleaşi concluzii şi, uneori, articolele 
erau identice şi ca formă de prezentare, deşi apăreau în 
publicaţii diferite. În acest caz, singura concluzie la care se 
poate ajunge este existența unei coordonări a acestei 
campanii; cum toate materialele erau critice la adresa celor 
arestaţi, în coordonarea campaniei nu puteau fi interesate 
decât autorităţile!5. 

Rolul cel mai important în „demascarea“ celor 
acuzaţi în fața opiniei publice i-a fost rezervat oficiosului 
Partidului Comunist, „Scânteia“. Spaţii largi erau destinate 
subiectului respectiv. Înseşi titlurile indicau expres direcția 
atacului: Capturarea a două organizaţii teroristo-fasciste. 
Rolul generalului Rădescu şi al partidelor „istorice“. Alte 
complicităţi, în pagina 1, iar în pagina 3, un amplu re- 
portaj însoțit de un fotomontaj, titrat Broşuri legionare 
şi hitleriste, ziare huliganice, încărcătoare cu gloanțe, 
aparate de reprodus găsite la sediul Organizaţiei!6. 
„Scânteia“ explica legătura dintre cele două organizaţii, de 
aici necesitatea ca membrii lor să fie judecaţi împreună: 
„Din cercetările făcute până acum şi ale căror rezultate ne- 
au fost relatate [subl. n.]!7, este vorba de capturarea a două 
organizaţii, una din ele având un caracter aşa-zis legal, iar 
cealaltă activând în umbră. Cea dintâi, purtând titulatura 
„Tinerimea Liberă“, a luat ființă după 23 august 1944, 
conducătorul ei fiind studentul Mircea I. Ștefanovici [...]. 

Sub aspectul unei organizaţii democrate se ascundea, însă, 
o activitate teroristă, fascistă. «Tinerimea Liberă» tipărea 
şi difuza public diferite broşuri cu caracter aparent 
democratic, pentru a camufla adevărata ei activitate 
subterană, perfidă, duşmănoasă, vizând semănarea urii în 
masele populare, o activitate care tindea să pună în 
primejdie însăşi ființa regimului democratic. [...] Mircea 
Ştefanovici era de fapt paravanul sub care se ascundea 
complicele său Remus Teţu, întrucât «Tinerimea Liberă» 
acoperea prin firma ei legală complotul criminal ai cărui 
executori erau bine cunoscutul huligan Țeţu şi «camarazii» 
săi. Ştefanovici avea rolul de a coopta membri în 
Organizaţia «Tinerimea Liberăy, aceştia urmând a deveni 
apoi colportorii manifestelor clandestine tipărite de această 
Organizaţie ca şi de Organizaţia «T» de sub conducerea lui 
Remus Țeţu“. După o adevărată beţie de. cuvinte 
incriminând cele două organizaţii, „Scânteia“ ajunge la 
concluzia că în „foaia clandestină «Văpaia» tipărită de 
Organizaţia «T» [...] se recunosc sloganurile propagandei 
lui Göbels. [...] Din declarațiile făcute de teroriştii arestați 
se desprind o seamă de amănunte cu adevărat excepționale. 
Organizația «T», înfiinţată pe baze pur fasciste, avea toate 
caracteristicile fostei Gărzi de Fier“. Se afirma ferm că 
organizaţiile se aflau sub conducerea generalului Rădescu; 
la percheziții s-a găsit material legionar. „Ceea ce se 
remarcă — continua ziarul — la lectura declarațiilor făcute de 
legionarii lui Rădescu, este faptul că existenţa celor două 
organizații teroriste era bine cunoscută conducătorilor 
partidelor «istorice» Iuliu Maniu şi Dinu Brătianu, lui Bebe 
Brătianu, George Brătianu, profesor Danielopol, Mihai 
Fărcăşanu, Radu Câmpeanu, Marinache, Mihai Romni- 
ceanu etc.“. „Scânteia“ avertiza că toată activitatea celor 
două organizaţii este o ticăloşie „pusă la cale de călăii țării“ 
şi dădea indicații Justiției: „Datele [...] sunt edificatoare 

pentru cunoaşterea unor adevăruri crude, a unor nelegiuiri, 
care trebuie şi vor fi pedepsite fără cruțare [subl. n.]“18. 

„România Liberă“ rezerva şi ea spaţii foarte mari 
evenimentului!?, sub titlul Descoperirea Organizaţiei 
teroriste-fasciste „T“. Numeroase arestări în rândul 
tineretului manist şi brătienist. Responsabilitatea politică 
a şefilor celor două partide istorice. Se urmărea 
suprimarea membrilor Guvernului şi a conducătorilor 
democrați. Descoperirea surselor materialului de pro- 
pagandă fascistă. Arestaţii au făcut mărturisiri complete. 
Rolul generalului Rădescu. Se adăuga fotomontajul apă- 
rut şi în „Scânteia“20. „România Liberă“ se arăta foarte 
supărată pe generalul Rădescu, care „a fost inspiratorul 
Organizației «T», căreia îi trimitea instrucţiuni în mod 
direct. Nu este prima oară când generalul Rădescu ia 
asemenea inițiative. Sunt cunoscute vechile sale legături 
cu dizidenţa legionară a lui Stelescu şi faptul că 
subvenționa şi scotea revista legionară «Cruciada 
Românismului». Acţiunile sale de mai târziu, în timpul 
guvernării, organizarea masacrului de la 24 februarie 
[1945] şi încercarea de a dezlănțui războiul civil arată că 
prezența sa ca inspirator al Organizaţiei «T» nu este 
întâmplătoare“. Se acorda maximă atenție şi partidelor 
istorice: „Iuliu Maniu şi Dinu Brătianu erau la curent cu 
planurile şi activitatea celor două organizaţii teroriste. [...] 
Dacă acțiunea criminală desfăşurată de cei arestaţi îi duce 
în fața Curţii Marţiale, nu este mai puţin adevărat că nu 
poate fi ignorat rolul politic al clicilor lui Maniu şi 
Brătianu. Cele două organizații teroriste au de asemenea 
rădăcini «istorice». Fuzionarea cu rămăşiţele legionare şi 
antonesciene, împrumutarea metodelor hitleriste sunt o 
urmare directă a politicii lui Iuliu Maniu şi aceasta nu 
poate fi ignorată de opinia publică, deşi Iuliu Maniu nu se 
află în boxa acuzaților“. 

Reportaje asemănătoare, pe 30 august 1945, în 
„Universul“, „Timpul“, „Ultima Oră“, „Jurnalul de 
Dimineaţă“, „Semnalul“. În ultimele două, reportajele nu 
seamănă numai prin faptele redate, ci şi prin textul propriu 
zis, indicând acelaşi autor. De asemenea, foarte revoltat pe 
„duşmanii democraţiei“ se arăta oficiosul Partidului 
Naţional Ţărănesc — Alexandrescu. „Dreptatea Nouă“, din 
30 august 1945; anunţa „Descoperirea unor vaste orga- 
nizaţii teroriste reacționare conduse de faimosul general 
Rădescu. Scopul teroriștilor: suprimarea membrilor 
Guvernului“. Trata pe larg „Rolul Organizaţiei «T» şi 
„Cum acționau urmaşii Căpitanului. Amestecul liberalilor 
brătienişti““. Prezenta şi „numele duşmanilor democrației“. 

Campania va continua. Pe 31 august 1945 baza 
materialelor publicate nu o mai formau dezvăluirile din 
dosarele anchetei, ci politizarea — chiar mai accentuată — a 
acestora, indicarea vinovăţiei partidelor istorice. Se vădea 
astfel, foarte clar şi ținta reală a procesului. „Scânteia“ 
scria: „Înfrânţii de la 23 august şi 6 martie nu dezarmează. 
Ei încearcă pe toate căile şi cu toate armele să împiedice 
democratizarea ţării, să împiedice ca ţara să devină a 
poporului. [...] Rămăşiţele fasciste şi reacționare, înfrânte 
politiceşte la 6 martie, sabotează refacerea economică a 
țării, caută să zdruncine încrederea maselor în Guvern, să 
împiedice înfrăţirea popoarelor conlocuitoare, să creeze 
neînțelegeri între marii noştri aliați sau între unii dintre 
aceştia cu ţara noastră. [...] Ei trec în disperare de cauză la 
odioase atentate teroriste. Dacă nu-i vrea poporul, îl vor 
putea sili — cred ei — prin asasinarea conducătorilor săi 
fireşti“. Se mai folosesc expresii ca: provocatori, legionari 
(lasă impresia unei adevărate obsesii a legionarismului), 

“lada de gunoi a istoriei, trădători ai clasei muncitoare, 
uneltele lui Rădescu, uneltiri criminale etc. Totul se încheia 
cu anunțarea unei convingeri ferme: „Poporul întreg, 

angajat în opera măreață de reconstrucție a ţării, va 
zdrobi pe toţi acei ce i se pun în cale, oricine ar fi ei“?! Pe 
1 septembrie, „Scânteia“ rezerva din nou spaţii largi pentru 
demascarea „complotului““22. 

Zilele de amânare a procesului — la cererea apărării — 
au fost folosite şi de autorități pentru a incita opinia 
publică împotriva acuzaților şi, mai ales, împotriva 
presupuşilor lor mentori din fruntea Partidului Naţional 
Liberal şi Partidului Naţional Țărănesc. Încununarea 
campaniei se făcea printr-un mare şi foarte violent 
articol în „Scânteia“, sub titlul Cum activa Organizația 
„T“. Oficiosul Partidului Comunist ajungea la concluzia 
repetată: „Remus Ţeţu e unealta criminală a sceleratului 
Rădescu“; Organizaţia „T“ este de tip legionar, puternic 
înarmată şi cu largi ramificații în provincie. Şi-şi exprima 
„Indignarea pe care o provoacă cinismul cu care duşmanii 
poporului urmăresc aruncarea lui într-o nouă robie“25. 

De remarcat faptul că, spre deosebire de documentele 
emise de anchetatori, ziarele guvernamentale nu prezentau 
presupusele legături ale celor arestați cu misiunile străine; 
nicăieri în presă nu apare ideea, din raportul anchetei, 
colaborării Organizaţiei „T“ cu diplomaţii occidentali sau 
aceea a cordonării sale de către Intelligence Service, ori 
aceea a susținerii materiale din Occident. În Comisia Aliată 
de Control fiind şi reprezentanți ai puterilor vestice, ar fi 
putut răspunde imediat şi, deocamdată U.R.S.S. nu dorea 
să-şi deterioreze relațiile cu Aliaţii, pe tema României. 

O atenție deosebită, şi disproporționată, a fost 
acordată procesului de către Radio Moscova; desele 
comunicate pe această temă citite pe post semănau, uneori 
până la a fi identice, cu relatările din presa comunistă de 
la Bucureşti. În memoriile sale, Adriana Georgescu reda 
unul din aceste comunicate: „Şeful Organizaţiei «T» a 
recunoscut că a avut intenția să continue cu actele de 

terorism şi a cerut membrilor Organizației să-şi pregătească 
armele în vederea unei misiuni speciale. În manifestele lor, 
fasciștii au îndrăznit să spună că într-o bună zi războiul 
dintre U.R.S.S. şi Aliați va fi inevitabil“27. 

În concluziile puse de procurorul Iorgu Popescu, 
principalele învinuiri reținute în sarcina membrilor celor 
două organizații erau: încercarea de a schimba conducerea 
statului, prin acte de teroare; s-au dedat la acțiuni de 
defăimare, injurii şi calomnii la adresa unor membrii ai 
Guvernului şi a altor persoane politice, acțiuni care „au 
ştirbit onoarea şi demnitatea acestora şi a autorității în 
sine“; „Manifestele găsite la «Tinerimea Liberă» vizează 
Partidul Comunist în principal, conțin afirmaţiuni de natură 
a leza relațiile internaţionale, siguranţa internă şi externă a 
statului român, atacă instituțiuni constituite în stat, impută 
Guvernului a fi instaurat dictatura“; au editat manifeste şi 
broşuri clandestine. În referat se recunoaşte, însă, că 
învinuirea celor două organizații se face mai mult pentru 
părerile politice şi intenţiile avute, decât pentru fapte. 
Procurorul scria: „Atât «Tinerimea Liberă», cât şi 
Organizația «T», progresiv şi în funcție de evoluţia politică 
şi alți factori interni şi externi, ar fi ajuns la o activitate 
direct subversivă şi la metode oprite de lege [subl. n]; 
„Organizaţia «T» [...] ar avea un caracter conspirativ şi o 
acțiune subversivă, fără a fi împlinit vreunul din actele ce 
ar fi pregătit [subl. n]“. Aşadar, se recunoștea faptul că erau 
acuzate intenţiile, nu faptele. Având în vedere că, în acel 
moment, Partidul Naţional Liberal şi Partidul Naţional 
Țărănesc erau considerate, încă, partide legale, apare cu 
totul curioasă învinuirea adusă celor două organizații — 
făcută în acelaşi document — că ar fi avut legături cu 
conducerea liberală şi țărănistă25. 

Graba stăpânea pe deplin organele de cercetare. A 
fost rapid întocmit dosarul nr. 10694/1945 şi trimis Curţii 

Marţiale, Secţia a IV-a, spre judecare, pe 5 septembrie. 
Astfel, inculpații nici nu au avut timp să-şi pregătească 
apărarea. Abia pe 4 septembrie 1945, Ion Flueraş — cu o zi 
înainte de proces — putea cere audierea unor martori în 
favoarea sa. Graba aceasta excesivă a stârnit o reacție 
colectivă. La cererea unanimă a 33 de inculpați şi 70 de 
avocaţi care-i reprezentau, de amânare a procesului, pentru 
că nu se putuse studia dosarul, s-a acceptat mutarea 
termenului de pe 5 pe 10 septembrie?6. 

Pe 7 septembrie, avocatul loan C. Ştefanovici, 
apărător a 7 inculpaţi, anunța preşedintele Curţii Marţiale 
că până în acel moment nu putuse încă studia dosarul, 
„deoarece inculpaţii nu au putut fi aduşi la Grefa numitei 
Curti, în cf. cu art. 250 C[od] Justiţie] M[ilitară], care 
prevede în mod categoric aceasta. Totodată vă rog a mai 
constata că numai avem zile lucrătoare până la proces, 
decât una singură, adică mâine sâmbătă 8 septembrie 1945, 
care şi această zi este sărbătoare legală (Sf. Maria)“. Ca 
urmare, deşi se amânase procesul, „în prezent suntem exact 
în situația în care ne aflam la termenul din 5 septembrie 
1945 şi aceasta nu din culpa noastră“27. În timpul şedinţei 
de judecată din 10 septembrie, avocatul Grigore Grecu a 
cerut şi el amânare, deoarece s-a aflat în imposibilitate de 
a pregăti apărarea, pentru că nu i-a avut pe inculpați la 
dispoziţie şi nici dosarele28. La fel va cere Mircea 
Dumitrescu şi alţii. În toate cazurile, Curtea a respins 
cererile, acuzând avocații de încercare de tergiversare a 
procesului. În aceeaşi şedinţă din 10 septembrie 1945, o 
parte a avocaţilor au invocat lipsa de apărare deoarece s-au 
aflat în imposibilitate de a lua contact cu inculpaţii, în 
urma unei manevre a autorităților: inculpaţii au fost ridicaţi 
de la închisoarea Curţii Marţiale şi mutaţi în închisoarea 
Malmaison, cu intenția evidentă ca avocaţii să nu-i mai 
aibă la dispoziție; unii dintre apărători nici nu au fost 

primiți în noua închisoare. Aceste fapte erau considerate, 
de avocaţi, ca o violare a dreptului de apărare, de aceea 
cereau o nouă amânare a procesului. Reprezentantul 
Ministerului Public recunoştea transferul precipitat la altă 
inchisoare, dar făcut din motive de siguranță, „deoarece la 
Curtea Marţială a Capitalei nu era posibil să se asigure paza 
lor, iar libertatea de contact cu exteriorul depăşise de mult 
normele îngăduite de legi“29. 

Cea mai gravă încălcare a procedurilor legale a fost 
folosirea violenței de către anchetatori la adresa unora 
dintre arestaţi. La 1 septembrie 1945, 16 arestați reînnoiau 
cererea lor din 30 august către primul procuror, pentru 
efectuarea instrucției de către organele Parchetului Militar 
al Curţii Marţiale a Capitalei, deoarece „cercetările de 
până acum fiind făcute sub imperiul violențelor morale şi 
fizice“; anexau certificatele medicale doveditoare 30. La 
9 septembrie 1945, Petruța Marinescu, mama Nadejei 
Marinescu, anunţa că fiica sa e grav bolnavă „în urma 
chinurilor suferite la Ministerul de Interne, în timpul 
instrucției de către organele Siguranţei Statului“. Însuşi 
doctorul Danielopol, care se deplasase la închisoare pentru 
a o consulta, pe 3 septembrie, a cerut imperios internarea în 
spital. Cu toate acestea, în noaptea de 5 spre 6 septembrie 
detinuta a fost ridicată de la închisoarea Curții Marţiale şi 
transferată la Închisoarea Cercului II Teritorial (Malmai- 
son); „Starea Nadejei Marinescu era aşa de gravă, încât . 
chiar directorul închisorii a refuzat primirea deținutei“. Cu 
toate acestea, a fost ținută două zile la Malmaison, fără 
îngrijire medicală. Pe 8 septembrie, situația devenind foarte 
gravă, o maşină a Sigurantei a dus-o la Spitalul de Urgenţă 
şi de acolo la Sanatoriul Antoniu, în condiți precaresl. 

Problema violenţelor din timpul anchetei a revenit 
deseori în timpul procesului, fiind invocată chiar de 
acuzaţi. Remus Ţeţu declara: „Guvernul, nu noi, ar trebui 

să se găsească în boxa acuzaților“. Preşedintele îi retrage 
cuvântul. Urmează Adriana Georgescu: a fost bătută; cere 
expertiză medicală. La fel ca Remus Țeţu, se arată mândră 
de colaborarea cu generalul Rădescu; acuză Guvernul că, 
prin acest proces, vrea să-i incrimineze de fapt pe Iuliu 
Maniu, Dinu Brătianu, Titel Petrescu şi Rădescu, 
proclamându-i şefii unui complot antiguvernamental; 
„Adevărul este că acest proces e o farsă înscenată de 
Guvern, care vrea să transforme țara într-o imensă 
închisoare“. La aceste declarații, reacția sălii a fost foarte 
vie: „Oamenii se scoală în picioare, se agită. Avocaţii 
strigă. [...] Băieţii se scoală unul câte unul: «Am fost lovit, 
pălmuit, ameninţa)“. Vacarmul nu poate fi oprit câteva 
minute?2. În urma acestei scene, cu mare indignare 
„Scânteia“ scria: „Băieţii lui Maniu, Brătianu şi Rădescu 
îşi mențin impertinenta lor de bulevardieri, obrăznicie 
revoltătoare, caracteristică indivizilor de soiul acesta şi pe 
care au căpătat-o prin «instrucție» de la şefii bâtelor şi 
pistoalelor““33. Acelaşi ziar, însă, a doua zi se indigna la fel 
de mult pentru laşitatea acuzaților: „Prin atitudini laşe şi 
minciuni sfrunțate, acuzaţii îşi reneagă camarazii sau se 
târăsc slugarnici în faţa Curţii“34. 

O poziţie foarte dârză au avut-o, în timpul pro- 
cesului, acuzații din grupul socialist. Ion Flueraş face un 
elogiu al activității sale din trecut şi al ideilor sale 
socialiste; îi este ruşine că presiunea unor elemente „care 
se numesc iubitoare de muncitorime“ l-a făcut să 
semneze, constrâns, nişte declarații pe care nu le 
recunoaşte; dar, menționa amenințător că „se va răzbuna“. 
Unul dintre agenții S.S.I. aflați în sala de judecată — care a 
şi alcătuit o stenogramă prescurtată a dezbaterilor — nota 
malițios: „Se aşază teatral, în admiraţia publicului, care 
protestează când acuzarea vrea să-i pună noi întrebări; este 
prea emoționat sărmanul!“. În acelaşi document, se 

menţiona despre un alt socialist — Antim Boghea — că 
„profită de ocazia declaraţiilor, pentru a ține un adevărat 
discurs de propagandă politică. Protestează că este numit 
dizident; dizident este partidul lui Titel Petrescu, aşa-zişii 
dizidenţi sunt adevărații social-democrati. [...] Nu va reuși 
înscenarea şi scopurile urmărite prin acest proces“35. Ion 
Măglaşu, şi el socialist, fost şef al sindicatelor maritime, se 
răsteşte chiar la preşedintele completului de judecată: 
„Cum îndrăzniți să declaraţi corp delict o carte de vizită de 
mulțumiri primită de la Misiunea Britanică fiindcă am 
semnat în registrele lor la Victory Day? Cum îndrăzniți să 
spuneți că sunt fascist? [...] Procurorul strigă: — Eşti un 
trădător al clasei muncitoare şi spărgător de mişcări 
sindicale. Măglaşu ridică şi el tonul: — De ce? Fiindcă am 
organizat alegeri sindicale cu toată interdicţia Guvernului? 
Oare eu sunt fascist sau Guvernul? Ştiţi ca şi mine că 
Guvernul“*36. 

În stenograma-raport a agentului S.S.I. pentru ziua 
a doua a procesului, se face o comparaţie între depozițiile 
inculpaţilor aparţinând celor două organizații: „De re- 
marcat că, în timp ce «Tinerimea Liberă» a căutat pur şi 
simplu să se apere, «T» a căutat pe toate căile şi prin toate 
mijloacele să facă propagandă şi să creeze atmosferă contra 
regimului. Era de la sine înţeles că nu a fost cruțată nici 
Siguranţa, nici noi. Martorii au susținut din toate puterile 
tendinţa aceasta“37. 

Pe 11 septembrie, trei dintre acuzaţi — Remus Ţeţu, 
Adriana Georgescu, Alexandru Boldei — au cerut o şedinţă 
secretă, pentru că au declarații de făcut care nu trebuie 
auzite de public. Se va admite audierea în şedinţă secretă, 
cu prezența în sală doar a instanței, inculpaților şi 
apărătorilor lor38. Declaraţiile celor trei erau legate toate de 
maltratările la care fuseseră supuşi în timpul anchetei. 
Avocaţii cer şi ei să se facă o expertiză medicală a 

inculpaţilor, la care să participe medici legişti şi particu- 
lari, care să stabilească justețea celor declarate. Şi această 
cerere se admite, însă, cu mențiunea „fără ca prin aceasta 
să se împieteze în vreun fel oarecare asupra fondului 
procesului““39. 

Deşi admisese expertiza medicală, în pauză Curtea 
s-a răzgândit, cel mai probabil în urma unor indicaţii 
exterioare. Pe 12 septembrie, la cererea avocaţilor de 
respectare a hotărârii din ziua precedentă, procurorul se 
opune. Stenograma consemna: „Domnul avocat Stelian 
Ionescu stăruie la efectuarea expertizei, cerând ca în cazul 
când Curtea ar reveni, să se facă din nou şedinţă secretă, ca 
însăşi Curtea să se convingă de visu, de atrocitățile la care 
au fost supuşi unii dintre inculpaţi“. Judecătorii interzic în 
continuare expertiza medicală, sub motivul că ar tergiversa 
lucrările procesului. Au admis, însă, o şedinţă secretă 
pentru ca cei trei inculpaţi să prezinte urmele tratamenului 
la care au fost supuşi de către anchetatori. La deschiderea 
şedinţei secrete, reprezentanţii misiunilor occidentale au 
refuzat să părăsească sala de judecată; „Agenţii comuniști, 
răspândiți prin sală — scria Adriana Georgescu — încearcă 
să-i facă să iasă. Refuză. Alt scandal. Au rămas pe loc. 
Preşedintele pare furios, dar declară totuşi deschisă şedinţa 
secretă“40. 

Stenograma oficială, alcătuită sub supravegherea 
judecătorului, consemna: „S-a prezentat învinuitul Remus 
Țeţu, care a arătat Curţii o eroziune de dimensiunile unei 
monede de cinci lei şi care pretinde că ar proveni de la 
lanțurile cu care a fost legat de picioare pentru ca să nu 
evadeze; eroziunea era cicatrizată şi de o vechime de circa 
cinci săptămâni, ea însă poate să fie provenită şi prin 
frecarea pantalonilor de picior. O cicatrice mică la un 
deget, provenită dintr-o tăietură de la un pahar spart, peste 
care spune că la cercetări i s-a presărat sare. Este de la sine 

înteles că tot poporul pune sare pe o rană sângerândă, ast- 
fel că nu i se poate face nimănui un cap de acuzare prin 
folosirea sării ca medicament de oprire a unei hemoragii 
locale. Mai face afirmaţia că ar fi fost bătut la spate peste 
un şervet ud, astfel că nu se văd nici un fel de urme. De 
asemeni, mai afirmă că a fost bătut cu un toc cu peniță 
peste testicule şi la tălpi, fără, însă, să arate vreo urmă. 
Urmează învinuitul Boldei Alexandru, care afirmă, fără 
nici un fel de dovadă, că ar fi fost bătut peste maxilar, 
rămânând de atunci cu un defect al maxilarului, în sensul 
că produce o trosnitură când este forțat la deschidere. 
Învinuita Georgescu Adriana arată că ar fi fost bătută în 
cap, spunând că are din această cauză cucuie, ceea ce nu 
corporale ar fi contractat râie, ceea ce Curtea nu constată 
că ar avea în momentul cercetărilor şi mai afirmă, fără a 
dovedi sau a da cele mai mici indicii |subl. n.], că ar fi fost 
violată în închisoare şi că ar fi rămas chiar gravidă. Din 
toate constatările făcute personal de Instanță, Curtea 
constată că cele declarate de cei trei învinuiți sunt simple 
afirmațiuni, fără a putea fi dovedite cu urme sau oarecari 
indicii, făcute cu scopul de a tergiversa mersul normal al 
procesului“+l. 

Aşadar, judecătorii au hotărât să-i înlocuiască ei pe 
medici, stenograma înregistrând formule hilare pentru a 
respinge plângerile: cicatrice provocată de frecarea 
pantalonilor, cererea de dovezi pentru bătutul la tălpi şi 
peste testicule, cererea de dovezi a violului. Refuzând 
prezența medicilor, judecătorii decretează ei că inculpații 
nu au râie, nu le trosneşte maxilarul, că punerea de sare 
peste răni e normală. 

Conducerile Partidului Naţional Liberal şi Partidului 
Naţional Țărănesc au reuşit, însă, să obţină certificate 
medicale, acestea dovedind existenţa torturilort?. Convins 

de violența cu care s-a efectuat ancheta era şi generalul 
Schuyler, reprezentantul Statelor Unite în Comisia Aliată 
de+ Control: „Acum avem dovezi clare ce arată că, în 
această perioadă au fost supuşi la o mulţime de torturi“4. 
De partea cealaltă, presa guvernamentală avea păreri 
diametral opuse. Considera că nu s-a încălcat nici o lege. 
Horia Radu, în editorialul pe care-l semnează în „Dreptatea 
Nouă“ — organ al Partidului Naţional Țărănesc — Ale- 
xandrescu — concluziona: „Relevăm faptul că /a Poliţie 
nu se mai bate [subl. n.]. Democraţia n-are nevoie de 
teroare pentru a-şi strivi duşmanii. Sunt striviți de însăşi 
mârşăvia faptelor lor““%. 

Mai multe mărturii ulterioare procesului confirmă 
afirmația inculpaţilor că ar fi fost schingiuiți de anche- 
tatori. În memoriile pe care le-a publicat în exil, Paris 
1951, Adriana Georgescu menţiona pe larg sistemul 
terorist al anchetatorilor, folosirea bătăilor, înfometării, 
amenințărilor. După un asemenea tratament, care a durat 
mai multe zile, anchetatorul i-a spus: „Ai să asculți acum 
ce-am să-ți citesc. Pe urmă ai să iscăleşti. Altfel, te omor 
pe loc. «Subsemnata, declar că am căzut de acord cu 
Mircea loanițiu, secretarul Regelui, că depozitul de arme 
trebuie încredințat lui Vintilă Brătianu. În urma 
convorbirilor dintre Maniu, Brătianu, Burton Berry şi 
Meţianu, convorbiri pe care am avut sarcina să i le relatez 
lui Rădescu, s-a decis crearea unei organizații subversive 
numite «T», adică Teroare. Scopul acestei organizații era să 
suprime pe toți capii democraţiei noastre instaurate datorită 
luptelor şi sacrificiilor poporului, şi să arunce ţara în 
ghearele fascismului. Şeful suprem al Organizaţiei este 
generalul Rădescu. [...] Recunosc că am prestat următorul 
jurământ [...]. Semnalul acţiunii trebuie să fie dat de 
generalul Rădescu, după indicaţia Regelui“45. La 21 martie 
1976, Victor Isac, fost membru al Partidului Naţional 

Țărănesc, declara: „Am fost bătut şi, mai mult, spre a fi 
derutat şi convins a mă supune firului anchetei, mi-a fost 
adus Ştefanovici Mircea sub stare de arest, care văzând că 
sunt bătut şi în faţa lui, mi-a spus: „Nu încerca nici un fel 
de opoziţie şi declară tot ceea ce-ţi cere Bulz Gheorghe; 
după aceasta Mircea Ştefanovici a fost îndepărtat iar eu, 
torturat în continuare, nu mi-am mai făcut nici un scrupul 
de conştiinţă în anchetă. Deşi eram conştient de 
denaturările şi falsurile introduse de anchetatorul Bulz 
Gheorghe, totuşi, le-am scris în declaraţiile date sub 
imperiul brutalităţiui, fiindu-mi impuse prin forță. [...] De 
acelaşi gen a fost şi ancheta privind colaborarea cu Remus 
Țeţu“46. La rândul său, tot în 1976, Mircea Ştefanovici 
afirma: „Declaraţiile date la Siguranță de noi toți, fără 
excepţie, au fost smulse prin violență de Bulz Gheorghe şi 
conţin arătări complet fanteziste şi calomnioase, dictate şi 
impuse de el prin cele mai nepermise mijloace [...]. 
Declaraţiile au fost smulse prin mijloace sălbatice de Bulz 
Gheorghe“+7. Un alt fost inculpat afirma, tot în 1976: „Am 
recunoscut pentru că n-am avut ce face. Am fost dus la 
S.S.I., unde am fost luat în primire de câţiva domni cu 
revolverele întinse, purtare cu care am fost obişnuit, căci 
numai aşa eram primit, apoi la fel de fel de trucuri cu 
oameni tumefiaţi de bătaie introduşi în celulă, care mă 
sfătuiau să recunosc orice ca să scap. Nu înţeleg pentru ce 
domnii anchetatori voiau să scoată de la mine legături cu 
Anglia, cu colonelul Porter etc., parcă eu aş fi fost spion şi 
noi am fi în conflict cu Anglia“48. 

Pe lângă multele declaraţii menționând brutalitățile 
comise de anchetatorul Gheorghe Bulz strânse de Mircea 
Ștefanovici, acesta din urmă a făcut şi o demonstraţie a 
caracterului ilegal al desfăşurării anchetei, prin comparație: 
rezultă conţinutul identic al multor declaraţii, mergând 
până la identitatea frazelor şi punctuaţieit?. 

Sistemul de impunere a conținutului declaraţiilar 
învinuiţilor nu a reuşit. Unii au acceptat ideile dńche- 
tatorului, dar, intențiohat, au amplificat atât de. mult ` 
autoînvinuirile, încât nu mai erau credibili — mai ales cazul 
lui Remus Ţeţu —, la care este evidentă şi o anumită doză 
de bravadă şi dorința de a-şi bate joc de anchetatori. În 
legătură cu documentul intitulat 30 de principii, . Ţeţu 
declara: „Am încercat să condenstz tot ce poate fi. mai 
dorit de către orhul zbuciumat al timpurilor noastre, animat 
de cea mai adâncă simţire democratică. Urma cà în, 
continuare să prezint o concepție politică ce pleca din 
socialism şi materialismul istoric şi dialectica marxistă, 
completat cu rezultatele: comunismului rus, de esență 
leninistă şi marxistă [subl. n.]“. În acelaşi ton zeflemist, şi 
frazele privitoare la relaţiile cu U.R.S.S. şi caracterizarea 
partidelor istorice: prietenia cu U.R.S.S. „este o necesi- 
tate totodată istorică şi geografică, fără să mai vorbim de 
exemplul social al vecinei noastre de la Răsărit, care 
trebuie urmărit prin apropierea dintre noi şi ruşi [sub], n.]. 
Tot în plan intern, prezentasem un atac susținut contra 
partidelor istorice, a căror atitudine nu o aprobam, dar în 
care, prin forța împrejurărilor, eram inclus, ceea ce mă 
întrista foarte mult“. Încununarea acestei declaraţii, evident 
făcută în bătaie de joc, se făcea printr-o frază în cea mai 
evidentă contradicţie cu realitatea verii lui 1945: „Acţiunea 
Guvernului inspiră încredere acum, succesul politicii 
noastre peste hotare e concludent“S0. Alţi învinuiți, ca 
Adriana Georgescu, au refuzat să semneze orice fel de 
declaraţii. Totuşi, în dosarele procesului există şi declaraţii 
ale acestora, inclusiv ale Adrianei Georgescu; găsim 
explicația în cartea sa de memorii, unde menționează că a 
semnat inconştientă, fiind drogată de anchetator5l.: Altă : 
categorie o reprezentau arestaţii care au prezentat sobru . . 
activitatea Organizației „T“, lăsând impresia chiar tă o 

aprobă în continuare. Cazul cel mai interesant — Dan Paul 
Cernavodeanu, care, asumându-și răspunderea, declara că 
refuză să dezvăluie numele celor care-l ajutaseră să 
distribuie manifestele; totodată, încerca să-i disculpe pe 
Bebe Brătianu şi Mircea loaniţiu, cărora avusese misiunea 
să le prezinte Organizaţia „T“; după expresia lui Dan Paul 
Cernavodeanu, cei doi „au dezaprobat în totul această 
acțiune'“52. 

În instanţă, toţi acuzaţii şi-au retras declaraţiile luate 
cu forța în timpul anchetei. Mircea Ştefanovici menționa 
că, deşi nu a fost bătut, i-a fost frică, fiind ameninţat că aşa 
se va întâmpla, şi a dat orice declaraţie i s-a cerut; de aceea, 
se contrazic multe din afirmațiile sale aflate în dosar. Ion 
Flueraş arăta că, deşi declaraţiile sunt scrise şi semnate de 
el, nu-i aparțin. Marcel Boisnard nu-şi menținea nici una 
din declaraţii. La fel Florin Popescu, Traian Ispas, Ale- 
xandru Boldei53, Remus Țeţu, Adriana Georgescu etc.54., 

Evoluţia procesului, dârzenia celor mai mulți dintre 
arestaţi, evidenţierea atrocităților la care fuseseră supuşi 
de anchetatori, în faţa unei săli pline cu simpatizanți ai 
partidelor istorice, cu reprezentanţi ai misiunilor diplo- 
maţice occidentale şi ziarişti străini, au supărat profund 
forțele politice coalizate în jurul Partidului Comunist. Ca 
urmare, încălcând din nou legea — care, o dată cu înaintarea 
acuzaților Curții Marţiale, interzicea orice continuare, în 
timpul procesului, a activității anchetatorilor — asupra ares- 
taților s-au făcut numeroase presiuni, încercări de intimi- 
dare şi chiar preluarea ilegală a acestora din arestul Curţii 
Marţiale. Pentru ca mutarea într-o altă închisoare să-i 
sperie, aceasta a fost făcută pe timp de noapte. Adriana 
Georgescu descrie scena: „Un băiat năvăleşte în încă- 
pere strigând: — Repede, trebuie să ne baricadăm. Nicolski 
şi toată echipa de la Siguranţă vor fi aici într-o clipă. [...] 
= m Spune prooi: Bigedinele i-a spus Adrianei că 

Siguranța nu mai are nici o putere asupra noastră. [...]. 
Patru băieți blochează uşa. Alţi trei deschid fereastra 
dinspre stradă şi le strigă trecătorilor: — Salvaţi-ne. Sigu- 
ranţa vrea să ne răpească. Aparținem Organizaţiei «T» [...] 
În spatele uşii, Nicolski urlă: — Deschideţi uşa, reacţionari 
nemernici! Spun: — Nu vom deschide uşa decât procu- 
rorului militar. [...] Uşa e spartă. — Cu sau fără procuror 
militar, o să ştim noi să vă omorâm [...]“55. 

Teama autorităților că nu se va ajunge la pedepse 
exemplare a făcut ca să fie schimbat completul de judecată 
de mai multe ori. La început a fost numit ca preşedinte 
generalul Ilie Creţulescu, comandant al trupelor de gră- 
niceri, un apropiat al lui Petru Groza şi membru al ARLUS 
(în al doilea Guvern Sănătescu, din 4 noiembrie 1944, 
fusese numit subsecretar de stat la Ministerul de Război, 
pentru Armata de Uscat). Generalul, vădit jenat de ipos- 
taza în care era pus, se va retrage. Mircea Ştefanovici 
explică motivul retragerii: „Generalul Ilie Creţulescu şi 
ceilalți magistrați militari, constatând că procesul repre- 
zintă o înscenare murdară, se retrage strategic, cerând să 
fie înlocuiţi din completul de judecată“56. La şedinţa din 
10 septembrie 1945, întregul complet de judecată a fost 
schimbat; generalul american Schuyler nota, în jurnalul 
său, că schimbarea s-a făcut „probabil din cauza atitudinii 
relativ îngăduitoare față de acuzați adoptată de Tribunal în 
prima sa şedință“57. Noul complet era format din: colonel 
magistrat Alexandru Petrescu, preşedinte; locotenent 
colonel magistrat Dumitru Gicoveanu, locotenent colonel 
magistrat Alexandru Olteanu, membri; maior magistrat 
Iorgu Popescu, procuror instructor militar8. În şedinţa de 
a doua zi, 11 septembrie, s-a produs o nouă schimbare — 
în locul locotenent colonelului magistrat Dumitru Gico- 
veanu a fost numit locotenent colonel magistrat Virgil 
Taşcău5?. 

Generalul Schuyler aprecia că „Cel puțin doi din 
membrii actualului complet de judecată sunt persoane cu 
un trecut pătat, preşedintele fiind un fost inspector al 
penitenciarelor, pe vremea lui Antonescu“50. Şi repre- 
zentanții diplomatici ai Marii Britanii la Bucureşti aveau 
păreri critice despre membrii completului de judecată. O 
notă a Direcţiei Generale a Poliţiei, din 15 septembrie 
1945, menţiona faptul că la Misiunea Britanică „Cu pri- 
vire la completul de judecată s-au făcut cele mai aspre 
critici, în special atunci când a fost vizat lorgu Popescu, 
ales astăzi reprezentant al Ministerului Public, după ce în 
trecut fusese cea mai odioasă unealtă a lui Almăjeanu şi 
agentul Serviciului Secret Român. Scăpat de sub incul- 
parea Tribunalului Poporului, Iorgu Popescu s-a pus în 
slujba Guvernului pentru a-şi salva viața. Pe de altă parte, 
comentariile făcute cu privire la persoana colonelului Ale- 
xandru Petrescu sunt tot atât de nefavorabile. Acesta este 
învinuit pentru activitatea sa desfăşurată sub regimul 
antonescian, când în calitate de director al închisorilor, a 
schingiuit pe deţinuţi, astfel că locul său este la ocnă şi nu 
la Curtea Marţială. Dar acest procedeu, declară cercurile 
britanice, de a se servi de oameni pătaţi, este un procedeu 
tipic utilizat de U.R.S.S. şi aplicat în România de P.C.R. 
Acest sistem va fi demascat lumii întregi“61. „Economist“, 
din Londra, menţionând faptul că noul preşedinte al com- 
pletului de judecată, Alexandru Petrescu, fusese director 
al penitenciarelor, iar acum era membru al ARLUS, cre- 
dea că „Noua misiune, de a conduce dezbaterile proce- 
sului, i-a fost dată spre a se «reabilitay»“62. 

Maiorul Iorgu Popescu fusese, înainte de 23 august 
1944, la Serviciul Special de Informaţii al Președinției 
Consiliului de Miniştri, ca procuror instructor militar; se 
credea că a fost autorul asasinării studentului Dan Laza- 
rovici. Va fi condamnat pentru crime de război (dosar 

nr. 414/1953 al Tribunalului Capitalei, Colegiul I Penal 
şi dosar nr. 2661/1953). 

Şi unul dintre anchetatori, Gheorghe Bulz, va avea o 
soartă vitregă. Anchetat într-un proces, în 1950, va fi 
acuzat că a fost legionar şi condamnat pentru crime de 
război (dosar nr. 947/1950 al Tribunalului Capitalei). Cel 
care a condus anchetele privindu-i pe Iorgu Popescu şi 
Gheorghe Bulz a fost chiar colaboratorul lor şi şeful 
anchetei din 1945, privind Organizaţia „Tinerimea Liberă“ 
şi Organizaţia „T“ — generalul de securitate Alexandru 
Nicolski. 

La cererea apărării, au fost audiaţi foarte mulți 
martori03, deşi completul de judecată a încercat, în repe- 
tate rânduri să limiteze numărul acestora. În şedinţa din 
10 septembrie, mulți martori fiind absenţi (aproximativ 80 
la sută), apărarea a cerut amânarea procesului până când 
aceştia vor putea veni. Nu se aprobă0%; printre motivele 
invocate pentru respingerea solicitării era faptul că 
„apărarea nu arată ce vrea să dovedească“ prin martorii 
noi; totodată se lansa deschis acuzaţia că se doreşte tergi- 
versarea procesului$5. 

Concomitent cu stenograma oficială, a grefierului, în 
sală au fost înregistrate — pe scurt — dezbaterile şi de către 
un agent al S.S.I. Compararea celor două documente 
întregeşte imaginea generală. Stenograma-raport a S.S.I. 
a redat mai complet argumentările avocaţilor apărării 
pentru cererea lor de audiere a tuturor martorilor: „Trebuie 
stabilit — susțineau avocații — dacă faptele ce se impută 
inculpaților există sau nu există şi aceasta nu se poate face 
decât numai pe baza depoziţiilor inculpaţilor. Nu există 
nici măcar depoziţii scrise date de martorii absenţi în 
cursul instrucției, astfel că apărarea nu poate renunța la 
ei. Cu atât mai mult cu cât din însuşi referatul introductiv 
al acuzării se recunoaşte că cercetările în această chestiune 

sunt incomplete şi urmează, deci, a fi completate în 
decursul dezbaterilor prin depozițiile martorilor. Este 
surprinzător, deci, că acuzarea vine acum şi declară că 
vrea să se judece fără martori, deşi tot prin referatul 
introductiv pusese concluzii ca dosarul să se -restituie 
Siguranţei pentru cercetări; lucrul nu s-a făcut, iar acum 
renunţă şi la martori“66. 

Martorii audiaţi începând cu 12 septembrie fuseseră 
aleşi astfel încât să poată demonstra netemeinicia capetelor 
de acuzare. Fiind acuzaţi de antisemitism, inculpații au 
adus ca martori mai mulţi evrei: Blumenfeld Zeilic, medic; 
Marcovici Sami, bijutier; Bercovitz Asra, ziarist; Gol- 
denberg Reghina, profesoară; David Spiner, comerciant; 
Iosub Leiba, comerciant; Edgard Polak, funcţionar; Nacht 
Charlota, casnică; Tukmen Paul, dentist; Suter Constantin, 
inspector; Robert Rohan, avocat. Dintre aceştia, unii erau 
chiar comunişti. O altă categorie o reprezentau perso- 
nalitățile cunoscute, care ar fi putut impune completului 
de judecată doar prin numele lor: Constantin Zilişteanu, 
ziarist; Petre Livezeanu, avocat; Ghiță Pop, ziarist şi 
membru al conducerii Partidului Național Țărănesc; 
Petre Topa, medic şi urmaşul lui Nicolae Iorga la 
conducerea Partidului Naționalist Democrat; Gheorghe 
Negrescu, general pensionar; Istrate Micescu, profesor 
universitar, jurist, membru în conducerea Partidului 
Naţional Liberal; Ioan Gigurtu, inginer, mare industriaș, 
fost prim-ministru; Constantin Brătianu, „agricultor“ (după 
cum se recomanda), secretar general al Partidului Național 
Liberal; Daniel Danielopol, medic, profesor universitar şi 
membru al conducerii Partidului Naţional Liberal; Puiu 
Anghelescu, ziarist, liberal; George Fotino, jurist, istoric, 
profesor universitar, membru al conducerii Partidului 
Naţional Liberal; Mihail Romniceanu, avocat, şi el în con- 
ducerea liberală; Nicolae Șerbănescu, consilier la Curtea 

Supremă de Justiţie; lon Zamfirescu, filosof, profesor 
universitar (fost profesor şi al Regelui Mihai), Horia 
Căciulescu, artist dramatic; lon Masoff, ziarist; Vintilă V. 
Brătianu, inginer, liberal; Constantin Hagea, ziarist. Printre 
cei solicitați ca martori era şi Iuliu Maniu. O notă a S.S.I. 
consemna: „Pentru ziua de 12 septembrie, ora 17, a fost 
invitat ca martor în procesul Organizaţiei «T» dl Maniu, 
care urmează să depună în acest proces. Pentru această 
oră, membrii Partidului Naţional Ţărănesc au fost che- 
maţi la Curtea Marţială din Uranus, pentru a manifesta în 
favoarea d-lui Maniu“07. 

Foarte mulți martori au iritat completul de judecată 
prin depoziţiile lor favorabile inculpaților şi acuzatoare la 
adresa Guvernului. Ghiţă Pop arăta că Victor Isac „este un 
element foarte prețios al partidului, câştigat la democraţie, 
pe care o iubeşte sincer““68. Istrate Micescu menţiona: „Nu 
m-am gândit că vreunul din cei ce se găsesc pe banca 
acuzării ar nutri sentimente subversive. Noi cunoaştem 
sufletul studenților noştri şi m-ar surprinde ca domniile lor 
să nutrească sentimente teroriste. Dorinţa lor de libertate 
nu poate fi socotită ca o dorință de răzvrătire, ca atare 
discuţiile lor nu pot avea un caracter clandestin“69. Într-o 
notă a S.S.I. se menţiona că depoziţia lui Istrate Micescu 
a durat două ore, iar Adriana Georgescu o descria pe 
larg70, lăudând-o; de partea cealaltă, presa guvernamen- 
tală se arăta foarte indignată, „România Liberă“ scriind: 
„Istrate Micescu îşi apără discipolii. [...] Servitorul fidel, 
supus al reacţiunii, avocatul epurat Istrate Micescu se 
prezintă în susținerea cauzei inculpaţilor. Prezenţa lui 
Micescu, în calitate de apărător, agravează însă situația 
acuzaţilor“71. Martorul Constantin (Bebe) Brătianu de- 
clara: „Ca secretar general al partidului n-am avut nici o 
cunoştinţă. de această mişcare. Am vorbit adesea cu dl 
Teohari Georgescu de atitudinea Partidului Liberal, că 

n-are nevoie de clandestinitate. Partidul Liberal se ba- 
zează pe mase, care vorbesc pentru el — partidele slabe au 
nevoie de violenţă şi clandestinitate. Partidul Liberal are 
cea mai mare mişcare tinerească — această pleiadă de 
tineri de-o concepţie generoasă, provoacă invidia altora; au 
luptat contra legii marțiale şi au suferit din cauza aceasta, 
fiind schingiuiţi; sunt fala noastră, căci sunt avangarda 
noastră. Am atras atenţia d-lui Teohari Georgescu că acest 
tineret al nostru a crescut în concepție de libertate şi nu a 
fost recrutat în faţa lagărelor de concentrare. Tinerii îmi 
spuneau mereu că sunt urmăriți, arestaţi, nu sunt lăsați să 
manifesteze, nu pot manifesta pentru Regele Ţării. Chiar în 
fața mea au fost arestaţi tineri de la sediu, sub cuvânt că se 
caută legionari; deşi am protestat, au fost mulți arestați şi 
urmăriți alţii chiar la vetrele lor. Am asigurat că Partidul 
Liberal nu urmăreşte nici un fel de clandestinitate. [...] 
Am luptat şi am promis d-lui Teohari Georgescu că mă 
zbat pentru destinderea dintre partide. Partidul N[aţional] 
L[iberal] şi-a făcut toată datoria“72. Doctorul Danielopol 
afirma şi el că acuzaţii „sunt elemente de toată valoarea 
morală şi intelectuală şi buni români. [...] Mi-au lăsat toți 
o impresie foarte bună şi nu-i cred capabili de acte 
teroriste“73. George Fotino nega existența unei acțiuni 
teroriste sau a uneia clandestine; grefierul nota: „La în- 
trebarea dacă critica adusă unor acte sau unor oameni din 
Guvern este o acțiune subversivă, martorul declară că o 
atare critică n-ar putea fi socotită ca o acţiune subversivă 
nici măcar într-un regim de dictatură şi încă mai puţin în- 
tr-un regim care îşi spune de libertate şi de democraţie. 
Cât în ce priveşte aceste corpuri delicte, tipografia pe care 
o văd aici, nu văd cum ar putea fi periculoasă pentru 
ordinea statului“. Pe unii dintre foştii săi elevi, acum 
acuzaţi, ca Adriana Georgescu, Lucian Popescu, Cernavo- 
deanu, Maltezeanu, Ţeţu îi ştia din acțiunea de rezistență 

împotriva regimului Antonescu'f. Vintilă V. Brătianu, ca 
şi ceilalți fruntaşi liberali, afirma că nu ştie nimic despre 
Organizaţia „75. Pe 12 septembrie 1945, a pledat ca 
martor — în special în favoarea lui Dan Paul Cernavo- 
deanu — şi Dinu Brătianu. Într-o notă a S.S.I. se men- 
ționa hotărârea lui Iuliu Maniu de a accepta invitaţia de a 
depune ca martor; totuşi, nu s-a prezentat la Tribunal; 
cauza o redă Adriana Georgescu: „Maniu, Brătianu [Dinu] 
şi Titel Petrescu nu au putut veni să depună mărturie, 
deoarece camioane cu echipe de şoc au blocat uşile caselor 
lor“77. (Încă un argument pentru necesitatea coroborării 
memoriilor cu arhivele: Dinu Brătianu a fost la proces şi 
se păstrează depoziţia sa.) 

Peste 70 de avocaţi s-au oferit sau au fost solicitaţi 
să-i apere pe acuzaţi; cei mai mulți erau liberali. Printre 
aceştia: colonel Dumitru T. Lungescu, I. Metapadof, 
colonel Părăianu, Adrian Grigoropol, Ilie Mateescu, Radu 
Gheorghinescu, Corneliu Popa, Ștefan Demetriad, colonel 
Mircea Demetrescu, Grigore Grecu, colonel Bardescu, 
profesor Virgil Veniamin, loan Ştefanovici, Victoria Va- 
silescu, Mircea Sion, Stelian Ionescu, Gheorghe Proficiu, 
Eduard Conia, Mihai Bârcă, Toma Popescu, Vladimir 
Corbasca, Dumitru Constantin, M. Popovici, Aristotel 
Alexandrescu, I. Marinescu, Alexandru Georgescu. Cei 
mai mulți au avut o prestație deosebită, punând adesea în 
încurcătură completul de judecată şi stârnind comentarii 
favorabile. Stenograma consemna momente când, în fața 
argumentelor pertinente ale apărării, completul nu mai 
putea să răspundă decât prin violenţă verbală. Şi ste- 
nograma-raport întocmită de agentul S.S.I. pe 11 sep- 
tembrie înregistra un astfel de răspuns: „Având cuvântul, 
Parchetul relevă tăios tendinţa apărării de a tergiversa“78. 
Aceeaşi acuzaţie era aruncată şi ca răspuns la una dintre 
cererile de amânare a procesului. Şi din afara: sălii. de 

judecată avocaţii erau blamați pentru dârzenia lor. 
„Scânteia“ scria: „Apărarea îi încurajează pe acuzaţi, le dă 
sfaturi, le citeşte articole de legi, indicându-le ce trebuie să 
răspundă“. Apărarea foloseşte „chiţibuşuri ce ascund 
realitatea“ şi „încearcă a transforma pe organizatorii şi 
instigatorii la crimă şi anarhie în îngeri nevinovați“. 
Oficiosul Partidului Comunist sugera, chiar, ca acceptând 
teza avocaţilor — a nevinovăţiei acuzaților — inițiatorii din 
umbră, cei care i-au manevrat pe inculpați, şefii partidelor 
istorice „să primescă ei pedeapsa cea mare“77 

Avocaţii vor reuşi, în final, să modifice intenţiile 
evidente ale Curţii de a accepta cererea procurorului pen- 
tru pedepse aspre; vor obţine, în majoritatea cazurilor, 
pedepse minime, prin schimbarea încadrării juridice. 

Se pare că cea mai apreciată pledoarie (în cercurile 
Opoziţiei) a fost aceea a profesorului Virgil Veniamin. În- 
tr-o notă a Direcţiei Generale a Poliţiei, din 19 septembrie 
1945, se menţiona: „În cercurile politice reacționare din 
Bucureşti se comentează cu multă pasiune pledoaria 
profesorului universitar Virgil Veniamin, de la Facultatea 
de Drept, rostită în cursul procesului Organizaţiei «T». 
[...] Într-adevăr, această pledoarie a căutat să devină un 
rechizitoriu împotriva regimului de la 6 martie şi mai ales 
împotriva Ministerului de Interne“. Un alt avocat al 
Partidului Naţional Țărănesc comenta: „Veniamin a obţi- 
nut o şedinţă secretă, pledoaria lui a făcut să se simtă în 
sală că acuzaţii erau cei din Completul de judecată şi nu 
cei din boxă“. În acel moment, Virgil Veniamin avea şi o 
activitate politică intensă: era secretar general adjunct al 
Partidului Naţional Ţărănesc; nota D.G.P. îl incrimina 
pentru că ar fi fost colaborator apropiat al lui Mihai 
Antonescu, dar profitase şi de faptul că fusese coleg de 
şcoală cu Lucrețiu Pătrăşcanu, cu ajutorul căruia a ajuns, 
în 1945, profesor universitar80. 

Pornind de la negarea, de către toți învinuiți, a 
declarațiilor pe care le dăduseră în timpul anchetei, avo- 
caţii au cerut achitarea. Însă, cel mai important element 
de susţinere a cererii a fost neconstituționalitatea Legii 
nr. 80/1941, pe care o invocase procurorul: data din 
perioada antonesciană, când Constituţia era suspendată, 
avea elemente rasiale şi antidemocratice. După repu- 
nerea în vigoare a Constituţiei din 1923 (31 august 1944), 
Legea nr. 80/1941 nu mai putea fi producătoare de efecte 
juridice, necorespunzând principiilor de ordin constitu- 
tional. Generalul C. V. R. Schuyler menţiona în jurnalul 
său, că Instanţa „a reuşit cu greu să justifice continuarea 
procesului“. 

Presiunea asupra completului de judecată se făcea 
în două sensuri. Pe de o parte, în favoarea acuzaților, 
contribuind în acest plan martorii, avocaţii şi publicul din 
sala de judecată; pe de alta, împotriva celor inculpaţi, 
contribuind în această direcție presa comunistă şi satelită, 
şi grupurile de presiune aduse din când în când să ma- 
nifesteze în fața sălii de şedinţe. Acelaşi general ame- 
rican, Schuyler, remarca, încă la începutul procesului, că 
Guvernul dorea să dea o amploare deosebită acestuia, 
pentru a lovi în partidele istorice, la ordinul sovieticilor; 
ecoul dezbaterilor a fost, însă, predominant negativ pen- 
tru autorități. Sala Tribunalului era permanent ticsită de 
simpatizanți ai acuzaților, atmosfera antiguvernamentală 
fiind evidentă. Mai mult, „Un imens val de indignare 
împotriva întregului proces a cuprins Bucureştii şi se pare 
acum că Guvernul însuşi ar putea încerca să mai renunţe 
la o parte din intenţiile sale anterioare, ca urmare a 
nemulțumirii crescânde a maselor. [...] Ar fi posibil ca, în 
majoritatea cazurilor, să se dea doar pedepse uşoare, 
îndeosebi pentru ca Guvernul să iasă cu faţa curată“ &l. 
Atmosfera din sala Tribunalului, favorabilă arestaţilor, 

era prezentată şi în stenograma-raport a agentului S.S.I.: 
„Fiind întrebat Ţeţu dacă Boisnard a făcut parte din «T», 
acesta răspunde «Nu putea face parte dintr-o organizaţie 
care nu există». Răspuns primit cu râsete satisfăcute de 
public (format din rude şi prieteni). De altfel şi astăzi, ca 
şi ieri, Ţeţu, Ştefanovici şi Adriana [Georgescu] se com- 
plac în situaţia de vedete şi sunt obiecte de interes pen- 
tru public“82. Pentru a răspunde atmosferei din sala de 
judecată, au fost montate manifestații ostile acuzaților în 
fața Tribunalului. Şedinţa din după-amiaza zilei de 11 sep- 
tembrie va începe în vacarmul provocat, afară, de 
manifestația comuniştilor: „Din stradă ne parvin vociferări 
«Moarte teroriştilor, moarte lui Teţu, moarte Adrianei 
Georgescu, moarte lui Antim Boghia, moarte...»'“83. 
Manifestaţia se va relua pe 13 septembrie, pentru a 
influenţa sentința. 

Sub evidenta presiune a opiniei publice, completul de 
judecată a făcut paşi înapoi. Autorităţile încercau să reducă 
ecoul negativ al procesului. Pe 12 septembrie, în momentul 
când s-a dat ultimul cuvânt apărătorilor, însuşi preşedintele 
Curţii Marţiale le-a cerut ca „în concluziile ce vor pune 
să atingă şi chestiunea unei eventuale schimbări de 
calificare“, propunând apelul la art. 209 Cod Penal, art. 3 
Decret Lege nr. 124/1940 şi art. 314 din Codul Justiției 
Militare. Aşadar, în principal se recunoaştea neconstitu- 
ționalitatea Legii nr. 80/1941; numai procurorul militar 
rămânea în continuare ferm pe poziţia de la început, 
opunându-se propunerii preşedintelui Curţii34. În schimb, 
avocații au insistat şi mai mult pe ideea neconstituțio- 
nalităţii, obținând promisiunea unei „eventuale schimbări 
de calificare“, pentru momentul când Curtea „va delibera 
asupra culpabilităţii“, aşadar la sfârşitul procesului85. 

Completul de judecată a găsit o portiță de scăpare 
în fața insistenței avocaţilor asupra neconstituționalității 

Decretului Lege pe baza căruia fuseseră făcute acuzele: 
„Instanţa reţine, din depoziţiile martorilor faptul că toți 
sunt unanimi în a afirma că inculpații n-au fost niciodată 
legionari sau de extremă dreaptă şi, ca atare, urmează 
a constata că Legea nr. 80/1941 nu este aplicabilă în 
speţă, în acord de altminteri cu apărarea făcută incul- 
paţilor de apărătorii lor, încadrarea în dreptul comun“. 
Noua încadrare era făcută la art. 209, partea a II-a, lit. a 
şi b Cod Penal, ceea ce presupunea pedepse mult mai 
blânde86. 

Cu toate acestea, pedepse trebuiau să existe. Ele erau 
cerute de la Moscova, pentru a fi prezentate aliaților, în 
Conferinţa de la Londra, în încercarea de a obține sistarea 
susținerii de către aceştia a „grevei regale“. Pedepsirea 
acuzaților era necesară şi Guvernului Petru Groza, din 
rațiuni de luptă politică internă. De aceea, Curtea Mar- 
țială a grăbit finalizarea procesului, având chiar două 
şedinţe de noapte. Deşi în dimineața lui 13 septembrie, 
apărătorii mai cereau încă audierea unor martori şi 
efectuarea unor expertize, chiar în seara acelei zile, la 
ora 20,45 (după 12 ore de dezbateri)S7, sentința a fost 
prezentată pentru 33 de inculpați. 

Instanţa reţinea ca principale învinuiri: participarea 
la constituirea de asociaţii politice interzise; nedenunțarea 
unei activităţi oprite prin lege; deținerea de muniții fără 
autorizaţie; sprijinirea materială de asociații politice 
interzise; tipărirea şi colportarea de materiale interzise; 
deținerea de materiale de propagandă interzise. Se remarcă 
schimbarea principalei învinuiri, din „uneltire contra 
ordinei sociale“, în „participare la constituirea de asociaţii 
cu caracter politic interzis“. De data aceasta, se menționau 
ca fiind încălcate Decretul Lege nr. 236/1941, ordinele 
nr. 9/1943 şi nr. 18/1944 ale Comandamentului Militar al 
Capitalei şi diverse articole din Codul Penal. Cu excepția 

acestuia din urmă, toate celelalte acte normative erau date 
în absenţa Constituției şi în stare de război, aşadar nu 
puteau constitui baza unui proces în septembrie 1945. 

Pedepsele au variat de la o lună la şapte ani de 
închisoare, membrii „Tinerimii Libere“ fiind trataţi mult 
mai blând decât cei ai „T“. Mircea Ştefanovici a primit un 
an de închisoare; socialiştii dizidenți (Ion Flueraş, Lazăr 
Măglaşu, Antim Boghia) câte trei luni; cel mai aspru a fost 
condamnat, dintre membrii „Tinerimii Libere“, Victor Isac, 
la cinci ani de închisoare (în mod evident, apartenenţa la 
Partidul Naţional "Țărănesc i-a îngreunat situaţia). Dintre 
membrii Organizaţiei „T“, Remus Ţeţu a primit şapte ani 
de închisoare, Adriana Georgescu patru şi Mircea 
Pătârlăgeanu trei: ceilalți sub un an. Au fost achitaţi 
Alexandru Negrescu, Radu Vasiliu, Radu Tănase. Pentru 
Toma Lucian, Dan Paul Cernavodeanu, Radu Maltezeanu, 
Florin Popescu, Nadejda Marinescu, sentința a fost amâ- 
nată, în vederea efectuării unor noi cercetări88. 

Arestarea membrilor organizatiilor „Tinerimea Li- 
beră“ şi „T“ a produs o vie agitație în interiorul Partidului 
Național Liberal şi Partidului Național Țărănesc. Se ştia — 
cel puţin la nivelul conducerilor celor două partide — că o 
parte dintre cei arestaţi erau liberali şi ţărănişti; în plus, 
puteau ieşi la iveală contactele avute de reprezentaţi ai 
partidelor istorice cu şefii organizaţiilor respective. Ambele 
aspecte, într-un stat cu adevărat democratic, nu ar fi putut 
duce la nici o învinuire la adresa partidelor politice. 
România anului 1945 nu era, însă, în această situaţie. 

În Partidul Naţional Liberal, prima măsură luată, 
după aflarea arestărilor, a fost alcătuirea unui dosar cu 
numele liberalilor reținuți şi antrenarea partidului în pro- 

cesul judiciar, pentru apărarea acestora. Profesorul George 
Fotino era însărcinat cu intervenţiile pentru eliberare. 
Faptul că în partid liberalii arestați erau cunoscuţi sub 
numele de „Grupul Rădescu“ indica atât cunoaşterea 
relațiilor lor cu generalul, cât şi acceptarea ideii că Remus 
Țeţu ar fi fost doar un şef de suprafață. Cum nota infor- 
matorul S.S.I. infiltrat în sfera conducerii Partidului 
Naţional Liberal, privind această primă reacție, data din 
6 august 1945, înainte ca organele de anchetă să lase să 
transpire conținutul declarațiilor lui Țeţu, cunoaşterea 
implicării generalului Rădescu o puteau avea liderii libe- 
rali doar dacă fuseseră ținuți la curent pe parcursul stabi- 
lirii legăturilor fostului prim-ministru cu cele două orga- 
nizații. Există două posibilități: 1. Fie Partidul Naţional 
Liberal a dirijat apropierea dintre general, Organizaţia 
„Tinerimea Liberă“ şi Organizaţia „T“, dorind ca acesta 
să imprime celor două o notă de seriozitate şi fermitate, 
eliminând acţiunile hazardate. Înlăturarea Guvernului 
procomunist, în condițiile anului 1945, era imposibilă de 
atins dacă nu s-ar fi folosit şi metode care uşor ar fi putut fi 
catalogate ca ilegale şi, prin urmare, oferind pretext 
autorităţilor pentru reprimare. De aceea, s-ar fi preferat 
varianta acţiunii prin intermediul unor organizații ad-hoc, 
puse sub comanda unei persoane experimentate şi cu 
autoritate. 2. Fie acțiunile celor două organizaţii pe lângă 
general au fost aduse la cunoştinţa conducerii Partidului 
Naţional Liberal pe măsura realizării lor, fără a primi o 
aprobare expresă. În acest al doilea caz, neîntreruperea 
legăturilor ar putea indica o aprobare a lor din partea 
partidului, tot datorită motivaţiei din prima variantă. 
Informatorul S.S.I. afirma că „Dinu Brătianu nu este 
mulțumit de aceste legături cu fostul premier şi a făcut 
aspre reproşuri, spunând că tinerii nu erau autorizați să 
trateze liber, fără consimțământul său“, mențiune care nu 

exclude cunoaşterea acestor legături şi nici tolerarea lor 
tacită89. În orice caz, supărarea lui Dinu Brătianu nu s-a 
tradus în practică printr-o părăsire a tinerilor arestaţi. Mai 
mult, acțiunea în favoarea acestora a fost corelată cu aceea 
a Patidului Naţional Țărănesc. Documentele S.S.I. înre- 
gistrau sistematic activitatea pe această linie a celor două 
partide. 

Nota S.S.I. din 29 august 1945 consemna faptul că 
Iuliu Maniu şi Dinu Brătianu „au stabilit în cursul zilei de 
marți întocmirea unor memorii în legătură cu arestarea 
unor membri ai tineretului partidelor Liberal şi Naţional 
Țărănesc şi implicarea lor într-o organizație teroristă. 
Memoriile vor fi prezentate Justiţiei militare. În acelaşi 
timp, s-a adus la cunoştinţă, în cursul zilei de marți, 
misiunilor engleză şi americană, printr-un memoriu al 
domnilor Iuliu Maniu şi Dinu Brătianu, menţinerea sub 
stare de arest, fără cercetarea Justiţiei, timp de peste şapte 
săptămâni, a numeroşi cetățeni, fiindcă fac parte din cele 
două partide. Un memoriu în aceeaşi chestiune a fost 
trimis anglo-americanilor şi de către domnul general 
Rădescu, încă săptămâna trecută“90. 

Pe marginea arestărilor, a acţiunii lui Remus Țeţu şi 
a declaraţiilor sale în faţa anchetatorilor (excesiv de largi), 
în Partidul Naţional Liberal au izbucnit anumite con- 
troverse. Agentul S.S.I. consemna, la 31 august 1945, 
conturarea a două tabere „în ceea ce priveşte acţiunea lui 
Țeţu şi a celorlalţi. Cei mai mulți, care nu sunt în anturajul 
lui Bebe Brătianu, sunt pentru o declaraţie care să fie 
difuzată şi în străinătate şi în care să se arate că Partidul 
Naţional Liberal se desolidarizează de acţiunea conspira- 
tivă a lui Ţeţu, deoarece grupul acestuia nu a fost verificat 
ca organizaţie statutară şi nici încadrat în vreo secție a 
partidului“91. Analizând documentul constatăm că cei care 
doreau desolidarizarea nu erau în anturajul lui Bebe 

Brătianu, deci a conducerii liberale; concluzia este că 
aceia care se aflau în preajma conducerii, ştiind mai multe 
despre inițiatorii Organizaţiei „T“ şi legăturile lor, nu 
puteau să o dezavueze. 

Grupul ostil lui Remus Teţu a produs şi un docu- 
ment — o cerere către preşedintele Dinu Brătianu, semnată 
în numele tinerilor liberali din Sectorul I Galben al Capi- 
talei, sector unde era preşedinte Ţeţu, de demitere a 
acestuia; indicau şi motivul: „Suntem informaţi că un 
număr restrâns de tineri grupaţi în jurul lui Ţețu şi chiar 
dumnealui personal, dețin mai multe însărcinări simultane, 
ca şefi de cabinete, avocați în contenciosul statului, 
consilieri controlori, îndrumători ai statului pe lângă firme 
străine etc., atribuțiuni foarte bine remunerate, cumul de 
funcții care prejudiciază pe ceilalți colegi tot aşa de 
merituoşi ca şi ei, mult mai lipsiţi de mijloace, dar din 
păcate cu mai puţine legături în lumea celor cu puteri de a 
delega şi numi. Pentru demnitatea noastră, la care ţinem 
nelimitat şi pentru armonia şi bunul mers al organizației 
de sub conducerea domniei voastre, vă rugăm, domnule 
preşedinte, a lua măsurile ce veţi crede de cuviință, dar care 
să fie legale şi în interesul nostru al tuturor“92..0 notă 
a S.S.I., din 31 august 1945, venită din partea unui 
informator, menţiona formarea unui curent împotriva lui 
Remus Țeţu, căruia i se reproşează că „a băgat la apă“ 
mulți tineri nevinovaţi şi a dus o acțiune separată, fără 
vreo eficiență vizibilă. Mai mult, cei care-l criticau pe 
Ţeţu aduceau învinuiri şi conducerii partidului, pentru 
că nu ia măsura excluderii; „În fruntea lor stă Radu 
Câmpeanu, şeful studenților liberali, care a reproşat 
totdeauna acțiunile similare. Radu Câmpeanu a declarat 
ieri că ar sta bucuros la închisoare pentru o acțiune 
ordonată de domnul Dinu Brătianu, dar pentru o copilărie 
gen «Tetu», nu“. În schimb, „cei bătrâni dau permanent 

sfaturi de ascultare şi răbdare“. În încheiere, agentul S.S.I. 
nota: „Mulți i-au promis o bătaie serioasă lui Ţeţu la 
ieşire“95. Având în vedere existența dovedită a multor 
agenţi S.S.I. în partidele istorice, este posibilă şi mon- 
tarea de către aceştia a curentului de dezavuare; dar, con- 
ducerea liberală nu a acţionat în sensul cerut de membrii 
curentului. 

Din aceleaşi surse S.S.I., aflăm că pe 31 august 
1945 s-au întrunit fruntaşii Partidului Naţional Liberal, 
inclusiv Dinu Brătianu, şi au discutat atitudinea parti- 
dului în raport cu Organizaţia „T“. Mihai Romniceanu şi 
George Fotino au susținut cu căldură solidarizarea cu 
acţiunea tinerilor liberali, „adăugând că declarațiile lui 
Teţu sunt apocrife sau smulse prin schingiuiri. De altfel, 
ei sunt informați că anchetatorii s-au purtat sălbatic cu 
Tetu, în special forțându-l prin teroare şi schingiuiri să dea 
cunoscutele declaraţii“. Din cercetările făcute de către 
conducerea liberală a rezultat că „nu s-a auzit şi nici nu 
s-a citit să se fi petrecut ceva mai sălbatic ca în cazul 
lui Ţeţu“94. Despre aceeaşi problemă, a violențelor în 
timpul anchetei, şi în nota S.S.I. din 10 noiembrie 1945 
care venea „din cercuri liberale şi național-țărăniste““: 
conducerile Partidului Naţional Liberal şi Partidului 
Naţional "Țărănesc au dat dispoziții verbale oamenilor lor 
din sectoarele Capitalei să răspândească cât mai mult în 
public ideea că declarațiile lui Țețu şi ale celorlalți 
inculpați au fost smulse „prin bătăi şi chinuri îngrozi- 
toare“. Lui Teţu i s-au făcut înțepături sub unghii, i s-au 
introdus obiecte străine în stomac, a fost bătut la testi- 
cule etc. Numai în felul acesta a dat declaraţiile ştiute. În 
fapt, tot procesul e o invenţie a Guvernului“. Cele două 
partide au obținut un certificat al medicului închisorii — 
refuzat de Curtea Marţială, după cum se ştie, în şedinţa 
din 11 septembrie — „prin care se constată că inculpaţii au 

fost bătuţi şi femeile siluite. Acest certificat a fost trimis: 


şi misiunilor anglo-americane şi în străinătate“. Se hotăra, 
de asemenea, să se multiplice certificatul medical şi să fie 
răspândit în public, în sala de judecată?5. Concluzia infor- 
matorului S.S.I. (autorul notei din 31 august), că cei mai 
mulți tineri liberali erau ostili Organizaţiei „T“ va fi 
infirmată într-o altă notă a aceluiaşi (indicativ C.T. — P.), 
din 6 septembrie. 1945: „Tineretul naţional-liberal (Dinu 
Brătianu) a ținut marți 4 septembrie, ora 6 după-amiaza, 
şedinţa la sediul partidului din strada C. A. Rosetti. S-a 
hotărât ca numai avocații să ia parte la dezbaterile 
procesului tinerilor liberali arestaţi. Tinerii voiau să ia 
parte în masă |subl. n.] şi atunci li s-a spus să se fe- 
rească de această demonstrație ca să nu angajeze 
partidul““9. 

Pe marginea procesului, pe măsura desfăşurării lui, 
spiritele erau tot mai agitate în Partidul Naţional Liberal. 
Meticulosul informator S.S.I. nota, la 7 septembrie 1945 
(notele sale deveniseră zilnice sau chiar mai multe într-o 
singură zi), faptul că a produs consternare transferarea 
- întregului lot al arestaţilor, în noaptea de 5 spre 6 sep- 
tembrie, de la Închisoarea Curţii Marţiale într-o destinaţie 
necunoscută. Părinţii celor închişi au făcut intervenţii la 
Parchet şi apoi la partidele istorice. „Avocaţii Partidului 
Naţional Liberal spun că procesul nu se poate desfăşura în 
condiții optime şi nici cum ar dori Guvernul, deoarece 
lipsesc probe materiale şi instrucția nu este legal făcută“. 
Circulă ideea ca părinții acuzaților să meargă în audiență 
la Rege”. Un observator neutru, generalul Schuyler, 
aprecia şi el „imensul val de indignare împotriva întregii 
proceduri“98. 

La 12 septembrie 1945, Direcţia Generală a Poliției 
emitea un document confidențial — pentru uzul conducerii 
Ministerului de Interne şi, aşadar, al Guvernului — intitulat 


86 


Starea de spirit în cercurile liberale în jurul procesului 
celor două organizaţii, „Tinerimea Liberă“ şi Organiza- 
ţia „T“. Se constata că fruntaşii Partidului Liberal erau 
foarte nemulțumiți de felul cum se desfăşura procesul, 
apreciind că „întreg completul a fost format din ofiţeri ai 
Diviziei de Panduri «Tudor Vladimirescu» şi că mulți 
sunt împiedicaţi să asiste la proces, pentru a nu face o 
atmosferă favorabilă inculpaţilor“. Se intenţiona efectu- 
area unei anchete a liberalilor: declaraţii luate de la fiecare 
din cei arestați asupra maltratărilor pe care le-au suferit 
în timpul arestului; acestea, împreună cu certificatele 
medicale, urmau să fie înaintate anglo-americanilor. „Se 
crede totuşi — consemna documentul — că, contra sforțărilor 
ce se fac pentru a pune aceste organizaţii într-o lumină 
cât mai nefavorabilă, atât în fața ţării, cât şi a străinătății, 
nu se va reuşi decât a mări starea de spirit nefavorabilă 
Guvernului în toate straturile sociale, în special în rândurile 
partidelor de opoziţie“9. 

Conducerea liberală devenea tot mai critică la adresa 
autorităților, lărgind şi sfera celor în fața cărora îşi arăta 
nemulțumirea, chiar dacă ştia că, expuse într-un cerc mai 
larg, ideile sale vor ajunge mai repede la cunoştinţa celor 
criticați. S-ar putea ca o asemenea atitudine dârză să se fi 
crezut că va îmbunătăți situația arestaților şi va duce la 
pedepse mai uşoare. Conform unui raport al Direcţiei 
Generale a Poliţiei din 13 septembrie 1945, cu titlul 
Expunerea domnului Bebe Brătianu asupra procesului 
Organizaţiei „T“, pe 12 septembrie avusese loc o întru- 
nire la Clubul Liberal din Capitală. Secretarul general al 
Partidului Naţional Liberal declarase că în procesul în 
curs de desfăşurare „s-au dezvăluit metodele de teroare pe 
care le-a folosit Guvernul în lupta sa contra Opoziţiei“. 
Astfel, se identifica pe deplin lupta antiguvernamentală 
a partidelor istorice cu lupta celor două organizații 

incriminate la Curtea Marţială. Expresia lui Bebe 
Brătianu putea fi o recunoaştere a faptului că Remus 
Țeţu acționase din îndemnul şi sub conducerea partidului 
său. În faţa liberalilor strânşi la Club se afirma că acuzaţii 
au fost schingiuiți, femeile au fost maltratate şi violate; 
Guvernul a schimbat trei complete de judecată, „pentru a 
ajunge la un juriu care să prezinte oarecare siguranță din 
punctul său de vedere. [...] Guvernul a încercat [...] să 
creeze un instrument de care să se poată servi Londra, 
arătând că opoziția este fascistă şi că se pregătea să atace 
noua ordine democrată. El a condus astfel lucrurile, încât 
ziariştii şi observatorii englezi şi americani, care au urmărit 
cu cel mai mare interes acest proces, şi-au putut da lesne 
seama de înscenarea pusă la cale, de mijloacele între- 
buinţate şi de poziţia Guvernului de a menţine teroarea şi 
de scopurile ce se urmăreau prin acest proces**100. 

S.S.I şi D.G.P., la fel de meticulos, au inclus în 
rapoartele lor şi reacţiile Partidului Naţional Liberal şi 
Partidului Naţional Ţărănesc faţă de sentința pronunțată în 
procesul celor două organizaţii. În rândul conducerii celor 
două partide se aprecia că „sentinţa a provocat o enormă 
enervare“. De la ţărănişti, cel mai vehement a fost Ion 
Mihalache, care, menţionând siluirile şi maltratările, afirma 
că acestea „formează un act din cele mai grave al Guver- 
nului actual“. Liberalii şi țărăniştii vor revizui, când vor 
ajunge la putere, procesul, şi vor sancţiona pe calea 
Justiției pe cei vinovaţi de schingiuiri şi violuri. Ion Miha- 
lache, care în general era ponderat în expresii, „s-a declarat 
foarte revoltat“, comparând acţiunile autorităţilor cu cele 
ale legionarilorI0l. Direcţia Generală a Poliţiei aprecia, pe 
15 septembrie 1945, cu satisfacție evidentă: „Sentința 
Justiției în procesul Organizaţiei «T» a avut un efect de 
intimidare pentru elementele naţional-liberale de dreapta“ 
şi a surprins prin mărimea pedepselor102. 

În timpul anchetei s-a încercat să se stabilească drept 
cap de acuzare şi relațiile membrilor organizațiilor „„Tine- 
rimea Liberă“ şi „T“ cu misiunile Marii Britanii şi Statelor 
Unite ale Americii la Bucureşti. Deşi anchetatorii au in- 
sistat, în majoritatea declaraţiilor obţinute de la cei arestați 
elementele privitoare la relaţiile celor două organizații cu 
misiunile diplomatice occidentale erau minore şi necon- 
cludente. Cu toate acestea, în referatul de înaintare a 
dosarelor către Curtea Marţială, din 24 august 1945, aceste 
presupuse relaţii erau consemnate aparte: „O legătură, care 
s-a stabilit prin oarecare indicii, legătură care a fost con- 
firmată [...] este legătura cu misiunile străine. Aceste in- 
dicii constau din anumite cărți de vizită care aparțineau 
unor membri ai Misiunii Britanice, găsite la perchezi- 
tia făcută numitului Măglaşu Lazăr şi numitului Florin 
Popescu“103. Referatul nu reţinea, însă, şi explicaţia dată 
de cei arestaţi, în timpul anchetei: cu ocazia victoriei în 
război, făcuseră o vizită de felicitare la Misiunea Marii 
Britanii şi semnaseră, cum se obişnuia, într-un registru; tot 
conform obiceiului, toţi aceia care semnau în registrul 
Misiunii primeau câte o carte de vizită, în semn de mul- 
țumire. Trecând peste această explicație banală, anche- 
tatorul a dorit ca legătura cu misiunile occidentale să fie 
considerată ca atentat la adresa regimului politic din 
România. De aceea, în referatul către Curtea Marţială se 
menţiona: „Declaraţiile conducătorului Organizaţiei, 
avocatul Remus Ţeţu şi ale numiţilor Pătârlăgeanu Mircea, 
Nicu Georgescu şi Stelorian Alexandru, membri ai 
Organizației, arată că s-au bazat pe existenţa acestor 
legături, căutând să legitimeze creațiunea şi ființa 
Organizaţiei pe cauzalitatea misiunilor străine“. Însă, chiar 
în referatul respectiv se nota: „Veridicitatea afirmațiilor lor 

nu a putut fi dovedită cu nimic“104%. Așadar, deşi din 
declaraţii au rezultat doar „oarecare indicii“ şi „veri- 
dicitatea afirmațiilor“ nu era dovedită, se păstra drept unul 
din capetele de acuzare presupusele legături subterane cu 
diplomații occidentali. Fără să mai vorbim de faptul că, 
într-un stat democratic legăturile cu diplomaţii străini nu 
sunt interzise, dacă se respectă legile țării. 

Interesul Marii Britanii şi Statelor Unite ale Americii 
pentru proces a fost maxim, informaţiile pe care le aveau 
având ca sursă fie documentarea directă, a reprezentanţilor 
misiunilor țărilor respective, fie relatările ziariştilor 
occidentali; se adăugau memoriile transmise de Partidul 
Naţional Liberal şi Partidul Naţional Ţărănesc. Acestea din 
urmă erau consecvent urmărite şi înregistrate de organele 
Ministerului de Interne de la Bucureşti, fiind prezentate în 
toate sintezele informative din epocă şi chiar din anii 
următori. Ultima reluare a problemei, la 15 februarie 1950, 
în sinteza făcută de Direcţia a III-a a Securităţii: era 
consemnat faptul că la 2 septembrie 1945, întreg dosarul 
organizațiilor conduse de Mircea Ștefanovici şi Remus 
Tetu „a fost înaintat de Nicolae Penescu [secretar general al 
Partidului Naţional Ţărănesc], prin intermediul lui 
Manicatide, Misiunii Americane“105. 

Reprezentanţi ai misiunilor occidentale la Bucureşti 
s-au aflat permanent în sala de şedinţe a Curţii Marţiale 105. 
La fel făceau şi corespondențţii presei occidentale, ale căror 
articole erau foarte critice la adresa felului cum se 
desfăşura procesul. Cel mai acid se arăta corespondentul 
ziarului „Economist“ din Londra, ceea ce a făcut S.S.L.-ul 
să-i conspecteze meticulos articolele. Într-un raport din 
20 septembrie 1945 se menţiona: „Ziarul «Economist» 
constatând situația din sud-estul Europei scrie: «Situaţia 
politică nu este clară. În România şi Bulgaria comuniştii, 
care nu reprezintă decât un grup mic de oameni, încearcă 

să preia, cu orice preț, conducerea ţării, acuzând pe toți 
ceilalți, care nu fac parte din grupul lor, că sunt fascişti şi 
reacționari». Prin urmare, noile regimuri din sud-estul 
Europei n-au făcut în realitate decât să înlocuiască vechile 
regimuri politice neliberale şi corupte. Rusia a instaurat 
guverne comuniste, dându-le tot sprijinul ei“. Larga rubrică 
de informaţii a ziarului londonez, privind procesul de la 
Bucureşti, era tradusă şi trecută în totalitate în raportul 
S.S.I.: „La cererea apărării, procesul organizaţiilor 
«Tinerimea Liberă» şi «T» a fost amânat pentru luni 10 
septembrie. Trecându-se peste normele legale, inculpații au 
fost transportaţi de la Curtea Marţială la Închisoarea 
Serviciului Secret, pentru un «supliment de cercetări». De 
la Închisoarea Malmaison ne soseşte un amănunt 
senzațional, pe care îl redăm mai jos, cu toată gravitatea 
faptelor. Inculpaţii au fost amenințați cu moartea de către 
comisarii care îi anchetau, dacă în Instanță, luni, cei acuzaţi 
de «crimă împotriva statului», vor mărturisi torturile la care 
au fost supuşi spre a se putea înscena zgomotosul proces 
împotriva reacționarilor. Reamintim pentru cei care nu cu- 
nosc şi cei care nu-şi pot închipui sistemele de tortură la 
care au fost supuşi aceşti tineri, următoarele amănunte: în 
zorii zilei, inculpaţii erau scoşi şi se înscena o execuţie la 
zid, care se amâna pentru noaptea următoare. Inculpatele şi 
inculpaţii erau supuşi la diferite torturi barbare, ca strivirea 
vârfurilor sânilor sau a testiculelor. Inculpaţii sunt ținuți pe 
scaune între agenți. Când ațipesc, agenţii îi lovesc şi în 
trezesc. Li se permite să doarmă pe un pat, dacă dau 
anumite declarațiuni. Un alt sistem de anchetare este 
legarea mîinilor şi picioarelor în cârlige de metal, 
răstignirea şi întinderea. Au fost bătuți cu varga de fier şi 
de bambus, lovituri alternative, care provoacă chinuri 
îngrozitoare. Zilnic au fost bătuți în coaste şi muşchi. 
Inculpata Nadeja Marinescu a fost muşcată de un sălbatic 

anchetator, iar inculpatul Cernavodeanu (fost coleg de 
clasă cu M.S. Regele) era ţinut nemişcat, cu ochii des- 
chişi în fața luminii unui puternic bec electric. După 
informațiuni, comisarul Bulz, care a condus cercetările, a 
fost arestat de organele Siguranţei, iar cei doi avocaţi ai 
apărării au fost chemaţi la Serviciul Special al Preşedinției 
[Consiliul de Miniştri]. [...] Avocaţii apărării au cerut 
zadarnic autorizația de a sta de vorbă cu clienţii lor. Spre a 
nu permite avocaţilor ca, după uzanțele clasice ale Justiţiei, 
să ia contact cu cei arestați, aceştia au fost reluaţi în pri- 
mire de Siguranță. Acuzata Nadeja Marinescu, în urma 
regimului de detenţie şi în urma torturilor la care a fost 
supusă, se află grav bolnavă. Avocatul său a cerut să fie 
internată în Spitalul Militar“107. (Comparând ştirile zia- 
rului britanic cu celelalte surse, rezultă şi unele afirmaţii 
fără temei; mai ales ideea arestării anchetatorului 
principal.) 

Generalul C. V. R. Schuyler, reprezentant al Statelor 
Unite ale Americii în Comisia Aliată de Control de la 
Bucureşti, s-a aplecat cu mare atenţie asupra procesului, 
relatările sale coincizând cu cele prezentate în dosarele 
procesului; faptele uneori erau completate. Poziţia ame- 
ricană favorabilă arestaţilor este evidentă, deşi generalul 
considera că aceştia „au fost imprudenţi şi impulsivi“. De 
mai multe ori, generalul insistă asupra torturilor la care 
au fost supuşi în timpul anchetei, „pentru a li se smulge 
mărturisiri cu privire la alți membri ai organizaţiei şi la 
scopul final al aşa-numitului «complot fascist». Trei tinere 
din acest grup au fost atacate şi se spune că cel puţin una 
este gravidă. Se pare că bărbaţilor li s-au smuls unghiile de 
la mâini, au fost bătuţi la tălpi, li s-au pus bețe de chibrit 
aprinse la subsuori şi au fost supuşi şi altor metode de 
obţinere a mărturiilor false“108. Diplomaţii americani aflaţi 
în sala procesului constatau şi ei neconstituționalitatea 

legii în virtutea căreia se desfăşura procesul, lege din 
timpul regimului Antonescu, care prevedea pedepse duble 
pentru cei care nu erau de naționalitate română — aşadar 
era o lege rasistă. Schuyler i-a scris chiar lui Susaikov, 
reprezentantul U.R.S.S. în Comisia Aliată de Control, 
asupra acestui aspect, neprimind răspuns109. Şi memo- 
rialistul american constata legătura între procesul 
Organizaţiei „T“ şi dorința Guvernului Petru Groza de a 
dovedi — în timpul convorbirilor din cadrul Consiliului 
miniștrilor Marilor Puteri de la Londra, începută pe 11 
septembrie 1945 — că Partidul Naţional Liberal şi Partidul 
Naţional Ţărănesc sunt organizații periculoase şi că va 
trebui să fie desființate. Astfel, se putea declanşa un al 
doilea proces, în care acuzaţi să fie şi Iuliu Maniu, Dinu 
Brătianu, generalul Rădescu; şi asta, fără ca Marile Puteri 
occidentale să mai intervină! 10. 

Nota S.S.I. din 14 septembrie 1945 consemna faptul 
că „Sentința în procesul tinerilor liberali şi național-țără- 
nişti acuzați de activități subversive nu a provocat 
surprindere în cercurile americane“. Se menţiona şi faptul 
că şedinţa secretă, în timpul căreia s-a dezvăluit tortura 
din timpul anchetei, violurile, a fost prezentată într-un 
amplu raport făcut de Misiunea Americană către Depar- 
tamentul de Stat al Statelor Unite ale Americii, raport ce 
urma să fie trimis cu avionul la Washington, pe 15 sep- 
tembrie. Aflăm, din aceeaşi sursă, că implicarea misiuni- 
lor a cuprins şi o atenţionare a conducerilor Partidului 
Naţional Liberal şi Partidului Naţional Țărănesc: „În cursul 
serii de joi, cercurile americane au anunţat pe unii frun- 
taşi liberali şi naţional-țărăniști că deţin informațiuni din 
cercuri militare româneşti, după care ar urma să se 
efectueze noi arestări din rândurile tineretului liberal şi 
național-țărănesc, în special a celor care au pledat în pro- 
ces şi au avut atitudine ostilă fruntaşilor comunişti citați 

în proces. Noile arestări ar urma să se facă în vederea 
unui nou proces“lll. Pe 15 septembrie, un alt document, 
de data aceasta al D.G.P, avea ca titlu La Misiunea 
Britanică se fac comentarii în legătură cu sentința dată 
în procesul Organizaţiei „T“; englezii considerau că se 
încearcă să se lovească în tineretul democrat care sim- 
patizează puterile occidentale. La fel ca diplomații ame- 
ricani, şi cei britanici transmiseseră concluziile lor Guver- 
nului care-i trimisese la Bucureşti 12. 

Cu tot acest interes mare al occidentalilor, speranța 
acuzaților, a partidelor istorice, precum şi a opiniei publice 
democrate româneşti, că procesele ca cel intentat orga- 
nizațiilor „Tinerimea Liberă“ şi „T“ vor înceta în urma 
unor presiuni occidentale, s-au dovedit a fi iluzii. Vestul 
îşi vedea doar propriile interese şi, în acel moment, nu 
dorea să supere Rusia. De aceea, după atenționarea de 
către C. V. R. Schuyler a reprezentantului sovietic în 
Comisia Aliată de Control, Susaikov, asupra neconsti- 
tuționalității legii după care avea loc procesul, generalul 
american va primi dispoziții de la Washington să se 
oprească. Vizibil jenat că nu-i mai poate ajuta pe români, 
Schuyler consemna în jurnalul său: „I-am spus lui Johny 
[loanițiu, secretarul particular al Regelui Mihai] şi de 
actualele instrucțiuni primite, de a nu face nimic care ar 
putea îngreuna misiunea miniştrilor de externe la Londra, 
atunci când se va ajunge la discutarea problemei româ- 
neşti. Ţinând cont de aceste instrucțiuni i-am spus că am 
ezitat să mai ridic — la acest nivel — chestiunea acțiunilor 
brutale şi nedemocratice ale Guvernului Groza. I-am spus 
totuşi că voi prezenta Washingtonului toată problema, 
împreună cu cererea ca, dacă este posibil, să fiu autorizat . 
să discut chestiunea cu generalul Susaikov“1l3. Este 
aceeaşi atitudine avută constant, în acei ani, de diplomaţii 
anglo-americani față de români: promisiuni de sprijin date 

forțelor democrate, încurajarea de a rezista şi, în final, 
părăsirea acestora în urma unor înțelegeri cu Rusia sau 
doar a dorinței de a nu o supăra pe aceasta. 


* 


Majoritatea celor condamnați au făcut recurs, core- 
lându-şi acțiunile. În linii mari, motivele invocate pentru 
casarea sentinței din 13 septembrie 1945 erau aceleaşi — 
uneori, înseși frazele folosite fiind identice — ceea ce 
demonstra acțiunea unitară a avocaților. Avocatul lui 
Remus Țețu, Stelian Ionescu, cerea casarea pentru 
„Violarea şi greşita aplicare a art. 209, p. II, pct. a și b. 
Omisiunea de a constata elementele constitutive ale 
infracțiunii. Nemotivare. Nulitatea din art. 474, p. I, pct. 5 
şi 6 şi p. II, pct. 1 şi 2 pr. pen. comb. cu art. 393, pct. 3 și 6 
C.J.M.“. În cererea lui Nicolae Georgescu, prin avocatul 
Grigore Grecul, expunerea era identică. La fel şi în alte 
cereri. Se constata că Instanţa reținuse, ca faptă incri- 
minantă, constituirea unei asociații clandestine şi tipărirea 
de ziare şi manifeste cu scopul de a discredita şi răsturna 
Guvernul. Dar, art. 209, partea a II-a, alineatele a şi b, 
invocate, incriminau constituirea sau organizarea de aso- 
ciaţii secrete în scopul de a lucra pentru răsturnarea ordinii 
sociale. Iar, lupta contra unui anumit guvern, acceptată în 
toată lumea democrată, nu poate fi confundată cu lupta 
împotriva ordinii sociale; critica la adresa guvernului, 
pentru a-l răsturna, nu înseamnă uneltire contra ordinii 
sociale existente. În Sentinţă se păstra contradicția: după ce 
se arăta că scopul asocierii era defăimarea şi răsturnarea 
Guvernului, condamnarea se făcea, în schimb, pentru „pro- 
pagandă vizând răsturnarea în mod violent a ordinii sociale 
existente în stat“. Instanța omisese, de asemenea, să con- 
state elementele constitutive ale infracțiunii. În plus, Sen- 


95 


tința conţinea o serie de afirmaţii nemotivate. În cererea 
lui Remus TȚețu se menționa şi violarea art. 25 din Con- 
stituția din 1923, repusă în vigoare prin Decretul regal din 
31 august 1944. Art. 25 garanta libertatea de a comunica 
şi publica ideile şi opiniile prin grai, scris şi presă; se 
interzicea înființarea cenzurii sau a oricăror altor măsuri 
preventive pentru apariția, vinderea sau distribuirea 
oricăror publicaţii; nu era nevoie de nici o autorizație 
prealabilă, a nici unei autorități, pentru apariția unei publi- 
cații. Din momentul repunerii în vigoare a Constituţiei, 
toate legile şi decretele contrare acesteia erau implicit 
abrogate; aşadar, şi Decretul Lege nr. 494 din 19 februarie 
1940, care introducea regimul cenzurii, cel invocat în 
Sentinţă: „Potrivit regimului juridic în vigoare la data 
apariției ziarului «Văpaiay» — scria avocatul în numele lui 
Remus Ţeţu — găsindu-se sub regimul Constituţiunii de la 
1923, nu aveau obligația legală de a obține autorizațiunea 
Cenzurii pentru a scrie şi răspândi ziarul. Deci, mi s-a 
aplicat o pedeapsă în afară de cazurile prevăzute de 
lege“114. 

Mult mai dezvoltate erau motivele de recurs înaintat 
Curţii de Casaţie şi Justiţie Militară, în numele lui Ion 
Flueraş, de către avocatul său Alexandru Metopadov. La 
punctul I se afirma chiar „Inexistenţa Instanţei de judecată 
sub raportul prevederilor legale“115. 

Curtea Militară de Casare şi Justiţie, prin Deci- 
zia nr. 406 din 16 martie 1946 (în urma şedinţei din 11 şi 
12 martie) se pronunță asupra cererilor de recurs formu- 
late de Ştefanovici Mircea, Biosnard Marcel, Crăciunescu 
Petre, Georgescu Nicolae, Stelorian Alexandru, Mănciu- 
lescu Dinu, Măglaşu Lazăr, Flueraş lon, Boldei Alexan- 
dru, Strat Gheorghe, Teodorescu Ion, Ispas Traian, Drăgoi 
Constantin, Adriana Georgescu, Alexandru Oprea, Isac 
Victor, Remus Țeţu, Pătârlăgeanu Mircea, Boghea Antim, 

comandor Bătrânu Nicolae, Pascu Nicolae, Mateescu 
Aristide, Plopeanu Dan, Dron Andrei, Enacovici Vladimir, 
Toma Lucian — în total 26 — contra sentinţelor 12 şi 19 din 
1945, pronunţate de Curtea Marţială a Corpului 2 Armată, 
Secţia a IV-a. Curtea aprecia că „motivele de recurs sunt 
neîntemeiate şi urmează a fi respinse ca atare“. Violarea art. 
25 din Constituţie, privind libertatea presei, invocată de 
Remus Țeţu, era infirmată prin recurgerea la aceeaşi inter- 
pretare greşită ca şi în şedinţa procesului din 13 septem- 
brie 1945: art. 25 nu admitea ideile subversive contrare 
ordinii sociale în stat; instanța considera că discreditarea 
Guvernului Groza este acelaşi lucru cu atacarea ordinii 
sociale în stat. Pe rând erau infirmate toate celelalte mo- 
tive invocate în cererile de recurs. Și, ca urmare, recursu- 
rile au fost respinse ca nemotivate pentru majoritatea 
celor condamnaţi; erau admise doar cele ale lui Boghia 
Antim şi Oprea Alexandru, cu trimiterea pentru o nouă 
judecare la Curtea Marţială a Corpului 2 Armată, altă 
secţieI16. 

Remus Ţeţu va înainta o nouă cerere de recurs (27 
martie 1946) contra Sentinţei nr. 12 şi a Deciziei nr. 406, 
către ultima instanță, Înalta Curte de Casare şi Justiţie, 
Secţia a I-a (dosar nr. 772/1946). La 18 iulie 1946, aceasta 
va da Decizia nr. 1614/1946, respingând motivul de ca- 
sare. Totodată, trimetea la Secţiile Unite ale Înaltei Curți 
de Casare şi Justiție motivul al doilea al cererii — cel pri- 
vind neconstituţionalitatea!17.. Noul dosar, nr. -18/1947 la 
Secţiile Unitel18. va fi soluționat, târziu, abia prin Decizia 
nr. 9 din 1 aprilie. 1948. “Se consemna: „S-a luat în cerce- 
tare recursul făcut de Remus Țeţu contra Sentinţei nr. 12 
din.13 septembrie. 1945 a Curţii Marţiale a. Corpului 2 de 
Armată, Secţia a IV-a şi a Deciziei nr. 406. din 16 martie 
1946 a Curţii Marţiale de Casare şi Justiţie, recurs trimis în 
faţa Secţiunilor Unite pentru cercetarea criticilor de necon- 

stituționalitate. În lipsa recurentului. Procedură completă. 
S-a citit darea de seamă făcută în cauză. S-a ascultat dl 
procuror general I. Dobrescu în concluziuni pentru res- 
pingerea recursului. Curtea, în virtuea Legii, respinge 
recursul“118. 

Unii învinuiți în procesul din septembrie 1945 vor 
mai fi judecați şi în 1949. Tribunalul Militar Bucureşti, 
Secţia I, la 1 martie 1949 delibera asupra cazului lui Cer- 
navodeanu Dan Paul, Oprea Alexandru, Boghea Antim, 
Marinescu Nadeja, învinuiți de „participare la asociere 
politică interzisă“, „nedenunţarea unei acţiuni oprite de 
lege“, „deținerea de muniţiuni fără autorizaţie legală“, 
„Sprijinirea materială a unei organizaţii interzise“. Deşi 
schimba majoritatea încadrărilor, menținea pedepsele cu 
închisoarea; pentru Cernavodeanu Dan Paul şi Boghea 
Antim se dădea ca nou termen de judecată 7 aprilie 
1949119. Pentru Nadeja Marinescu o nouă sentință, cu 
pedeapsă redusă, la 11 aprilie 1949120. 

In toți aceşti ani, o parte a celor inculpaţi în procesul 
Organizației „T“ vor evada din închisori şi vor ajunge în 
Occident. Cea mai spectaculoasă evadare va fi a lui Remus 
Ţeţu. Mircea Ştefanovici descrie acțiunea într-unul din 
multele sale dosare prin care şi-a obținut reabilitarea. 
„Răpit de necunoscuți, Remus Teţu a evadat din 
Penitenciarul Văcăreşti şi a ajuns în aceeaşi zi la Paris. 
Victor Isac, integrat sufleteşte noii orânduiri, nu acceptă 
invitația făcută de a-l urma, încrezător că i se va face 
dreptate“. Sub acest titlu, Ştefanovici reproducea un extras 
dintr-o declaraţie a lui Victor Isac, din 21 martie 1974: 
„După un an de detenţie, am rămas singur în închisoare, din 
tot lotul de condamnaţi ai procesului. Exceptând pe Remus 
Ţeţu, cei care au avut condamnări peste un an au fost 
grațiați. Personal, am refuzat să fac cerere de grațiere, 
pretinzând să fiu rejudecat, convins de nevinovăția mea. 

Remus Țeţu, prin aranjamente pe care nu le cunosc, a 
reuşit între timp să fugă din țară. Simţindu-se vinovat față 
de mine, pentru neadevărurile debitate pe seama mea în 
anchetă, a căutat să se revanşeze, aranjând fuga pentru 
amândoi. N-am fost de acord. [...] N-am vrut să părăsesc 
țara, n-am regretat niciodată şi nici nu regret acest lucru. 
Până la sfârşitul vieţii voi face tot ce-mi va sta în putință 
pentru înflorirea patriei noastre socialiste sub conducerea 
P.C.R., ceea ce reprezintă idealul în care am crezut o viață 
întreagă, începând din anii tinereţii“. Ultima frază trebuie 
percepută, evident, în contextul anului 1974. Mircea Ştefa- 
novici adăuga: „În urma comportării avute în acest proces 
de mare scandal, Remus Ţeţu, acuzând în continuare P.C.R. 
şi Guvernul prezidat de dr. Petru Groza, şi-a atras 
simpatia şi sprijinul reacţiunii româneşti şi internaționale, 
aranjându-i-se evadarea. Astfel, în primăvara lui 1947, 
printr-o acţiune civilă, intentată de formă, a fost citat la 
Tribunalul Ilfov, [...] unde a fost escortat de doi gardieni ai 
Penitenciarului Văcăreşti unde era încarcerat şi îşi executa 
pedeapsa. A fost transportat cu tramvaiul. [...] Necu- 
noscuți, probabil la o stație, l-au răpit, omorând pe loc 
unul din gardieni, iar celălalt rănit mortal a căzut Jos, în 
timp ce Remus Ţeţu, suit într-un autoturism a fost luat şi 
seara a vorbit la unul din posturile de radio imperialiste, 
emisiunea în limba română, rugând autoritățile să nu-l 
mai caute fiindcă a ajuns cu bine la Paris“121. 

Preşedintele celeilalte organizații, „Tinerimea Li- 
beră“, Mircea Ștefanovici, a fost grațiat în 1947, în cadrul 
unui decret mai largl22. Va deveni un foarte devotat 
membru al Partidului Comunist, reabilitat de Tribunalul 
Militar Bucureşti prin Sentința nr. 889 din 16 iunie 
1954133, 

Adriana Georgescu fiind bolnavă, i se va aproba de 
mai multe ori întreruperea efectuării pedepsei. Prin adresa 
nr. 115839 din 1 iulie 1946, Parchetul Curţii Marţiale a 

Comandamentului Militar al Capitalei înştiinţa Peniten- 
ciarul Văcăreşti că prin Ordinul nr. 4960/28 iunie 1946 al 
Ministrului de Justiţie (Lucrețiu Pătrăşcanu) „s-a aprobat 
întreruperea executării pedepsei ce execută deținuta 
Adriana Georgescu. [...] Suspendarea executării pedepsei 
începe în ziua de 2 iulie 1946 iar în ziua de 1 octombrie 
1946, sus-numita se va prezenta pentru continuarea 
executării pedepsei ce are de executat““124. O nouă adresă, 
nr. 113649/28 septembrie 1946, de la acelaşi emitent către 
Penitenciarul Văcăreşti, anunţa o prelungire a suspendării 
executării pedepsei cu trei luni, deţinuta urmând să se 
prezinte la închisoare pe 1 ianuarie 1947125. O nouă sus- 
pendare, până la 1 iulie 1947, era anunţată prin adresa 
nr. 116743/3 ianuarie 1947126. În volumul său de me- 
morii, Adriana Georgescu nu consemnează aceste sus- 
pendări; în schimb, menționează faptul că în aprilie 1947 a 
fost graţiată de Rege127. Cum graţierile se făceau numai cu 
recomandarea ministrului de Justiţie, înseamnă că în- 
suşi Lucrețiu Pătrăşcanu intervenise pentru ea. Ulterior, 
autoritățile au încercat să o implice în înscenata fugă în 
străinătate a şefilor Partidului Naţional Liberal, în august 
1947. Deşi nu s-a lăsat atrasă în cursă, Adriana Georgescu 
va fi totuşi arestată. În septembrie 1947 i se facilitează eva- 
darea din închisoare de către un înalt funcționar al Minis- 
terului de Interne, rămas din timpul generalului Rădescu. 
După un an — timp în care a stat ascunsă în diverse locuri 
din țară — a reuşit să fugă la Viena, august 1948128. 

O parte a inculpaţilor în procesul din septembrie 
1945 — dintre cei rămaşi în ţară — îşi vor obține reabilita- 
rea juridică în 1954, 1970 şi 1976. Primul a fost Mircea 
Ştefanovici, devenit un înfocat susținător al regimului 
comunist. Pentru a-şi demonstra nevinovăția şi, mai ales, 
ataşamentul său față de comunism, va întocmi cinci volume 
masive (intitulate Studiu autobiografic), având în total 

1766 file şi patru planşe grafice. Va fi achitat prin Sentința 
nr. 899/16 iunie 1954. Grupul de condamnaţi format din 
Boisnard Marcel, Ispas Traian, Strat Gheorghe, Teodorescu 
Ion, Măglaşu Lazăr a făcut recurs extraordinar în 1970, 
obținând Decizia nr. 70 din 7 aprilie 1970. Au fost achitaţi, 
iar Organizaţia „Tinerimea Liberă“ declarată ca avînd un 
caracter democratic. În motivaţia Deciziei se aprecia că 
atât organele de cercetare, cât şi instanțele de judecată din 
1945 şi 1946 au făcut confuzie între Organizaţia „Tineri- 
mea Liberă“ şi Organizaţia „T“, care era singura subver- 
sivăl29. Tot Mircea Ştefanovici îl va îndemna şi pe Boldei 
Alexandru, Dron Andrei, Isac Victor să ceară revizuirea 
în 1976. Ca urmare, Direcţia Procuraturilor Militare soli- 
cita Tribunalului Militar Bucureşti dosarele din 1945130. 
Foarte repede erau puse concluziile (la 21 septembrie), 
termenul de judecată fiind fixat pe 12 octombrie. Grupul 
solicitatorilor s-a lărgit cu Drăgoi Constantin, Enacovici 
Vladimir şi Flueraş Ion — ajungând la şasel5l. La 12 oc- 
tombrie, Tribunalul Militar Bucureşti a admis cererea de 
revizuire132. Prin Sentința nr. 643 din 15 noiembrie 1976 
se hotăra anularea Sentinţei nr. 12 din 13 septembrie 1945 
a Curţii Marţiale a Corpului 2 Armată şi Decizia nr. 406 
din 16 martie 1946 a Curţii Militare de Casare şi Justiţie, 
achitând pe cei şase. (Între timp, doi dintre ei muriseră — 
Ion Flueraş şi Vladimir Enacovici.)133. 

În Sentința nr. 899/1954 se preciza că se anulează 
Sentința nr. 12/1945 „în ceea ce priveşte pe Mircea Şte- 
fanovici“134. Iar Sentința nr. 70/1970 casează Sentința 
nr. 12/1945 „numai în părțile privitoare la inculpații Bois- 
nard Marcel, Ispas Traian, Strat Gheorghe, Teodorescu 
lon, Măglaşu Lazăr“135. Aşadar, ceilalţi inculpaţi rămâ- 
neau cu condamnarea. În schimb, Sentința nr. 643/1976 
poate fi interpretată mai larg: „Tribunalul, în numele 
Legii, hotărăşte: Cu unanimitate de voturi [...] anulează 

Sentința nr. 12 din 13 septembrie 1945 a fostei Curți Mar- 
tiale a Corpului 2 Armată şi Decizia nr. 406 din 16 martie 
1946 a Curţii Militare de Casare şi Justiţie şi [...] achită 
pe condamnaţii Boldei Alexandru, [...] Isac Victor, [...] 
Dron Andrei, [...] Drăgoi Constantin, [...] Enacovici Vla- 
dimir, [...] Flueraş Ion, [...]“136. Deşi îi menţiona doar pe 
cei şase, nu se mai face precizarea că Sentința nr. 12 este 
anulată doar în ce-i priveşte pe aceştia; aşadar, poate fi 
interpretată ca o anulare de ansamblu. 


NOTE 


1. Arh. S.R.I., fond P, dosar nr. 23637, vol. 1, f. 6 şi 
dosar nr. 4, f. 4, 18-19. 
. Idem, dosar nr. 10, f. 251. 
. Idem, dosar nr. 4, f. 18. 
. Idem, dosar nr. 1, f. 8. 
. Idem, f. 10-11. 
. Idem, f. 19. : 
„ Adriana Georgescu, La început a fost sfârşitul. 
Dictatura roşie la Bucureşti, Editura Humanitas, Bucureşti, 
1992, p. 74. 
8. Arh. S.R.I., fond P, dosar nr. 23637, vol. 2, f. 127. 
9. Idem, vol. 1, f. 2-3. 

10. Idem, f. 6-26. 

11. Idem, f. 31-32. 

12. Idem, f. 35. 

13. Şi „Scânteia“ din 1 septembrie 1945 dădea largi 
extrase din declarațiile lui Remus TȚețu, sub titlul Cum activa 
Organizatia „T“. 

14. Arh. S.R.I., fond P, dosar nr. 23637, vol. 1, f. 33. 

15. Idem, vol. 17, f. 376. Mircea Ştefanovici, în dosarele 
întocmite pentru a fi reabilitat în 1954 şi în cele de după 1970, 
titra unul dintre capitole Campania de presă dezlănțuită de Bulz 
Gheorghe şi Mişa Levin, înainte de începerea procesului, în 

scopul de a dezinforma organele de partid, justiția şi opinia 
publică şi de a crea o atmosferă ostilă în jurul nostru şi a ne 
intimida ca să recunoaştem în fața Instanţei de judecată 
declarațiile mincinoase date sub presiune la Siguranţă şi fără să 
arătăm că ne-au fost smulse prin amenințări şi acte de violenţă. 

16. „Scânteia“ din 30 august 1945. 

17. Având în vedere protestul procurorului Iorgu 
Popescu, faţă de apariția în presă a conținutului dosarelor 
anchetei, rămâne ca singur posibil autor al dezvăluirilor chiar 
comisarul şef Bulz. 

18. „Scânteia“ din 30 august 1945 includea şi o cari- 
catură titrată Călăul Rădescu în conferință cu „băieţii“ — 
Rădescu spunea: „Băieți, faceți treabă bună ca să mai arătăm o 
dată poporului ce-i aia democraţie“. 

19. Numărul din 30 august 1945. 

20. În dosarele întocmite de el, Mircea Ştefanovici 
comenta: „Reportajul din «România Liberă» l-a întrecut cu 
mult în fantezie pe cel din «Scânteia»“. Arh. S.R.I., fond P, 
dosar nr. 23637, vol. 17, f. 398; se face o trecere în revistă 
a materialelor pe tema procesului apărute în toate ziarele 
centrale. 

21. „România Liberă“ din 31 august 1945 scria, ca de 
obicei, mai colorat, începând cu titlul: De la Legiune la „T“. 
Ce este „Tinerimea Liberă“? Rolul provocatorului Ştefano- 
vici. Țeţu, valetul lui Ică. Reapar „echipele morții“. Cine 
sunt vinovaţii? 

22. Materialele apăreau sub titlul: Declaraţiile tero- 
ristului Remus Țeţu. Originala Organizaţie „T“. Rădescu 
demascat de complicii lui. Printre altele, se afirma că „uneltirile 
întunecate“ ale lui Rădescu ţinteau asasinarea „conducătorilor 
tinerei democraţii româneşti“ şi „reinstaurarea domniei 
pistolului“. 

23. „Scânteia“ din 1 septembrie 1945. În numărul 
următor, din 2 septembrie, „Scânteia“ se arăta deplin încredin- 
tată că țara se află în fața unui „complot pregătit de Rădescu şi 
complicii săi împotriva democraţiei româneşti“. 

24. Adriana Georgescu, op. cit., p. 105. 

25. Arh. S.R.I., fond P, dosar nr. 23637, vol. 1, f. 38. 

26. Ion Flueraş îi propunea ca martori pe Grigoroviei, 
Eftimie Gherman, Constantin Diamandi, Ion Bozga, Stavri 
Cunescu — toți membri marcanți ai mişcării social-democrate 
din România — şi pe Petre Topa, doctor, urmaşul lui Nicolae 
Iorga la conducerea Partidului Naționalist Democrat — Idem, 
vol. 1, f. 121. Într-o notă a Direcţiei Generale a Poliţiei, din 
7 septembrie (din „sursă serioasă“) se afirma că fruntașii libe- 
rali George Fotino şi dr. Daniel Danielopol „sunt de părere 
că amânarea procesului Organizaţiei «T» şi Organizației 
«Tinerimea Liberăy, pentru data de 10 septembrie, este o 
dovadă de slăbiciune a Guvernului, interpretând că acesta 
aşteaptă şi el clarificări politice interne, urmând ca numai după 
aceasta să fie judecaţi vinovaţii din cele două organizaţii“. — 
Idem, vol. 9, f. 250. 

27. Idem, vol. 1, f. 208. În aceeaşi zi, 7 septembrie 1945, 
preşedintele Curţii Marţiale nota pe cerere: „Grefa va pune 
permanent dosarul la dispoziţia apărării şi inculpaţilor“. Printr-o 
notă, pe aceeaşi cerere, se răspundea: „Eu ştiu că dosarul a fost 
tot timpul la Grefă şi la dispoziţia domnilor apărători“. 

28. Idem, vol. 2, f. 298. 

29. Idem, vol. 10, f. 275. Mutarea, pe timp de noapte, la 
altă închisoare, s-a făcut sub conducerea directă a lui Alexandru 
Nicolski; toți inculpaţii s-au opus. — cf. Adriana Georgescu, op. 
cit., p. 110. 

30. Arh. S.R.I., dosar nr. 23637, vol. 1, f. 204; semnau 
Remus Tetu, Mircea Ştefanovici, Pătârlăgeanu, Dan Plopeanu, 
Alexandru Stolerian, Dinu Mănciulescu, Nicolae Bătrânu, Dan 
Paul Cernavodeanu, Victor Isac ş.a. 

31. Idem, f. 217; se aproba cererea de internare la 
Spitalul Militar „Regina Elisabeta“, „sub pază“ Curtea Marţială 
a hotărât, în şedinţa din 10 septembrie 1945, ca Nadeja 
Marinescu Gully şi Paşcu Nicolae, fiind bolnavi, să fie judecaţi 
separat de ceilalţi. — Idem, vol. 2, f. 295. În nota-raport a 
agentului S.S.I. din sala de judecată se menţiona intervenţia, în 
timpul procesului, a mamei Nadejei Marinescu: „Tot în cadrul 
atmosferei ce se face, am omis ieri să menţionez că s-a prezentat 
în incintă mama Nadejei, jeluindu-se că «i-a fost luată fata de la 

închisoare moartă într-un taxi, că au dus-o pe braţe şi acum nu o 
pot vizita la spital». A fost nevoie de tot tactul preşedintelui 
| Completului de judecată] ca s-o poată scoată din incintă“. — 
Idem, vol. 10, f. 284. 

32. Adriana Georgescu, op. cit., p. 116-118. Idem, 
p. 74-94, Adriana Georgescu prezintă pe larg felul cum a 
fost anchetată. O declaraţie şoc a lui Remus Țeţu, în aceeaşi 
şedinţă a procesului: „Organizaţia «T» nu există şi nu a 
existat niciodată“. — Arh. S.R.I., fond P, dosar nr. 23637, vol. 10, 
f. 282. 

33. „Scânteia“ din 12 septembrie 1945. 

34. Idem din 13 septembrie 1945. 

35. Arh. S.R.I., fond P, dosar nr. 23637, vol. 10, f. 
281-282. 

36. Adriana Georgescu, op. cit., p. 113-114. În timpul 
procesului, acuzaţia privind legăturile cu misiunile occidentale a 
fost estompată, pentru a nu le irita pe acestea. Apărarea a atras 
atenţia Curţii că „stăruința şi sublinierea vizitelor la Legaţiunea 
Britanică ar putea da loc la anumite suspiciuni. Preşedintele: 
Acestea nu constituie un cap de acuzare. Curtea refuză să discute 
chestiunea aceasta“. — Arh. S.R.I., fond P, dosar nr. 23637, 
vol. 10, f. 280. 

37. Idem, f. 282. 

38. Idem, vol. 2, f. 300-301. Mircea Ştefanovici afirma, 
în 1974, că şedinţa secretă a avut loc la cererea unora dintre 
inculpați, „în scopul de arăta concret urmele violenţelor 
provocate de Gheorghe Bulz la anchetă. [...] Reacţiunea ar fi 
dorit să fie dezvăluite cele mai sus într-o şedinţă publică, pentru 
a compromite Guvernul de la 6 martie 1945“. Presa nefiind de 
față, despre şedinţa secretă în ziare nu s-a consemnat decât 
„Scânteia“, care nu a dat amănunte. — Idem, vol. 17, f. 569. În 
opoziţie cu afirmaţia lui Mircea Ştefanovici, conform căreia 
avocatul său a reuşit să obţină şedinţa secretă, în stenograma 
procesului nu se reţine decât cererea pentru şedinţă secretă a 
celor trei inculpaţi. 

39. Idem, vol. 2, f. 301. 

40. Adriana Georgescu, op. cit., p. 125. Prezenţa per- 
manentă în sală a reprezentanţilor misiunilor occidentale i-a 
încurajat pe inculpaţi. În raportul S.S.I. se consemna: „Atunci 
când discuţia ajunge la chestiuni privind legături eventuale cu 
Legația Marii Britanii şi cu Legația S.U.A., în special Adriana 
şi Ţeţu caută să vadă atitudinea reprezentanţilor englezi sau 
americani, care astăzi sunt în număr de patru, apărând încă doi 
(un englez şi un american), afară de cei de ieri, care iau loc pe 
banca apărării în primele rânduri“. — Arh. S.R.I., fond P, dosar 
nr. 23637, vol. 10, f. 280. 

41. Idem, vol. 2, f. 304 şi vol. 12, f. 21. În timpul 
anchetei s-a încercat să se impună arestaților, prin ameninţări, să 
nu prezinte la proces felul în care au decurs cercetările. Adrianei 
Georgescu i s-a spus: „Dacă începi să povesteşti tot soiul de 
lucruri la proces, ai să vii din nou aici. Ai să fi îngrijită şi mai 
bine“. — Adriana Georgescu, op. cit., p. 89. Cea ameninţată a 
prezentat cazul preşedintelui Curţii Marţiale: „Domnule 
preşedinte, domnul Nicolski, de la Siguranţă, care în timpul 
anchetei a uzat şi abuzat de amenințările cele mai diverse, m-a 
convocat acum circa o oră în biroul comandantului Curţii 
Marţiale, ca să-mi spună textual: Un singur cuvânt de prisos şi 
ţi-ai semnat sentința. Dacă vorbeşti o să te omorâm“. — Idem, 
p. 108. Episodul nu este semnalat în stenograma procesului şi 
nici în raportul agentului S.S.I. aflat în sală. 

42. Arh. S.R.I., fond. P, dosar nr. 23637, vol. 9, f. 251. 

43. C. V. R. Schuyler, Misiune dificilă. Jurnal (28 ia- 
nuarie 1945 — 20 septembrie 1946), Editura Enciclopedică, 
Bucureşti, 1997, p. 197. Generalul american revenea în nota din 
13 septembrie 1945: Acuzaţii au relatat „în detaliu cum le-au 
fost smulse mărturii prin tortură, amenințări şi orice altă formă 
de constrângere posibilă. Una dintre fete a povestit cum a fost 
violată, iar câțiva bărbaţi şi-au scos hainele, dând la iveală arsuri, 
tăieturi, vânătăi şi multe alte dovezi ale unui tratament plin de 
cruzime“. — Idem, p. 200. 

44. „Dreptatea Nouă“ din 13 septembrie 1945. 

45. Adriana Georgescu, op. cit., p. 83—84. Adriana 
Georgescu nu va semna textul ce i s-a prezentat; dar, într-o altă 

confruntare cu anchetatorul, după ce i s-a injectat un drog, a 
semnat o declaraţie în care recunoştea apartenența sa la 
Organizaţia „T“ şi instructajul făcut de Remus Ţeţu. — Idem, 
p. 86. 

46. Arh. S.R.I., fond P, dosar nr. 23637, vol. 16, f. 16. 
Stenograma procesului consemnează faptul că Remus Țeţu şi 
Adriana Georgescu nu recunosc nimic din ceea ce au declarat 
în timpul anchetei. — Idem, vol. 2, f. 311. 

47. Idem, vol. 16, f. 73. Mircea Ştefanovici: „Am spus 
la anchetă tot ce mi s-a cerut“. Idem, vol. 2, p. 308. 

48. Idem, vol. 16, f. 96. 

49. Idem, f. 96—105. 

50. Idem, vol. 3, f. 25, 27. 

51. Adriana Georgescu, op. cit., p. 85-86. 

52. Arh. S.R.I., fond P, dosar nr. 23637, vol. 3, f. 
290-291. 

53. Idem, vol. 10, f. 278-282. 

54. Idem, vol. 2, f. 311. 

55. Adriana Georgescu, op. cit., p. 109—110. 

56. Arh. S.R.I., fond P, dosar nr. 23637, vol. 17, 
f. 483. 

57. C. V. R. Schuyler, op. cit., p. 197. 

58. Arh. S.R.I., fond P, dosar nr. 23637, vol. 2, f. 295. 

59. Idem, f. 299. Şi avocații apărării au încercat să 
modifice completul de judecată. Pe 11 septembrie 1945, Grigore 
Grecu a susținut că Instanța este rău constituită, deoarece, 
conform art. 67 din Codul Justiției Militare, Curtea trebuie să fie 
prezidată de un general. Cererea va fi respinsă. — Idem, f. 300. 
De menționat faptul că Alexandru Petrescu, dovedindu-se bun 
executant al indicațiilor noii puteri din România, va fi numit 
preşedinte şi al Completului de judecată în procesul intentat 
conducerii Partidului Național Țărănesc, în 1947. 

60. C. V. R. Schuyler, op. cit., p. 197. 

61. Arh. S.R.I., fond P, dosar nr. 23637, vol. 9, f. 266. 

62. Idem, f. 271. 

63. Idem, vol. 12, f. 24 şi vol. 2, f. 304. În ultima zi a 
procesului se anunța că au fost audiaţi 103 martori. 

64. Idem, vol. 12, f. 11. Şi în ultima zi a procesului, pe 
13 septembrie 1945, apărarea a cerut o amânare, pentru că o 
parte dintre martori nu se prezentaseră. — Idem, f. 24. 

65. Ibidem. 

66. Idem, vol. 10, f. 274. O frază din stenograma-raport 
indică apartenenţa politică a agentului care a alcătuit-o: „Era de 
la sine înţeles că nu a fost cruţată în mărturiile acuzaților nici 
Siguranţa, nici noi [subl. n.]“. — Idem, f. 282. „Noi“ erau, 
evident, membrii Partidului Comunist. 

67. Idem, f. 251. În dosarul cu declaraţiile martorilor nu 
apare şi aceea a lui Iuliu Maniu, care fusese solicitat de 
Alexandru Negrescu şi Victor Isac. — Idem, vol. 12, f. 9, 11. 
Printre martorii solicitati, dar care nu s-au prezentat, figurează şi 
Aurel Leucuţia, Felix Aderca, Georgescu Cocoş (fost redactor 
şef al ziarului lui Nicolae Iorga, „Neamul Românesc“), Gri- 
gorovici, Dimitrie Gusti, Mihail Ralea, Vlădescu Răcoasa, 
Tudor Vianu, Constantin Franasovici, lon Mihalache, Dumitru 
Alimănişteanu, Anton Dimitriu, Ştefan Voitec. — Idem, f. 9-11. 
Comparând depozițiile martorilor, „Scânteia“ trăgea concluzia: 
„Aceşti martori se aseamănă ca o placă de gramofon pe care o 
pun la nesfârşit să gâfâie acelaşi cântec neconvingător“ (nr. din 
14 septembrie 1945). 

68. Arh. S.R.I., fond P, dosar nr 23637, vol. 12, f. 37. 

69. Idem, vol. 2, f. 130. Într-o notă informativă a unuia 
dintre agenţii S.S.I. infiltrati în conducerea Partidului Naţional 
Țărănesc, din 13 septembrie 1945, se afirma că „În cercurile din 
apropierea domnului Maniu se comentează foarte favorabil 
depoziţia pe care a făcut-o domnul Istrate Micescu în procesul 
Organizaţiei «T». Domnul Micescu ar fi declarat în acest proces 
că însuşi Guvernul ar trebui să stea pe banca acuzaților“. — Idem, 
vol. 10, f. 251. Stenograma procesului nu reţine un asemenea 
fapt, Istrate Micescu menţinându-se doar în postura de apărător 
al celor acuzaţi. Într-o altă notă, de data aceasta a Direcţiei 
Generale a Poliţiei, din 19 septembrie 1945, se consemna: 
„Trebuiesc remarcate depoziţiile martorilor Istrate Micescu, 
profesor universitar, George Fotino, fost ministru, care atunci 
când au fost ascultați au răspuns prin adevărate pledoarii în care 


108 


atacau regimul. În jurul profesorului George Fotino sunt în 
permanenţă profesorii Leon Gruia şi Strat cunoscuţi prin 
activitatea lor reacționară. Dacă ţinem seamă că o mare parte din 
membrii Organizaţiei «T» sunt studenţi ai Facultăţii de Drept şi 
dacă adăugăm [la] aceste constatări activitatea reacționară a 
celor mai mulţi profesori din această facultate, se desprinde în 
mod categoric atmosfera care stăpâneşte întreaga viaţă a acestui 
important aşezământ universitar“. — Idem, vol. 9, f. 267-268. În 
memoriile sale, Adriana Georgescu prezintă întrevederea avută, 
în închisoare, cu Istrate Micescu: „Ieri a venit să mă vadă Istrate 
Micescu. E unul dintre marii noştri avocaţi, jurisconsult eminent, 
o somitate a baroului [...] — Şaptezeci şi trei de avocaţi s-au 
înscris să vă apere. Voi fi al şaptezeci şi patrulea. Voi fi martor. 
Îmi spune că şi Maniu, Brătianu şi Titel Petrescu au înţeles 
perfect această afacere. Arestându-i pe membrii tineri ai 
partidelor lor, comuniştii vor să arate opiniei publice inter- 
naționale că aceste partide îi învaţă pe membrii lor metodele 
fasciste şi astfel să le discrediteze. [...] E un proces înscenat 
pentru uzul străinătăţii“. — Adriana Georgescu, op. cit., p. 100. 

70.. Prima parte a declaraţiei era destinată criticii la 
adresa Guvernului; preşedintele atrage atenţia martorului că a 
venit doar pentru a depune mărturie în procesul unei organizaţii 
teroriste. Istrate Micescu replică: „Domnule preşedinte, văd 
reuniți în boxă tineri dintre care majoritatea mi-au fost studenți 
la Drept. Există însă o mare deosebire între aceşti tineri şi 
adunătura de derbedei care urlă pe stradă cerându-le moartea. 
Cred că adevărații terorişti sunt pe stradă“. Preşedintele nu-l mai 
întrerupe şi suspendă şedinţa imediat ce Istrate Micescu termină. 
Unul dintre acuzaţi exclamă: „Micescu i-a nimicit pur şi 
simplu“. — Adriana Georgescu, op. cit., p. 119-120. 

71. „România Liberă“ din 14 septembrie 1945. 

72. Arh. S.R.I., fond P, dosar nr. 23637, vol. 2, f. 133. 

73. Idem, f. 134. 

74. Idem, f. 137. 

75. Idem, f. 185 şi vol. 10, f. 282-283. 

76. Idem, vol. 12, f. 10. 

77. Adriana Georgescu, op. cit., p. 119. 

78. Arh. S.R.I., fond P, dosar nr. 23637, vol. 10, f. 277. 

79. „Scânteia“ din 12 septembrie 1945. 

80. Arh. S.R.I., fond P, dosar nr. 23637, vol.9, f. 268. 

8l. C.V.R. Schuyler, op. cit., p. 198—201. Vezi şi Arh. 
S.R.I., fond P, dosar nr. 23637, vol. 12, p. 22-23. 

82. Idem, vol. 10, f. 280. 

83. Adriana Georgescu, op. cit, p. 115; manifestaţia 
ostilă se va repeta pe 13 septembrie 1945. — Idem, p. 126. 

84. Arh. S.R.1., fond P, dosar nr. 23637, vol.12, f. 22, 24. 

85. Idem, f. 24. Prin presa guvernamentală s-a încercat 
crearea unui curent larg de opinie publică ostil acuzaților. Se 
urmăreau, prin această campanie uneori de-a dreptul furibundă, 
două lucruri. Pe de o parte o „susținere populară“ a viitoarei 
sentinţe; în „dorința maselor populare“ judecătorii putând găsi 
un argument pentru asprimea pedepselor. Pe de altă parte, un 
asemenea curent ostil acuzaților putea fi interpretat ca reflectând 
susținerea largă de care s-ar fi bucurat Guvernul Petru Groza şi, 
derivând de aici, adversitatea aceloraşi mase populare față de 
Partidul Naţional Liberal şi Partidul Naţional Țărănesc. În 
campanie s-au aruncat, în special, cele două principale ziare 
comuniste, „Scânteia“ şi „România Liberă“, împreună cu ele 
fiind şi „Dreptatea Nouă“, organ al Partidului Naţional Țărănesc 
(Alexandrescu). S-au alăturat ziarele care se considerau neutre; 
redând doar punctul de vedere al Guvernului, pentru a nu fi 
interzise de cenzură, şi ele s-au încadrat deplin în acţiunea 
autorităţilor. Încă din primele relatări, „România Liberă“ îşi 
preciza — chiar din titlurile şi subtitlurile articolelor — ceea ce 
voia să demonstreze prin campania în jurul procesului: 
„Numeroase arestări în rândurile tineretului manist şi brătienist. 
Responsabilitatea politică a şefilor celor două partide istorice. 
Rolul generalului Rădescu“. Se afirma că cele două organi- 
zaţii intenționau suprimarea membrilor Guvernului şi pe „con- 
ducătorii democrați“; „Văpaia“ era „organ de propagandă 
gObbelsiană“, se reluau caracterizările fiecărui arestat făcute 
de către anchetatori; se acorda o atenţie specială social- 
democraţilor dizidenţi, Ion Flueraş fiind considerat „provocator 
în masele muncitoreşti“. Comparând cele două organizaţii, 


110 


„România Liberă“ scria: „În timp ce Organizaţia «Tinerimea 
Liberă» căuta să se ascundă după un paravan legal, Organizația 
«T» avea reguli de activitate pur clandestină“. În acelaşi număr, 
un grup de relatări de la diverse activități politice era pus sub un 
titlu aparent în dezacord cu conţinutul: Unanimității democrației 
româneşti reacţiunea îi opune grupări teroriste după metoda 
fascistă. Era prezentat discursul lui Gheorghe Tătărăscu pri- 
vind poziţia internaţională a României — îmbunătățită datorită 
Guvernului Petru Groza; discursul generalului Susaikov, repre- 
zentantul U.R.S.S. în Comisia Aliată de Control, cu ocazia 
punerii pietrei fundamentale la Monumentul Eroilor Sovietici; în 
acelaşi context erau prezentate şi măsurile contra sabotorilor, 
luate de ministrul de Interne Teohari Georgescu. („România 
Liberă“ din 30 august 1945.) Aşadar, cel care compara titlul 
grupajului de relatări, cu conținutul acestuia, trebuia să ajungă la 
concluzia că, în timp ce reacţiunea lucrează contra democraţiei, 
datorită activităţii Guvernului Petru Groza poziția internațională 
a României se consolidează; dacă în interior situația economică 
era atât de grea, faptul se datorează sabotorilor dirijați de liberali 
şi ţărănişti, sabotori care sunt şi vor fi aspru pedepsiţi; în plus, 
Guvernul avea sprijinul total al U.R.S.S., care, în practică, 
stăpânea țara. Urmau amănuntele, precizarea conexiunilor, expli- 
carea pericolului social reprezentat de cele două organizații — 
pentru ca cititorii să nu mai aibă nici o îndoială în necesitatea 
blamării acestora, precum şi pe aceia care stau în spatele lor. 
Titlul articolului din 31 august 1945 era foarte clar: De la 
Legiune la „T“. „Reapar echipele morții“ — scria alarmat 
reporterul care semna cu inițialele M.G. şi care afirma că primise 
chiar el telefoane de amenințare; foarte curajos, însă, nu se lăsa 
intimidat, cerând ca „Întreg păienjenişul să fie cercetat şi nimicit 
grabnic şi sigur. Echipele morţii se ascund astăzi după paravanul 
celor două formaţiuni politice manisto-brătieniste. E bine să fie 
demascată adevărata lor față, a sprijinitorilor şi complicilor lor, 
trinității criminale a duşmanilor poporului român: Rădescu- 
Maniu-Brătianu“. Nicolae Bellu, în editorialul din 1 septembrie 
1945, găseşte originea celor două organizaţii — gărzile „Iuliu 
Maniu“ —, preconizate de liderul țărănist, cu accepțiunea lui Ion 

Antonescu, încă din 1943: „De la gărzile reactivate, prin în- 
țelegerea între «şef» şi «mareşal», până la tipul de Organizaţie 
«T», urmărim o evoluţie logică, o perfectă continuitate“. Iniţiala 
Organizaţiei — „T“ — seamănă cu o spânzurătoare, autorul 
editorialului sugerând folosirea acesteia pentru cei doi lideri 
politici, liberal şi țărănist; „«T» înseamnă teroare. Şi reacţiunea 
care recurge astăzi la «T» şi-a semnat simbolic cadrul propriei 
descompuneri, calea propriei dispariţii politice“. („România 
Liberă“ din 1 septembrie 1945.) Acelaşi ziar, pe 2 septembrie 
se concentra asupra surselor de finanțare a organizațiilor 
clandestine; concluzia era că banii veneau de la Partidul Na- 
tional Liberal şi Partidul Naţional Țărănesc. În aceeaşi zi va fi 
publicat (şi în „Scânteia“) Comunicatul Comitetului Central al 
Tineretului Progresist — organizaţie creată sub conducerea 
Partidului Comunist şi unind organizaţiile de tineret ale forţelor 
politice guvernamentale. În „România Liberă“, Comunicatul 
apărea sub titlul Tineretul românesc se desolidarizează de 
teroriștii din Organizaţia „T“. Cele două organizaţii erau 
considerate „bande“ care „vor să ucidă din nou tinereţea în 
măceluri“ şi „să suprime libertăţile“. Anunţa că „Tineretul din 
România n-are nimic comun cu aceşti trădători nemernici. 
Adevăratul tineret este acela care se încadrează în rândurile 
forțelor progresiste, luptătoare pentru libertate şi progres cu 
eroism în fabrici, pe ogoare şi în şcoli, pentru reconstrucția 
„țării“. Tineretul Progresist face un apel „la toţi tinerii care îşi 
iubesc patria liberă, ca strânşi uniţi în jurul elementelor 
progresiste, să lupte alături de întregul popor pentru nimicirea 
rămăşiţelor teroarei fasciste“, deoarece „Drumul către un viitor 
luminat şi fericit este [...] alături de Guvernul poporului care ne 
garantează libertăţi, drepturi şi o educaţie patriotică, națională şi 
progresistă“. În „România Liberă“ din 14 septembrie, scriind pe 
marginea procesului, Al. C. Constantinescu identifica pe deplin 
Guvernul Petru Groza cu țara şi poporul; de aceea, „Cine se 
ridică contra regimului instaurat de popor la 6 martie se ridică 
contra poporului însuşi“; cei din Organizaţia „T“ „au vrut să 
înfrunte voinţa poporului şi să o îngenuncheze intereselor unei 
minorităţi exploatatoare“. 

86. Arh. S.R.I., fond P, dosar nr. 23637, vol. 12, f. 
39-40. Presa guvernamentală a rămas, însă, să-şi continue 
campania furibundă la aceeaşi intensitate. Pledoariile avocaţilor 
provoacă „României Libere“ din 12 septembrie 1945 o reacție 
dură sub titlul Apărarea caută să tergiverseze: lucrurile erau 
clare, vinovăţiile pe deplin dovedite şi, ca urmare, sentința 
trebuia să fie aspră şi rapidă; „Pentru prima dată, judecând un 
proces politic, Curtea Marţială are în fața sa adevăraţi vinovaţi. 
Pentru prima dată stau în faţa ei duşmani periculoși şi perfizi ai 
poporului. Pentru prima dată — în acord cu poporul — s-ar cuveni 
să judece aspru şi fără milă, drept dar categoric, aşa cum poporul 
ştie şi trebuie să-şi judece duşmanii. [...] În procesul acesta nu 
sunt multe socoteli de făcut. Vinovăţiile sunt stabilite — ele pot fi 
cu uşurinţă şi repeziciune verificate. [...] Se judecă mai mult 
decât cei strânşi în boxa acuzaților. Se judecă acolo toți duşmanii 
poporului, toată reacţiunea. [...] Faţă de atitudinea ostentativă a 
apărării, nu este de mirare că vinovaţii din boxă au manifestări 
impertinente“. În final, „reacţiunea“ era anunțată că va primi 
„răspunsul prompt al judecății şi al opiniei publice“. Pe aceeaşi 
linie şi „Dreptatea Nouă“ din 12 septembrie 1945. Vezi şi Idem, 
din 7 septembrie 1945, cu expresia editorialistului Bucur 
Varlam: „De bună seamă că aceste zvârcoliri reacționare sunt 
reflexul neputinței, sunt furiile în fața realizărilor Guvernului de 
concentrare democratică“. 

87. Idem, din 15 septembrie 1945. 

88. Arh. S.R.I., fond P, dosar nr. 23637, vol. 12, f. 1—44. 
Completul de judecată prezidat de colonel Alexandru 
Petrescu — în care mai intrau căpitanul Ştefan Mănescu şi 
maior Iorgu Popescu — îi va judeca (între 19-21 septembrie 
1945) pe aceia care se ceruse în sentința din 13 septembrie 
o cercetare suplimentară: Popescu Florin, Maltezeanu Radu, 
Lucian Toma. Capetele de acuzaţie erau aceleaşi ca pentru 
ceilalți membri ai Organizaţiei „Tinerimea Liberă“ şi 
Organizaţiei „T“. Primii doi (membri ai „Tinerimii Libere“) 
au fost achitaţi, iar al treilea (membru al Organizaţiei 
„T“) a fost condamnat la o lună închisoare. — Idem, vol. 6, 
f. 242-244. Era evident faptul că, pe 21 septembrie 1945 

autorităţile nu mai erau interesate de noi condamnări severe; 
Conferința de la Londra trecuse. 

89. Idem, vol. 12, f. 53. Pe nota informativă a S.S.I. se 
află rezoluţia: „DI. procuror Grigoriu va lua cunoştinţă“. S.S.I. 
urmărea insistent activitatea Partidului Naţional Liberal şi 
Partidului Naţional Ţărănesc, având mai mulți agenți informatori 
chiar în apropierea conducerilor celor două partide. Pe baza 
informaţiilor primite, S.S.I. transmitea conducerii Ministerului 
de Interne referate de sinteză în fiecare săptămână. În legătură 
strictă cu implicarea Partidului Naţional Liberal şi a Partidului 
Naţional Ţărănesc în activitatea organizațiilor „Tinerimea 
Liberă“ şi „T“, sunt mai multe astfel de referate, alcătuite, dacă 
avem în vedere expresiile foarte politizate, de oamenii noi 
introduşi de Partidul Comunist în instituția respectivă; în acest 
plan, edificator este începutul referatului-sinteză din 7 august 
1945: „În urma zvârcolirilor politice de la 6 martie 1945, 
reacţiunea deşi învinsă a căutat să găsească cât mai multe 
formule şi mijloace prin care să frâneze cât mai mult destinul 
hormal al neamului. Văzând că prin mijloacele aşa-zis obişnuite 
. de propagandă murdară împotriva Guvernului nu reuşeşte nimic, 
s-a gândit să întemeieze o organizaţie care să înlăture pur şi 
simplu regimul actual şi să instaureze un alt regim. Astfel apare 
în mocirla zvârcolirilor meschine Organizaţia «T»“. — Idem, 
f. 54-57. Următorul referat al S.S.I. pe aceeaşi temă, la 11 august 
1945. — Idem, f. 58-65. 

90. Idem, vol. 9, f. 236. Într-o prezentare a cazului 
Mircea Ștefanovici, făcută la 15 februarie 1950, Securitatea 
consemna: „La 2 septembrie 1945, se arată că dosarul gru- 
pului său şi al lui Remus Teţu a fost înaintat de N. Penescu, 
prin intermediul lui Manicatide, Misiunii Americane“. — Idem, 
vol. 11, f. 87. 

91. Idem, vol. 9, f. 244. 

92. Idem, vol. 12, f£. 78-79. Cererea se păstrează în 
copia făcută de către unul din informatori S.S.I. Existenţa 
acestor informatori era cunoscută de conducerile liberală şi 
țărănistă. Răspunzând unui lider țărănist, care, aflând că un 
coleg de partid era informator al S.S.I., cerea ca acesta să fie 

dat afară, Iuliu Maniu ar fi răspuns: „Nu! Pe acesta îl ştim. 
Dacă-l dăm afară, ne vor trimite altul pe care nu-l cunoaştem“. 
În nota S.S.I. din 10 septembrie 1945 apare, cu privire la unul 
dintre agenții informatori, o menţiune hilară: „Informatorul 
nostru Victor a fost solicitat să se înscrie printre cei circa 70 
apărători ai procesului lui Țețu. Nu poate refuza această cerere 
şi el nu va vorbi nimic la apărare. Va figura numai printre cei 
înscrişi. Victor mi-a cerut aprobarea şi i-am dat-o“. — Idem, 
vol. 9, f. 251-252. La începutul lui septembrie 1945, conducerea 
(ărănistă a aflat şi cine a transmis informaţia care a dus la 
arestarea membrilor organizaţiilor „Tinerimea Liberă“ şi „T“: 
Coleta Bruteanu, fostă secretară la ziarul „Dreptatea“, pe care 

memoriile acesteia, însă, la p. 154, se scrie: „Mă pregătese 
să ies din spital şi din închisoare [subl. n.]. Sunt liberă“. În 
realitate, în momentul când a fost graţiată, aprilie 1947, era 
liberă de aproape un an. 

128. Adriana Georgescu, op. cit., p. 158-159, 171-172, 
223, 

129. Arh. S.R.I., fond P, dosar nr. 23637, vol. 7, partea I, 
f. 491-492 şi Idem, partea a II-a, f. 2-3. 

130. Idem, f. Il. 

131. Idem, f. 838-149 — un memoriu al lui Minsa Şte- 
fanovici, de susținere a demersului celor şase. 

132. Idem, f. 150. 

133. Idem, f. 218-220. 

134. Idem, vol. 7, partea I, f. 28. 

135. Idem, f. 492. 

136. Idem, vol. 7, partea a II-a, f. 220. 


Incheiere 


Procesul Organizației „Tinerimea Liberă“ şi al Orga- 
nizaţiei „T“ din vara şi toamna anului 1945 se înscrie — 
după cum subliniază documentele de arhivă scoase acum la 
lumină — în lupta politică dintre forțele grupate în jurul 
Partidului Comunist din România şi cele ale Opoziţiei 
democrate reprezentată de Partidul Naţional Liberal şi 
Partidul Naţional "Ţărănesc. (Formula „Opoziţie demo- 
crată“ este adecvată, având în vedere ideile şi dezideratele 
forțelor menţionate; nefiind la guvern, nu le putem judeca 
decât în conformitate cu intenţiile anunţate. Celelalte forțe, 
procomuniste, se intitulau şi ele democrate; în cazul lor, 
însă, analiza privind caracterul democrat sau nu trebuie să 
aibă în vedere atât ideile şi programele enunțate, cât şi 
actele de guvernare pe care le-au făcut. Partidul Naţional 
Liberal şi Partidul Naţional Ţărănesc nu puteau fi acuzate 
că nu-şi traduc în practică ideile democrate; pe când 
Partidul Comunist şi aliații săi, aflându-se în fruntea 
statului, aveau posibilitatea să demonstreze în practică 
valabilitatea afirmației că sunt democrate. Ori, prin procese 
ca cel intentat celor două organizații în 1945, alianța 
procomunistă a demonstrat faptul că formula „democrat“ 
nu se potrivea Guvernului Petru Groza.) 

Autorităţile au urmărit — în cazul acestui proces — 
două planuri. Primul era acela al diminuării puterii Opo- 

ziției, scăderea prestigiului acesteia în perspectiva ale- 
gerilor parlamentare care erau cerute de Occident. Pentru 
autorități, învinuiții în procesul din septembrie 1945 nu 
aveau nici o importanță; important era faptul că, prin ei, se 
putea lovi în partidele istorice, asupra cărora trebuia 
orientată represiunea şi găsite pretexte pentru aceasta. De 
foarte multe ori, în documentele procesului ideea res- 
pectivă apare cu claritate. De asemenea, presa guver- 
namentală insista, în toate articolele dedicate procesului, 
asupra responsabilități politice a şefilor celor două partide 
istorice. Şi, completând acest tablou, de menționat de- 
monstrațiile de stradă, „spontane“, împotriva aceloraşi şefi, 
demonstraţii în timpul cărora s-a auzit chiar îndemnul la 
asasinat. 

Într-un al doilea plan, se urmărea să se demonstreze 
marilor puteri apusene că în România acelui moment mai 
existau forțe de extremă dreapta, fasciste şi că acestea sunt 
grupate în jurul Partidului Naţional Liberal, Partidului 
Naţional Ţărănesc şi al Regelui; cu concluzia evidentă că 
susținerea în continuare de către Marea Britanie şi Statele 
Unite ale Americii a partidelor istorice şi a lui Mihai ar 
putea fi interpretată ca o acțiune nedemocratică. Totul 
trebuie privit şi prin prisma notelor occidentale către 
conducerea României din august 1945 şi a „grevei regale“ 
declanşată în aceeşi lună în legătură cu notele menţionate. 
Precipitarea procesului s-a făcut, la indicaţiile Moscovei, şi 
pentru că la Londra, chiar în septembrie 1945, avea loc o 
conferință a reprezentanţilor U.R.S.S., Marii Britanii, 
Franţei şi Statelor Unite — prilej foarte nimerit pentru a-l 
prezenta ca o dovadă a existenţei forțelor profasciste în 
România, Justificând acţiunea Guvernului Petru Groza 
împotriva partidelor istorice. (Pentru ca nu cumva 
reprezentanții puterilor occidentale să nu-şi dea seama — 
din acest proces — că forțele democrate din România sunt 

doar cele din jurul Guvernului, presa guvernamentală (cea a 
Opoziţiei era interzisă) nu înceta să sublinieze ideea. „Dreptatea 
Nouă!! scria despre „zvârcolirile reacționare’! care sunt „reflexul 
neputinței, sunt furiile în faţa realizărilor Guvernului de 
concentrare  democratică!!!. „România Liberă! anunța că 
Guvernului Petru Groza e „sprijinit de întregul popor!!; de aceea, 
„este hotărât să rămână neclintit la postul său'!, împofida 
acțiunilor grupărilor politice antidemocratice ale lui Maniu şi 
Brătianu?. 

Atât reprezentanţii Partidului Naţional Liberal şi ai 
Partidului Național Ţărănesc, cât şi reprezentanţii Occidentului în 
România (diplomaţi, militari, ziarişti) au identificat cele două 
planuri şi le-au expus public sau în diferite rapoarte şi articole. 

Cum opinia publică occidentală avea un cuvânt greu de 
spus în orientarea politicii externe a statelor occidentale, s-a 
încercat contracararea influnţei asupra acestei opinii publice a 
relatărilor emisarilor Apusului la Bucureşti. Rolul principal, în 
această direcţie, l-a avut Radio Moscova, care şi-a consacrat, în 
septembrie 1945, o mare parte a emisiunilor - atât cea în limba 
română, cât şi cele în franceză şi engleză - procesului Organizaţiei 
„T“; alături de incriminarea celor acuzaţi, în evidentă opoziţie cu 
„fărădelegile!! acestora, erau prezentate „realizările!! Guvernului 
Petru Groza. (Toate aceste materiale erau imediat publicate în 
presa de la Bucureşti.) Reprezentanţii U.R.S.S. au ajuns chiar la 
ameninţări la adresa Opoziţiei din România şi a Regelui. 
Susaikov, membru al Comisiei Aliate de Control din partea 
Rusiei, declara: „Nu vom permite să fie expusă loviturilor marea 
operă a prietenei noastre România!'!?. lar la începutul lui 
septembrie 1945, pentru a demonstra susținerea totală față de 
Guvernul Petru Groza, a fost invitata la Moscova o delegatie 
condusa chiar de către primul ministru — vizita prezentata in presa 
ca 

adevărat triumf. În „România Liberă“ din 15 septembrie 
1945, înşăşi punerea în pagină se dorea a fi o lovitură 
decisivă dată Opoziţiei: în cea mai mare parte, în pagina I 
se relata „marele succes al Delegației României la 
Moscova“, în mod evident succesul datorându-se 
caracterului democratic al guvernării; în contrast, pe 
aceeaşi pagină, Jos, se prezenta Sentința în procesul 
Organizației „T“, document care trebuia să demonstreze 
definitiv caracterul reacționar al forțelor care se opun unui 
guvern atât de apreciat la Moscova. 

În ceea ce priveşte atitudinea Marilor Puteri 
occidentale față de regimul din România, faţă de 
agresiunea la care erau supuse forțele Opoziţiei şi față de 
dictatura sovietică instaurată aici, nu poate fi apreciată 
decât ca una duplicitară, oportunistă. Cu toate că ştiau ce se 
întâmplă în realitate — nu doar în cazul procesul 
Organizaţiei „T“, ci în ansamblu în România acelei vremi — 
Marea Britanie şi Statele Unite ale Americii hotărâseră 
demult, tacit, să nu intervină, deşi pentru uzul opiniei 
publice se arătau în continuare adeptele instaurării la 
Bucureşti a unui regim democrat. Nerealiste, conducerile 
Partidului Naţional Liberal şi Partidului Naţional Țărănesc 
se amăgeau tot aşteptând ajutorul occidental. În timpul 
întrevederii cu Ion Flueraş, 11 iunie 1945, Dinu Brătianu îşi 
arăta credința că evenimentele se vor precipita: „Anglo- 
americanii nu au jertfit milioane din fiii lor şi nu au risipit 
miliarde de lire şi dolari apărând libertatea popoarelor, ca 
să lase pe altul să întroneze altă dictatură. Vă pot spune că 
în curând vom răsufla liber şi că — asta este mai important 
—, nimeni, dar absolut nimeni, nu va avea curajul să se pună 
în calea înțelegerii şi mai ales în a independenţei statelor 
care au luptat pentru independenţă şi între aceste state 
suntem şi noi. Vom suferi, dar cred că voi trăi să văd țara 
liberă“5. Viitorul va demonstra că erâ o iluzie. De altfel, 

parcurgerea atentă a declaraţiilor reprezentanților Marilor 
Puteri occidentale nu oferea suport pentru ideea intervenţei 
salutare a acestora. Ministrul de Externe al Marii Britanii, 
Ernest Bevin, declara în Camera Comunelor: „Ceea ce 
trebuie să facem este a elimina intenţia de a intra în război. 
Trebuie să controlăm sau să nimicim în faşă această 
tendință“. (Declarația era imediat reluată, ca un aver- 
tisment, de ziarele din România, 26 august 1945.) 

Aşadar, activitatea organizațiilor „Tinerimea Liberă“ 
şi „T“, cât şi procesul acestora se plasează într-un context 
net defavorabil democraţiei, atât în plan intern, cât şi 
internațional. De aceea, lichidarea celor două şi pedepsirea 
membrilor lor era de neevitat. Se poate pune întrebarea 
dacă, având în vedere contextul anului 1945, nu ar fi fost 
preferabil ca astfel de organizaţii să nu se înființeze şi 
însăşi o mişcare naţională de rezistenţă să nu existe, pentru 
a elimina suferințele datorate represiunii. Răspunsul, 
evident, este negativ. Pentru un ideal pozitiv sau pe care-l 
consideri pozitiv trebuie să lupți indiferent de consecințe. 
Un popor nu se impune conştiinţei lumii prin oportunisme, 
ci prin acte de demnitate. Activitatea Organizației 
„Tinerimea Liberă“ şi a Organizaţiei „T“ reprezintă un 
astfel de act de demnitate. 


Petre ŢURLEA 
Ploieşti, 12 august 1999 


P.S. După finalizarea monogafiei de faţă, a apărut — 
în revista „Lumea Românească“, nr. 44, august 1999 — un 
material sub titlul Una dintre primele mişcări de rezistență 
anticomunistă din România, neglijată de istoricii 
totalitarismului: Organizaţia „T“. Reprezintă amintirile — 
foarte vii şi precis prezentate — ale unuia dintre principalii 
membri ai Organizaţiei „T“ — Dan Cernavodeanu. Deşi nu 

foloseşte documentele de arhivă, sunt doar mici contradicții 
cu acestea (de exemplu, consemnează 32 de avocaţi ai 
apărării, iar în documentele procesului apar 73). Este un 
câştig pentru istoriografia românească, pentru cunoaşterea 
cât mai bună a evenimentelor zbuciumatei perioade de 
instaurare a regimului comunist în România, astfel de 
prezentări ca aceea a lui Dan Cernavodeanu. Ele nu elimină 
necesitatea studierii documentelor de arhivă, dar pot întregi 
informaţia păstrată în acestea. De aceea, publicarea 
amintirilor participanților direcţi la evenimente se impune. 
Cu aprobarea lui Dan Cernavodeanu, în finalul cărții de 
față prezentăm articolul domniei sale din „Lumea 


Kec 


Românească“. 


PŢ. 


NOTE 


1. „Dreptatea Nouă“ din 7 septembrie 1945. 

2. „România Liberă“ din 5 septembrie 1945. 

3. Idem din 30 august 1945. 

4. Idem din 6 şi 15 septembrie 1945. 

5. Arh. S.R.I., fond P, dosar nr. 23637, vol. 9, f. 180-181. 


Anexe 


1945, august 2. Declaraţie a Adrianei Georgescu dată în faţa 
organelor de anchetă. 


2 august 1945 
DECLARAŢIE 


Subsemnata Adriana Georgescu, în vârstă de 25 de 
ani, de profesiune avocată, domiciliată în Bucureşti, b-dul 
Mărăşeşti 125, asupra celor întrebate declar: 

Cunosc pe Remus Ţeţu din anul I de facultate, 
prietenia noastră închegându-se în cursul anilor şi mai ales 
după 23 august 1944, în cadrul tineretului național-liberal. 
Pe la sfârşitul lunii iunie 1945, întâlnindu-mă cu el, mi-a 
spus să vin acasă la el în str. Popa Rusu nr. 6. Mergând 
acolo, TȚeţu mi-a spus că a organizat o asociaţie subversivă 
intitulată „T“, având ca scop înlăturarea ordinei interne. 
Mi-a dat să citesc un manifest cuprinzând cele 30 de 
principii ce stau la baza acestei organizaţii, apoi mi-a cerut 
consimțământul de a face parte din această organizație. 

Am depus jurământul, apoi ne-am despărțit. Peste 
câteva zile, Țeţu mi-a arătat o revistă clandestină intitulată 
„Văpaia“, aparținând Organizaţiei „T“, rugându-mă să-i 
înlesnesc o întrevedere cu gen[eralul] Rădescu. Mi-a dat, 
totodată, un exemplar din „Văpaia“ pentru a-l da d-lui 
gen[eral] Rădescu. Am predat acest exemplar d-lui 
gen[eral] Rădescu, care l-a citit şi nu a fost mulțumit de 
forma în care se prezenta, făcând anumite adnotări 
marginale pe ea. Am comunicat imediat acest lucru, 
telefonic, lui Teţu, spunându-i să întrerupă difuzarea. 
Transmiţându-i observaţiile făcute de dl general] Ră- 
descu, Țeţu mi-a comunicat că nu mai poate opri difu- 
zarea, deoarece a împrăştiat toate exemplarele. Am rugat 
pe dl general] Rădescu să primească acasă la dânsul pe 

Tetu. Ţeţu întovărăşit de mine, a mers în ziua de 19 iu- 
le 1945 acasă la dl gen[eral] Rădescu. Acolo Teţu a 
vorbit aproape tot timpul, dl general Rădescu păstrând o 
îndelungată tăcere. 

La terminarea întrevederii, dl. general a promis că-l 
va chema. Cu această ocazie, Ţeţu s-a scuzat față de dl 
general Rădescu că a abuzat de numele său față de unele 
persoane care se arătau neîncrezătoare față de reuşita 
Organizației „T“. Peste câteva zile, l-am trimis iarăşi pe 
Ţeţu acasă la dl general Rădescu, dându-i, pentru a nu 
stârni bănuieli, ideea de a-i duce un pacheţel cu articole de 
drogherie. Țeţu s-a dus acasă la dl general Rădescu, însă nu 
ştiu ce s-a discutat deoarece eu nu am fost de față. Ştiu că 
la plecare, dl general Rădescu i-a restituit pachețelul cu 
articole de drogherie. Pot afirma cu preciziune că dl 
general Rădescu nu s-a gândit să ia conducerea Organi- 
zației „T“. Pot preciza, însă, că dl general Rădescu se 
gândea să pună sau, mai exact, să recomande o persoană 
care să preia conducerea Organizaţiei „T“. Nu ştiu cine este 
această persoană. 


Av[ocat] Adriana Georgescu 


Arh. S.R.I., fond P, dosar nr. 23637, vol. 3, f. 97-98. 


1945, august 3. Declaraţie a lui Dan Paul Cernavodeanu dată 
în faţa organelor de anchetă. 


3.VIII. 1945 
DECLARAȚIE 


Subsemnatul Cernavodeanu Dan Paul, în vîrstă de 
23 ani, licenţiat în Drept şi Litere, fiul lui Ion şi al Ştefa- 
niei, de fel din Bucureşti, domiciliat în str. Orient 9, asupra 
celor întrebate declar următoarele: 

În cursul lunii mai 1945, Remus Ţeţu m-a invitat la 
el acasă în str. Popa Rusu 6, pentru a-mi face comunicări. 
Cum pe Ţeţu îl cunoşteam din luna noiembrie 1944 când 
am fost amândoi la Ministerul Producţiei de Război, 
subsemnatul ca şef de cabinet la dl Bebe Brătianu, iar Țeţu 
şef de cabinet la dl ministru Zamfirescu, m-am dus la 
dânsul; m-a primit într-un birou slab luminat. Întrebând de 
ce este vorba, mi-a spus că organizează o acțiune 
clandestină având ca scop răsturnarea ordinei interne. Mi-a 
citit cele 30 de principii ce stau la baza acestei organizaţii, 
după care mi-am dat consimţământul de a face parte din 
această organizație şi am depus jurământul de intrare. 

Precizez că din momentul citirii celor 30 de principii, 
mi-am dat seama că această organizaţie denumită „T“ are 
un caracter subversiv. Am atras însă atențiunea lui Țețu, 
înainte de iniţiere, că nu înțeleg să fac parte din o 
organizațiune teroristă, displăcându-mi mijloacele brutale. 
Din această cauză, în momentul în care Ţeţu a citit lista 
obligaţiunilor membrilor organizaţiei, între care obligaţiuni 
era ca fiecare membru să-şi procure un pistol, m-a scutit, la 
cererea mea, de această obligaţie. 

La începutul lunii iunie 1945, am fost chemat telefo- 
nic de Ţeţu la o consfătuire a membrilor acestei organi- 

zații la Facultatea de Drept. M-am dus la această în- 
trunire prezidată de Țeţu, întâlnire la care au luat parte 19 
membri. Cu această ocazie mi-am dat seama că la această 
consfătuire au fost chemați membrii oarecum mai 
principali ai Organizaţiei „T“. Discuţia s-a purtat asupra 
menifestului pe care urma să-l scoată Organizaţia. S-a 
discutat, de asemeni, în chip sumar, de o eventuală re- 
tragere a membrilor Organizației în Munţii Făgăraşului, 
urmând a alcătui acolo, la semnalul lui Țeţu, un centru de 
rezistență. 

Ţin să precizez, de asemenea, că în conversaţia 
avută cu Țeţu la intrarea mea în Organizaţie, l-am întrebat 
cine conduce această Organizaţie. Dânsul mi-a spus că 
Organizaţia „T“ face parte dintr-o organizaţiune mai mare, 
care are în fruntea ei un focar de conducere. Văzând că 
numitul nu înţelege să dea mai multe preciziuni, nu am 
mai insistat. Tot cu acea ocazie, l-am întrebat dacă miş- 
carea are sorți de reuşită. La aceasta, dânsul mi-a 
comunicat că din Organizaţie fac parte şi militari şi că 
Organizaţia are la dispoziție depozite de arme. Am dedus 
din aceasta că militarii reprezintă oarecum garanția teh- 
nică, pe când civilii spiritul doctrinar. Întrucât s-a discutat 
posibilitatea creării unui centru de rezistenţă în munți, cred 
că rolul principal în această acţiune îl aveau militarii, ca 
unii ce cunosc foarte bine metodele de luptă. Centrele de 
rezistență urmau să ia ființă în eventualitatea unui conflict 
armat între ruşi şi anglo-americani. Pe plan intern, 
activitatea Organizaţiei „T“ urmărea schimbarea regimu- 
lui actual şi crearea unui guvern care să fie recunoscut şi 
de către anglo-americani. În acest sens, Organizația a 
editat ziarul de buzunar „Văpaia“. 

Din partea d-lui Țeţu am primit în două rânduri câte 
20 de exemplare din „Văpaia“, pe care le-am dat spre 
distribuire cercurilor mele de cunoştinţe, rude, prieteni şi 

foşti colegi de Facultate. Refuz să fac cunoscut numele 
persoanelor care mi-au făcut acest serviciu. Din partea 
d-lui Ţeţu am primit misiunea de a informa de existența 
Organizaţiei pe d-nii Bebe Brătianu şi Mircea loanițiu, 
misiune care a fost dusă la îndeplinire. Ambii au deza- 
probat în totul această acțiune. 

Aceasta este declaraţia mea pe care o susțin şi 
semnez. 


Dan Paul Cernavodeanu 


Arh. S.R.I., fond P, dosar nr. 23637, vol. 3, f. 290-291. 
Declaraţia este scrisă la maşină şi nesemnată. 


1945, august 3. Declaraţie a lui Radu C. Tănase dată în faţa 
organelor de anchetă. 


3.VII.1945 
DECLARAŢIE 


Subsemnatul Tănase C. Radu, avocat, născut în 
Bucureşti la 6 febr. 1920, din părinții Constantin şi Vir- 
ginia, căsătorit, serviciul militar în curs de satisfacere la 
Şcoala Ofiţeri Tehnici Auto Bucureşti, cu ultimul domi- 
ciliu în Bucureşti, str. Puţul cu Plopi nr. 4, la întrebările 
puse declar următoarele: 

Îl cunosc pe dl Țeţu din noiembrie 1943, de la Şcoala 
Militară de Ofiţeri Tehnici Auto, unde am satisfăcut timp 
de două luni stagiul militar. L-am mai văzut fugitiv tot în 
cadrul acestei şcoli în luna martie, când era căutat de 
Siguranţă. A dispărut după o şedere de 6-7 zile şi nu l-am 
mai văzut decât în luna mai, când m-a chemat telefonic în 
Popa Rusu nr. 6. 

Am fost primit misterios, într-o cameră semiobscură, 
ascunzându-mi persoana care fusese la el înaintea mea. 
Mi-a spus că pune la punct o organizație clandestină 
intitulată „T“, având ca scop trezirea conştiinţei publice 
față de modul de comportare al regimului actual. Mi-a dat 
să citesc cele 30 de puncte programatice ce stau la baza 
acestei Organizaţii subversive. A urmat apoi citirea în 
comun a jurământului, după care mi-a dat să citesc 
obligațiile membrilor acestei Organizaţii. Precizez că am 
primit destul de sceptic reuşita acestei Organizaţii şi am 
fost fericit când am văzut [că] se admit şi demisii, aceasta 
cu atât mai mult cu cât am văzut că această Organizaţie, 
prin obligarea membrilor de a avea pistoale şi eventual a 
rezista la vreun moment oportun în mod armat, îmi dis- 

plăcea şi îmi arăta că Organizația avea un scop terorist, 
ceea ce nu era în vederile mele. 

Ulterior mi-a telefonat dl Ţeţu (aproximativ la trei 
săptămâni) dându-mi întâlnire la Facultatea de Drept, unde 
am fost surprins văzând multe persoane adunate. Am 
recunoscut printre cei prezenți pe următorii: Ţeţu Remus, 
Nadeja Marinescu, Negrescu Zizi, Toma Lucian, Cerna- 
vodeanu Dan Paul, Georgescu Micu, Condrus Grigore, 
Sergiu Deleanu, Traian Vărăşteanu. De asemeni un 
locotenent îmbrăcat în cachi, nu pot preciza arma şi nici 
cum îl chema. 

S-a discutat: chestiunea scoaterii unei gazete de bu- 
zunar clandestine; chestiunea retragerii şi rezistenței Orga- 
nizaţiunii în Munţii Făgăraş (chestiune cu care nu eram de 
acord, prezentând un caracter vădit subversiv şi terorist); 
chestiunea înființării unui post de radio clandestin ce urma 
să fie folosit de Organizaţie. Din ce s-a discutat, mi-am 
făcut convingerea că Organizația „T“ face parte dintr-o 
organizație mai mare, şi că în spatele lui Ţeţu sunt alte 
persoane care trag sforile din umbră. 

În altă ordine de idei, arăt că ulterior, pe când mă 
aflam din curiozitate şi pentru prima oară la o întrunire a 
tineretului liberal sub preşedinţia d-lui Dinu Brătianu, am 
văzut 3-4 grupuri citind „Văpaia“, gazeta de buzunar a 
Organizaţiei „T“, pe care am văzut-o pentru prima oară şi 
pe care am citit-o peste umărul unui domn dintr-un grup. 

A doua zi am primit un telefon de la d-na Nadeja 
Marinescu, pe care n-o cunoşteam şi care mă chema acasă 
la dânsa în str. Vasile Lascăr, pentru a[-mi] comunica ceva. 
M-am dus la ea şi mi-a dat din partea lui Ţeţu un sul 
conținând aproximativ 30 exemplare din „Văpaia“, spre a 
le difuza. Deoarece intenționam să-l caut pe Ţeţu şi să-mi 
dau cât mai urgent demisia, deoarece nu mă împăcam cu 
caracterul subversiv, terorist al Organizaţiei, mai ales după 


133 


întrunirea de la Facultatea de Drept, am ars acasă la 
mine, în aceeaşi zi, toate exemplarele primite de la d-na 
Marinescu spre difuzare. 

Din cele văzute şi discutate mi-a făcut impresia că 
în spatele Organizației „T“ sunt partidele Naţional Libe- 
ral şi Naţional Țărănesc, aceasta cu atât mai mult cu cât 
acțiunea Organizației „T“ necesită cheltuieli importante şi 
după cât ştiu eu, membrii ei nu cotizau nimic. Ţeţu mi-a 
dat să înţeleg, de asemeni, că Organizaţia „T“ este sus- 
ținută din afară de anumite cercuri, fără a-mi preciza care 
ar fi acelea. Până în prezent nu am avut posibilitatea de a 
lua legătura cu Teţu şi a-i prezenta demisia mea. 

Aceasta este declarația mea pe care o susțin şi O 
semnez. 


R. Tănase 


Arh. S.R.I., fond P, dosar nr. 23637, vol. 3, f. 261-262. Decla- 
raţia este scrisă la maşină şi nesemnată. 


1945, august 5. Memoriu al generalului Gh. Negrescu către 
Rege. 


Bucureşti, 5 august 1945 
Sire, 


Cu cel mai profund respect, sunt nevoit să aduc la 
cunoştinţa Majestății Voastre următoarele fapte: 

In dimineaţa zilei de 31 iulie a[nul] c[urent], ora 5,30, 
s-a prezentat la locuința mea din Bucureşti, str. Dogarilor 
19, un comisar, însoţit de doi agenți de la Siguranţa 
Generală, cu un ordin necomplet, fără număr şi fără 
ştampila Parchetului, pentru a face o percheziţie fiului meu 
Negrescu Alexandru, student la Drept şi membru în 
gruparea tineretului național-liberal. Percheziția urmărea să 
constate dacă se găsesc manifeste. 

Deşi agenţii Siguranţei nu aveau împlinite formele 
legale şi aş fi putut interzice această percheziție, totuşi, 
neavând nimic pe conştiinţă, am admis să se facă operaţia, 
care a dat un rezultat negativ. 

La plecare, fiul meu a fost invitat de comisar la 
Siguranţa Generală pentru a da o declaraţie. De atunci nu 
l-am mai văzut şi nici nu ştiu exact unde se află arestat fiul 
meu. Văzând că până la prânz el nu apare, m-am interesat 
la Serviciul Detectivilor din Ministerul de Interne, de unde 
era plecat ordinul de percheziţie. Directorul acestui 
Serviciu, comunicându-mi telefonic că are instrucțiuni de a 
nu primi pe nimeni, mi-a comunicat că nu mă pot adresa 
decât domnului general Constantin Popescu, directorul 
general al Siguranţei Statului. Fiind primit în audiență de 
dl general Popescu, şi cerându-i să-mi comunice unde se 
găseşte arestat fiul meu şi de ce este acuzat, d-sa mi-a 
răspuns că nu este în arestul de la Ministerul de Interne şi a 

declarat că „regretă că în România nu se găseşte o Siberie, 
unde să fie trimişi toţi cei zăpăciţi, ca să le vină mintea la 
cap, dar se va înființa“. Văzând mentalitatea aceasta, am 
răspuns d-lui general Popescu că până atunci eu, ca părinte, 
am dreptul să ştiu unde se află fiul meu şi de ce este acuzat, 
iar d-sa, ca director general al Siguranţei, poate că e dator 
să-mi spună acest lucru. Pe un ton foarte ridicat, dl general 
Popescu îmi răspunde că nu vrea şi nu-mi va spune 
niciodată acest lucru şi m-a poftit afară. Răspunzând d-lui 
general Popescu că sunt general în Armata Română, mai 
bătrân ca el, şi, deci, să aibă atitudine politicoasă, d-sa 
repetă de două ori expresia „poftiți afară“ şi mă amenință 
chiar cu trimiterea la închisoarea de Jos de la Ministerul de 
Interne. Făcând toate eforturile spre a mă stăpâni să nu dau 
loc la un conflict, din care eu aş fi fost cel păgubit, am 
ripostat că nu mă tem de închisoarea d-sale şi că va regreta 
vreodată această ieşire, după care am părăsit biroul. 

De la 31 iulie şi până astăzi, cu toate intervențiunile 
ce am făcut, nu ştiu exact unde este fiul meu şi de ce este 
acuzat. Ştiu că mare parte din gruparea tineretului național- 
liberal şi aceea a național-țărăniştilor se află arestată în 
diferite închisori şi supusă la un regim foarte riguros. 

Supun cele de mai sus Majestății Voastre, pentru ca 
să afle care este mentalitatea şi gândul celor de la Siguranța 
Generală a Statului față de membrii altor partide, şi în 
acelaşi timp, cum sunt tratați foştii generali ce au muncit o 
viață întreagă pentru oştire, de un actual general activ din 
Armata Română. 

Cu cel mai profund respect, 

General de escadră în rezervă Gh. Negrescu 


Majestății Sale Regelui Mihai I 


Arh. S.R.1., fond P, dosar nr. 23637, vol. 2, f. 127. Pe memoriu 
menţiunea: „La dos. cauzei. [...] 


1945, august 7. Declaraţie a lui Alexandru C. Stelorian dată în 
faţa organelor de anchetă. 


7 august 1945 
DECLARAȚIE 


Subsemnatul Stelorian C. Alexandru de ani 23, fiu al 
lui Olimpiu şi al Mariei, de fel din Bucureşti, student la 
Şcoala Politehnică Bucureşti, domiciliat în Bucureşti, str. 
Precupeţii Vechi nr. 5, asupra celor întrebate declar urmă- 
toarele: 

În luna mai 1945 am fost chemat telefonic de Remus 
Țeţu, pe care îl cunosc de mai mult timp, invitat acasă la 
dânsul în str. Popa Rusu nr. 6. În aceeaşi seară, m-am dus 
la el acasă, unde m-a primit misterios într-o odaie slab 
luminată. Întrebându-l de ce este vorba, mi-a spus că la 
cererea Intelligence Service a înființat o organizație 
clandestină intitulată „T“. Mi-a spus că e o chestiune 
serioasă, Organizaţia fiind sprijinită din toate punctele 
de vedere atât de Intelligence Service, cât şi de unele 
personalități marcante din partidele istorice de la noi. Mi-a 
dat să citesc cele 30 de principii ce stau la baza Orga- 
nizației, din a căror citire mi-am dat seama că această 
Organizaţie are ca scop principal înlăturarea prin orice 
mijloace a regimului actual. Mi-a cerut toată discreţia, 
spunându-mi că mă va chema peste câteva zile ca să-i dau 
răspunsul dacă vreau să intru în Organizaţie. Mi-a spus, 
de asemenea, că în cazul în care accept să intru, am ca 
principală îndatorire aceea de a recruta la rândul meu 
membri în Organizaţie. 

Am uitat să arăt că Ţeţu, cu ocazia acelei vizite, 
mi-a spus că Organizaţia „T“ şi-a propus ca în cel mai 
scurt timp să asasineze miniştrii comunişti din actualul 

Guvern, precum şi membrii Comitetului Central al Parti- 
dului Comunist din România. 

După câteva zile de meditație, am fost chemat din 
nou la telefon de Teţu, căruia i-am comunicat că accept să 
intru în organizație. Tetu mi-a luat jurământul, după care 
ne-am despărțit, urmând ca să-mi comunice ulterior dis- 
pozițiile lui. 

Într-o dimineaţă de duminică din luna iulie 1945, pe 
când mă aflam pe terenul de sport de la Facultatea de 
Drept, m-am întâlnit pe una din alei cu Ţeţu, care mi-a spus 
să mă sui cu dânsul la etajul II, în sala Asociaţiei Sportive 
„Dreptul“, unde urma să aibă loc o întrunire a membrilor 
mai importanţi ai Organizației „T“. M-am dus cu dânsul în 
sala indicată, unde am găsit prezenţi circa 20 persoane, 
între care am recunoscut pe următorii: Sergiu Deleanu, 
Grigore Condrus, Toma Lucian, Radu Tănase, Zenovianu 
Bujor, N. Bătrânu, Nadeja Marinescu, Zizi Negrescu, Cer- 
navodeanu Dan Paul, Petre Crăciunescu, Nicu Georgescu, 
Pătârlăgeanu Mircea, Dan Plopeanu, Puiu Pascu, zis 
Maramoiu str. Brezoianu nr. 11, şi alţii pe care nu-i cunosc. 
După aceasta s-a făcut apelul pe birouri de către Remus 
Ţeţu, după care s-au luat în discuție următoarele pro- 
bleme: 1) Editarea unui ziar de buzunar, oficios al 
Organizației. 2) Crearea unui post de radio emisie și 
recepție. 3) Crearea unor centre de rezistență în munţi şi 
înarmare. 

În afară de scopul terorist, Organizaţia urmărea să 
ție într-o agitație perpetuă spiritul maselor largi ale 
poporului pe linia naționalistă. Pentru aceasta s-a simțit 
nevoia creării unui ziar de buzunar, după tipul ziarelor 
comuniste „Scânteia“ şi „România Liberă“ ce apăreau în 
ilegalitate. Acest ziar de buzunar a fost intitulat „Văpaia“, 
simbol al flacărei pe care trebuia să o menţinem aprinsă în 
conştiinţa poporului. „T“ de pe prima pagină este prima 

literă din cuvântul teroare. Tot cu această ocazie, s-au 
discutat şi posibilitățile lansării ziarului folosindu-se drept 
reclamă afişe mari şi mici cu un T mare, precum şi o altă 
reclamă în legătură cu o cremă T. Planul a fost părăsit, 
însă, trecându-se direct la editarea ziarului. Fondurile 
necesare editării şi procurării de materiale pentru această 
operaţie — maşină de tipărit, literă, cerneală, hârtie etc. — 
Țeţu le-a obţinut de la conducerea partidelor Naţional 
Liberal şi Naţional Țărănesc, precum şi de la anglo- 
americani. Nu ştiu unde s-a tipărit ziarul şi nu ştiu cu 
concursul cui. Întrucât ziarul nu putea fi răspândit în tot 
cuprinsul țării şi întrucât se punea problema comunicării 
în timpul operațiunei în legătură cu centrele de rezistenţă, 
s-a pus problema creării a unui post de radio emisie şi 
recepţie, care urma să fie instalat, după părerea lui Ţeţu, în 
Bucureşti sau în Balta Dunării, iar după părerea lui Niki 
Bătrânul, în munţi unde era mai greu de descoperit. Foarte 
multă pricepere şi inițiativă a arătat a avea Niki Bătrânul, 
un perfect cunoscător al acestor probleme. 

În Bucureşti urmau să fie instalate două posturi, care 
să emită pe aceeaşi lungime de undă, la aceeaşi oră, cu in- 
termitenţe de 5 sau 10 minute. Postul de speaker urma să 
fie ocupat de d-na Nadeja Marinescu. Cele două aparate, 
Țeţu le putea obţine oricând, prin intermediul unei 
persoane de la anglo-americani. Întrucât se punea pro- 
blema unui conflict armat între ruşi şi anglo-americani, 
Organizaţia trebuia să se retragă în munţi, unde în contact 
cu alte organizații similare să creeze centre de rezistență 
împotriva sovieticilor. Armamentul necesar acestei acţiuni 
trebuia să fie capturat prin devastarea unor depozite 
militare, iar pe de altă parte din depozitele Organizaţiei şi 
de la ofiţeri de Stat Major, membri sau sprijinitori direcți 
ai Organizaţiei. Aprovizionarea în munți urma să fie făcută 
cu avioanele. În acest scop, lt. comandor Niki Bătrânul 

urma să recruteze membrii din aviatori. Țeţu şi cu Bătrânul 
au avut discuţii cu ofițeri de la Legația Engleză şi 
Americană, precum şi cu diferite personalități politice din 
partidele istorice.Oganizaţia lucrează pe plan internaţional, 
având ca sprijin direct conducerea patidelor istorice. Cu 
ocazia inițierii Ţeţu mi-a spus că nu există şefi în această 
Organizaţie, însă peste el sunt o serie întreagă de exponenți 
politici autohtoni şi străini, pe care nu-i pot cunoaşte. Din 
discuțiile cu unii membri ai Organizaţiei, bănuiesc că 
printre aceştia ar fi Rădescu, probabil G. Brătianu şi alții 
de talia acestora. Cei mai vizaţi dintre miniştrii comunişti 
pentru asasinare era, după spusele lui, Teohari Geor- 
gescu, Gheorghiu Dej, iar din oamenii politici, Ana Pau- 
ker, V. Luca etc. 

Prezenta declarație am scris-o de bună voie, o susțin 
şi sunt gata să o confirm sub stare de jurământ. 


Alexandru Stelorian 


Arh. S.R.I., fond P, dosar nr. 23637, vol. 3, f. 220-222. 
Declaraţia este scrisă la maşină şi nesemnată. 


1945, august 24. Referat al comisarului şef Gheorghe Bulz. 


24 august 1945 
REFERAT 


Direcţiunea Generală a Poliției, fiind informată că în 
ultimul timp în Capitală şi în ţară au luat ființă anumite 
organizațiuni politice care urmăresc prin acte de teroare 
schimbarea regimului democratic, a purces la urmărirea şi 
contracararea lor efectivă. 

După o prealabilă identificare a unora din elementele 
de legătură ale acestor organizaţii, a trecut la operațiuni 
directe, arestând în ziua de 24 iulie a.c., pe numitul Traian 
Ispas, de profesie student la Facultatea de Drept din Bucu- 
reşti. Continuând investigaţiile şi cercetările, s-a ajuns la 
stabilirea existenței a două organizaţii politice, care în 
aparență au un caracter diferit, însă care lucrau în strânsă 
legătură. Prima, şi cea mai veche, era condusă de studentul 
Mircea Ştefanovici, care dirija acțiunea Organizaţiei 
politice intitulată „Tinerimea Liberă“, iar a doua de 
avocatul Ţeţu Remus, care conducea şi dirija Organizația 
politică intitulată „T“. Cercetarea celor doi conducători de 
organizații a conturat existența, componenţa şi scopurile 
acestor organizaţii, în felul următor, cronologic: 

Studentul Mircea Ştefanovici, care a debutat în arena 
politică prin manifestări de extremă stângă, încă din 
perioada când această politică acționa în clandestinitate, îşi 
crease o platformă de stânga, a cărei dedesubturi nici azi 
nu se cunosc, întrucât conta şi ca om al lui Ică Anto- 
nescu. Acesta ajunge ca la 23 august 1944 să reapară şi 
să puie bazele aşa-zisei organizații democratice intitulată 
„Tinerimea Liberă“. Prima manifestare a acestei organi- 


141 


zațiuni a fost manifestul-program adresat tineretului 
poporului românesc şi popoarelor conlocuitoare, apărut 
în luna ianuarie 1945, manifest care cuprinde o parte din 
scopul de existenţă al menționatei organizaţii, scopuri Şi 
mijloace de realizare, care sunt de altfel mai amplu ară- 
tate în statutul grupării „Tinerimea Liberă“ [...]. Analiza 
statutului fundament al Organizaţiei „Tinerimea Liberă“ a 
dus la concluzia că cel puţin din punct de vedere ideo- 
logic, politico-social, mentionata organizaţie politică are 
un caracter democrat şi că n-ar leza prin existenţa ei 
concepţiile democratice. La fel în aparență păstrează 
aceeaşi linie prin editarea a unei serii de broşuri şi ma- 
nifeste-apel, care toate la un loc ne pun doar întrebarea de 
unde a putut avea fonduri pentru asemenea cheltuieli 
destul de mari, întrucât Mircea Ştefanovici nu poate 
justifica existența cheltuielilor. Astfel, numitul student 
posedând o firmă politică denumită „Tinerimea Liberă“, 
face mai multe propuneri şi legături, pentru aşa-zisa 
activitate politică, cu aproape toate partidele, rămânând 
mai strâns legat de exponenţii Partidului Naţional Liberal 
Laura Saulescu şi Radu Câmpeanu, iar la Partidul Naţional 
Țărănesc, cu profesorul Victor Isac. 

Perchezițiile efectuate la diferiţi membri ai acestei 
organizaţii, printre care cităm ad-hoc, în afară de şeful 
Organizației Mircea Ştefanovici, pe Darius Teodosiu, stu- 
dent inginer, cu domiciliul în str. Intrarea Libertăţii nr. 8; 
pe Enacovici Vladimir şi pe Dron Andrei [...] au avut 
drept rezultate găsirea unor piese-manifest, al căror 
conținut este departe de a fi democratic, conținând afir- 
mații nu numai cu caracter tendențios, fascist şi anti- 
democratic, dar lezând prin conţinutul lor relaţiile inter- 
naționale ale statului român, atentând astfel la siguranța 
statului, internă şi externă. Cităm din manifestul intitulat 
16 lozinci [...], găsit la percheziţia studentului Mircea 

Stefanovici: „Partidul Comunist din România a dezarmat 
armatele noastre din interiorul țării...“; „Democraţia nu 
înseamnă bolşevism“. Citând din manifestul Cetăţeni şi 
cetățene, fraţi români, găsit de asemenea la perche- 
ziţia lui Mircea Ştefanovici [...]: „Duşmanul acesta din 
lăuntrul țării este Partidul Comunist şi complicii săi“. În 
manifestul de mai sus găsim şi îndemnul la răzmeriță: 
„Comitetul Libertate şi Unire vă cheamă la luptă pentru 
salvarea patriei. Nu executaţi ordinele lor... Luaţi atitudine 
de aşteptare hotărâtă pentru ziua cea mare a libertății 
cetăţeneşti şi a libertăţii naționale, care nu poate întârzia 
prea mult“. În acelaşi manifest, aflat şi la percheziția 
făcută studentului Darius Teodosiu! [...], făcând co- 
mentarii în legătură cu Tribunalul Poporului, zice: „Este 
Tribunalul Poporului ales de popor sau nu?“, iar vor- 
bind de activitatea Guvernului, afirmă: „Tara noastră nu 
a fost nici ea cruţată de urgia acestei ultime dictaturi“. 
Din manifestul semnat „Comitetul Central de Acţiune 
Democrată a Muncitorilor, Țăranilor, Intelectualilor, 
Ostaşilor, Femeilor şi Tineretului din România“, cităm 
aceeași insinuare şi îndemn la răzmeriţă: „A curs destul de 
mult sânge pentru Democraţie şi va mai curge dacă va 
fi nevoie“. De asemenea, insinuări criminale la adresa 
Aliaților, când zice: „Vrem aplicarea cu scrupulozitate a 
condiţiilor Armistițiului, din ambele părți“; şi mai de- 
parte: „Să înceteze o dată şi pentru totdeauna terorismul 
şi metodele barbare ale lui Hitler, indiferent dacă ele se 
aplică de către oamenii zugravului sau de altcineva“. 
Manifestele cu conţinutul lor de mai sus, identificate 
până în prezent, sunt în număr de patru şi au ca autori, 
după cum se vede din dosar, când pe Mircea Ştefanovici, 
când Darius Teodosiu, când un fruntaş național-țărănist, 
profesorul Crăciun Andrei, care le-a dat prin prof. Isac 
Victor, pentru multiplicare. 


143 


Dar, în afară de activitatea lor proprie, în aceea de 
a fi autori ai unor manifeste clandestine, Organizația 
„Tinerimea Liberă“ prin membrii ei, avea ca obiect 
principal de activitate şi colportajul altor manifeste şi 
broşuri, cu acelaşi conținut criminal, editate însă de alte 
organizații reacționare, după cum este cazul ziarului de 
buzunar „Văpaia“, oficiosul unei organizații cu caracter 
terorist, denumită „T“, asupra căreia vom reveni mai jos. 
Oficiul de colportaj se făcea de toți membrii Organizaţiei. 
Gravitatea acestui colportaj, care dovedeşte totodată şi 
legătura Organizaţiei „Tinerimea Liberă“ cu Organizația 
„T“, reiese din conținutul ziarului de buzunar intitulat 
„Văpaia“ şi care a fost găsit la mai mulți membri din 
Organizația „Tinerimea Liberă“. Cităm diverse ştiri 
tendențioase, prin care se aduc grave acuzaţii Aliaților şi se 
dă ca sigur războiul între cele trei Mari Puteri, urmând prin 
aceasta şi provocarea unei acţiuni armate a poporului 
împotriva Aliaților: „Dorim respectarea drepturilor noastre 
ca stat național şi independent“. (Din „Văpaia“, la 
editorial.) „«Ty nu duşmăneşte nici un popor de aproape 
sau de departe; atâta timp, însă, cât nu ni se calcă 
independența externă şi autonomia internă“. „«T» nu 
recunoaşte regimurile ajunse la putere pe alte căi decât 
votul universal şi secret“. „«Ty consideră decretele legi ale 
acestor regimuri ca neconstituţionale... Semnătura regală 
pe ele se interpretează ca fiind smulsă prin viciu de 
consimțământ“. „În fundul sufletului, nu doreşte nimeni 
război, doar că ruşii vor o pace rusească“. „Bătrâna 
Europă, de mână cu tânăra Americă, aşteaptă sigure de 
sine ca omenirea să se scuture de stânga aşa cum s-a 
scuturat de dreapta“. „lată câteva din considerentele care 
îndeamnă să dăm ca foarte probabil conflictul între foştii 
Aliați“. („„Văpaia“, p. 4, articolul Spre un nou război.) 
„Independenţa statului, libertăţile poporului, aşezămintele 

naţionale sunt de fapt desfiinţate. Dreptul de guvernare şi 
autonomia- țării au fost vital încălcate“. Vorbind despre 
guvernare, spune că s-a făcut anarhizarea administrației şi 
oştirii „pentru a sabota Armistițiul şi a păstra o portiță 
deschisă intervenţiei străine“. Dar, în acelaşi timp, acelaşi 
ziar spune insinuând: „Piloții germani au început 
antrenamentul pe Liberatoare“. „Armata germană regulată 
şi disciplinată mai numără astăzi — anunță Londra — 
1.250.000 de oameni, comandaţi de trei generali de corp, 
puşi sub ordinele colonelului comandant al Corpului VIII 
Britanic“. („Văpaia“, pag. 3 — Externe.) Vorbind despre 
evrei, se vede că organizaţiile au şi un caracter anti- 
semit, răzbunător: „Doctorul Filderman să-şi potolească 
consângenii veniţi peste noapte să conducă ţara, altfel nu 
mai garantăm de cumsecădenia românească“. Toate aceste 
citate dovedesc, până la evidență, că menţionatele 
organizații politice, inclusiv cea în speță „Tinerimea 
Liberă“, erau departe de linia trasată de statutele ei şi de 
organizare şi încearcă să distrugă liniştea internă, atentând 
la siguranța internă a statului şi să creeze, pe bază de 
psihoză socială, conflicte între statul român şi aliaţii lui 
fireşti, determinând astfel o stare de lucruri nepriitoare 
bunului mers al relaţiilor internaţionale, ceea ce se tra- 
duce ca un atentat la siguranța externă a statului. 
Stabilindu-se astfel că Organizaţia „Tinerimea 
Liberă“ are un caracter cu totul altul decât acela arătat 
prin statute şi constatându-se că activitatea ei este în 
felul acesta periculoasă ordinei şi siguranței statului, 
internă . şi externă, cu intenții criminale,. s-a pornit la 
identificări şi la cercetarea celor indicaţi ca făcând parte din 
această organizaţie, stabilindu-se ca. elemente componente 
următoarele persoane: 1. Mircea! Ştefanovici [...] 2. Darius 
Teodosiu [...] 3. Marcel Boisnard [...] 4. Florin Popescu [...] 
5. Ispas Traian [...]6. Drăgoiu Constantin [...] 7. Enacovici 

Vladimir [...] 8. Teodorescu Ioan [...] 9. Boldei Alexan- 
dru [...] 10. Dron Andrei [...] 11. Strat Gheorghe [...] 
12. Cetăţeanu Stelian [...] 13. Moghină Niculae [...]. 
14. Popescu Vladimir [...] 15. Smeureanu Niculae [...] 
16. Caragaţă Ştefan [...] 17. Popescu Ion [...] 18. Popescu 
Octavian [...] 19. Oprea Alexandru [...] 20. Nicu Caran- 
dino, național-țărănist, colportor al ziarului de buzunar 
„Văpaia“, indicat de doamna Colette Bruteanu. 21. Crăciun 
Andrei [...] 22. Flueraş Ion [...] 23. Măglaşu Lazăr [...] 
24. Boghea Antim [...]. 

Concomitent, după cum am arătat, activitatea 
Organizației „Tinerimea Liberă“ s-a conjugat cu aceea a 
Organizației de teroare „T“, condusă de avocatul Remus 
Țeţu, cu ultim domiciliu în Bucureşti, str. Popa Rusu nr. 6 
şi Vasile Lascăr nr. 111, asupra căreia relatăm următoarele: 
Organizația aşa-numită „T“ a luat ființă în luna aprilie 
1945, geneza ei constând — după declarațiile avocatului 
Ţeţu — în împrejurarea că atât tineretul liberal, cât şi 
tineretul național-ţărănesc prezenta o oarecare inerție în 
combaterea acțiunii poporului. „T“ simbolizează teroarea 
care trebuia să o dezlănțuiască asupra celor ce-i considera 
duşmani, recte Guvernul democratic şi Marele nostru aliat 
U.R.S.S. etc., după cum rezultă din conținutul ziarului lor 
de buzunar „Văpaia“, analizat mai sus. De altfel, prima 
manifestare a acestei Organizații s-a concretizat în ziarul de 
buzunar „Văpaia“, redactat de avocatul Remus Teţu şi 
adnotat de generalul Rădescu — vezi declarația Adrianei 
Georgescu şi a avocatului Ţeţu ce ar putea fi confirmate de 
avocatul Traian Vărăşteanu — care conţin, între altele, 30 
de principii fundamentale şi constituante ale statutului 
Organizaţiei. Ziarul de mai sus a fost tipărit în 1.500-—2.000 
de exemplare, la o maşină „Boston“, în locuința 
conspirativă a avocatului Remus Țeţu. După terminarea 
acestei operaţii, „Bostonul“ a fost împrumutat profesorului 

Isac Victor, care a tipărit declarațiile lui Maniu făcute 
presei străine, şi apoi ridicat de către organele polițienești. 

Ca şi la prima organizație, aceste 30 de principii au 
un caracter fals democratic, ea tinzând la înlăturarea 
regimului actual. În instrucţiunile pe care avocatul Remus 
Țeţu le dădea membrilor, se prevedea ca fiecare să-şi 
procure un pistol. Cercetările care au urmat au pus organele 
anchetatoare în fața unei Organizaţii cu totul specifice 
politiceşte, creată pe baze pur conspirative, cu principii de 
conducere conspirative, cu finalități care urmau să ajungă 
până la executarea de atentate înpotriva diferitelor 
personalități democratice ale ţării. Într-adevăr, elementul 
care era primit era supus unei solemnități, într-un cadru 
adecvat de mister, unde trebuia să depună următorul 
jurământ: „Jur să nu destăinuiesc nimănui existenţa 
Organizaţiei şi a membrilor pe care îi cunosc, jur să execut 
întocmai ordinele, jur pe Ţară, Rege şi Libertate, să apăr cu 
preţul vieţii Țara, Regele şi Libertatea, jur să declar în mod 
liber şi nesilit de nimeni, că dacă îmi voi călca jurământul, 
să fiu considerat trădător şi împuşcat“. „Sancțiunea 
prevăzută de jurământul atătat mai sus, pedepsa cu 
împuşcarea, caracterizează în mod apodictic structura şi 
nuanța conspirativă a Organizaţiei aşa-numită „T“. Deşi 
nu s-au găsit probe doveditoare a existenţei acestui 
jurământ, totuşi recunoaşterea şefului Organizaţiei, care a 
indicat formula în declarația sa din 28 iulie 1945 şi 
relatarea făcută de diferiți alți membri ai Organizaţiei, în 
sensul că după ce li s-au făcut cunoscute punctele din 
program ale Organizaţiei „T“, au depus jurământul, 
înseamnă că proba este suficient făcută. Caracterul tero- 
rist al Organizaţiei, sau eventual terorist, întrucât până în 
prezent nu s-a trecut la nici o faptă care să dovedească 
acest caracter, îl confirmă instrucțiunile date de Ţeţu 
fiecărui membru, de a-şi procura câte un pistol, evident 

în executarea unor misiuni care necesitau acest lucru. 
Această dispoziţie permanentă, de altfel, este confirmată 
în afară de recunoaşterea avocatului Țeţu [...] şi de de- 
claraţiile numiților Pătârlăgeanu Mircea [...], Georgescu 
Niculae [...], Tănase C. Radu [...] şi Cernavodeanu Dan 
Paul. Finalităţile acestei Organizaţii, rezultate din decla- 
rațiile date de avocatul Remus Țeţu, conducătorul Orga- 
nizației şi Pătârlăgeanu Mircea, Stelorian Alexandru, 
membri în Organizaţie [...] constau în aceea că urma să 
se treacă la executări de atentate împotriva miniştrilor 
din Guvernul actual. Aceeaşi recunoaştere privitoare la 
preconizarea creării unor centre de rezistență în munți, în 
eventualitatea unui conflict anglo-americano-rus, centre de 
rezistență bineînțeles înarmate şi îndreptate împotriva 
Armatei U.R.S.S. În legătură cu această din urmă fina- 
litate, urma să se achiziționeze 1-2 aparate de radio-emisie 
pentru necesitățile acestor centre. Deşi acest din urmă 
punct de program urma să ia ființă numai în eventuali- 
tatea unui conflict şi deşi până în prezent nu s-a trecut prin 
nici o faptă la punerea în aplicare a acestui plan, totuşi 
faptul că figurează în planul de organizare şi a făcut 
obiectul discuţiilor între membrii Organizaţiei „T“, într-o 
şedinţă la Facultatea de Drept, faptul indică şi mai mult 
caracterul Organizaţiei. 

Organle anchetatoare au stabilit mai departe, atât 
prin declaraţiile avocatului Remus Țeţu, cât şi prin 
recunoaşterile şi confirmările făcute de către Adriana 
Georgescu, membră a Organizaţiei „T“, că de existența 
acestei Organizaţii ştia şi generalul Rădescu, declarat ca 
şef față de unii membri. Vizitele lui Remus Țețu la 
generalul Rădescu sunt confirmate de cei de mai sus şi 
cunoscute şi de consilierul Ştefănescu [...] Din declaraţiile 
avocatului Remus Ţeţu, rezultă cert că generalul Rădescu 
cunoaşte scopul Organizaţiei şi că Organizaţia avea 

asentimentul său [...] O altă legătură, care s-a stabilit prin 
oarecare indicii, legătură care a fost confirmată, dar de care 
s-a făcut mult caz, atât de către şeful Organizației, cât şi de 
membrii Organizaţiei „T“, este legătura cu misiunile 
străine. Aceste indicii constau din anumite cărți de vizită 
care aparțineau unor membri ai Misiunii Britanice, găsite la 
percheziția făcută numitului Măglaşu Lazăr şi numitului 
Florin Popescu. Declaraţiile conducătorului Organizației, 
avocat Remus Teţu şi ale numiţilor Pătârlăgeanu Mircea, 
Nicu Georgescu şi Stelorian Alexandru, membri ai Orga- 
nizaţiei, arată că s-au bazat pe existenţa acestor legături, 
căutând să legitimeze creațiunea şi ființa Organizaţiei pe 
cauzalitatea misiunilor străine. Deşi veracitatea afirmațiilor 
lor nu a putut fi dovedită cu nimic, organele anchetatoare 
au interpretat că declaraţiile ar putea fi date în această 
chestiune cu totul ad-hoc, pentru a se putea obține astfel 
din partea celor cercetaţi circumstanţe atenuante în fața 
Justiţiei. 

Bazate pe aceste constatări primordiale, organele de 
anchetă au identificat, pe baza declaraţiilor date de către 
avocatul Remus Ţeţu, conducătorul de fapt al Organizaţiei, 
următoarele persoane ca elemente componente: 1. Ţeţu 
Remus [...] 2. Marinescu Nadeja [...] 3. Georgescu Adriana 
[...] 4. Pătârlăgeanu Mircea [...] 5. Selorian Alexandru [...] 
6. Georgescu Nicu [...] 7. Crăciunescu Petre [...] 8. Măn- 
ciulescu Dinu [...] 9. Maltezeanu Radu [...] 10. Cernavo- 
deanu Dan Paul [...] 11. Negrescu Alexandru [...] 12. Bă- 
trânu Nicolae [...] 13. Tănase Radu [...] 14. Toma Lucian 
[...] 15. Mateescu Aristide [...] 16. Pascu Nicolae [...] 
17. Isac Victor [...] 18. Vasiliu Grigore Radu [...] 19. Ion 
Diaconu [...] 20. Căpitan Iarca [...] 21. Trăchinoiu Mihail 
[...] 22. Constantin Costea [...] 23. Gherase Mitică [...] 
24. Popescu Florin. 25. Tache. 26. Lahtanţiu Ispir, avocat. 
27. Bărsan, avocat. 28. Arapu, căpitan. 29. Cârnoagă, căpi- 


149 


tan. 30. Grigore Condrus. 31. Sergiu Deleanu. 32. Vereş- 
teanu Traian. 33. Furlungeanu, avocat. 34. Petruc şi un 
locotenent de jandarmi, cunoscut de acesta din Timişoara. 
Din cercetări şi din informaţii, mai reiese că sunt membri 
Dimitriu Corneliu, Vintilică Brătianu, Mircea Slade, 
Rodica Modoş, Tec Marvan, aviator Negrescu, fratele lui 
Zizi Negrescu, Jurescu şi alții, până la numărul de 85 de 
membri, care ar fi după cum declară, depozitarul arhivei, 
Mateescu Aristide. De asemenea, mai cunoşteau existenţa 
şi felurile organizațiilor, persoanele de mai jos, din care 
unele au şi colportat manifestele incriminate, ziarul 
„Văpaia“: Constantin I. C. Brătianu, Bebe Brătianu, prof. 
Danielopol, Mihai Romniceanu, lon Săbăreanu, Puiu 
Anghelescu, Radu Vâlsănescu, Nelu Săndulescu, Virgil 
Mănescu, dr. Sealâc Oneluş, Dinu Popescu, avocat V. V. 
Săndulescu, ing. Mateescu, Dimitriu Corneliu, Fălcăianu 
Nuti, C. Costea, Rissu, ing. Urman, Negulescu, Mirescu, 
Păsătoiu, Gh. Fotino, Gh. Brătianu, Mihail Fărcăşanu, 
Laura Saulescu, Radu Câmpeanu, Valentin Săndulescu, 
Iuliu Maniu, Marinache, Ovidiu Râureanu, Teohari Nico- 
daş, Alexandru Bacaloglu, avocat, Constantin Popescu, 
licenţiat în litere, d-ra Nina Dombrovschi, Vlad Scheleti, 
secretar de legație, Teodor Trencu, Alex. Paleologu, Alex. 
Dragomirescu Baranga, lt. de marină Nicolae Coslinschi, 
prof. Traian Larionescu, Vasile Crăciunescu, licențiat în 
drept, Constantin Popescu, licenţiat în drept, frații Nicolae 
şi Alex. Negulescu şi alţii neidentificaţi. 

Concluzii: În afară de cele mai sus expuse, în privinţa 
caracterului celor două organizații cercetate, ceea ce mai 
merită să fie subliniat în acest articol al lucrării, este 
legătura celor două organizaţiuni, Organizaţia „Tinerimea 
Liberă“ şi Organizaţia „T“, este faptul că un membru 
fruntaş al Organizaţiei „T.L.“ şi al Organizaţiei „T“, anume 
profesorul Isac Victor, a fost cel ce a făcut permanent 

legătura între Ştefanovici şi Ţeţu, astfel, că prin aceasta, 
țelurile Organizaţiei „T“ erau şi ale Organizației „Tine- 
rimea Liberă“, iar activitatea lor criminală, privitoare la 
manifeste şi ziarul „Văpaia“ se difuzau de toate ele- 
mentele celor două organizații arătate. Accentuăm că la 
percheziții s-a găsit material legionar, la numiții Pătârlă- 
geanu Mircea, Toma Lucian, Radu Tănase, Lahtanţiu Ispir, 
Costea I. Constantin şi Carandino Nicu. 

Dar faptul important este că aceste organizaţii aveau 
numai în aparență şefii indicaţi, căci în fond sunt indicii 
serioase că, conducerea lor revenea generalului Rădescu, 
care nu numai că avea legături indirecte pentru fiecare din 
cele două organizații, anume prin Adriana Georgescu cu 
Organizaţia „IT“ şi prin Darius Teodosiu cu Organizația 
„Tinerimea Liberă“. Cu prima Organizaţie a avut şi legă- 
turi directe, prin avocatul Remus Țeţu, în prezenţa con- 
silerului Șerbănescu şi Adrianei Georgescu. 

Faţă de cele de mai sus, vă rog să binevoiţi a aprecia 
şi dispune. 


COMISAR ȘEF, 
Bulz Gheorghe 


Arh. S.R.I., fond P, dosar nr. 23637, vol. 8, f. 2—22. Pe referat 
menţiunea: „28.VIII.945. Dosarele împreună cu cei implicaţi în 
organizaţiile interzise vor fi înaintate Parchetului C.M. 
Bucureşti. Teohari Georgescu“. 


NOTĂ 


1. Pe margine, notat cu creionul: „Aiud. 20 ani m[uncă] 
s[ilnică]“. Menţiune făcută după 1949 când lui Dariu Teodosiu i 
s-a intentat un proces pentru tentativă de fugă din ţară; a fost 
turnat la Securitate de Mircea Ştefanovici. 


ES 


1945, august 31. Memoriu al căpitanului Mihail Chirnoagă. 
Nr. 123 din 31 aug|ust] 1945 


Căpitan invalid Mihail Chirnoagă 
către 
M.R. DIRECȚIA COLEGIIILOR] 
ŞI LICEELOR ARMATEI 


Am onoare a raporta: 

Citesc în ziarul „Scânteia“, nr. 315 din 1 septembrie 
19451, articolul reportaj Cum acționa Organizaţia „T“, 
următoarele declaraţii puse pe seama lui Romulus Teţu, 
implicat principal în procesul acestei Organizaţii: „Pre- 
cizez — spune declaraţia lui Romulus Țeţu — că am fost 
de la început informat de către membrii militari ai 
Organizaţiei, recte căpitanul Nichi Bîtrânul, căpitanul 
Arapu, căpitanul Chirnoagă şi subl[ocotenen]t de jan- 
darmi din Banat al cărui nume nu-l pot preciza, că sunt 
fiecare în posesia unui stoc personal de armament, ca: 
pistol mitralieră, puşcă, revolver, grenadă“. 

În anuarul Armatei nu exist decât eu cu gradul şi 
numele indicat de ziarul „Scânteia“. De aceea, ţin să afirm 
de la început că declaraţia din ziarul „Scânteia“ este de-a 
dreptul infamantă, deoarece subsemnatul n-a avut nicidată 
nici cea mai îndepărtată legătură cu vreo organizaţie 
teroristă. E probabil că se urmăreşte prin aceasta ridicarea 
libertății subsemnatului, pe simplul fapt că sunt fratele 
bănuitului criminal de război general Platon Chirnoagă şi al 
fostului rector al Politehnicii din Bucureşti, fost profesor 
universitar Eugen Chirnoagă. 

Pentru apărarea subsemnatului, raportez că în afară 
de faptul că nu am avut nici o legătură cu vreo organizaţie 
teroristă şi pe acela că niciodată nu am fost nici măcar 

simpatizant legionar, convingerile mele politice personale 
şi împărtăşite în cadrul familial şi prietenilor şi niciodată 
în vreo împrejurare publică sau asemănătoare acesteia, 
mergând către liberalismul anglo-american. Nu-l cunosc 
nici nu l-am văzut vreodată pe Romulus [sic!] Țeţu, de la 
care ziarul „Scânteia“ afirmă că posedă declaraţiile. Nu 
posed decât revolverul personal, ca ofițer activ, sistem 
„Bereta“, calibrul 9 mm, cu 100 de cartuşe. 

Vă rog să binevoiţi a înainta raportul de față locului 
în drept, pentru a se decide. 


CĂPITAN, 
Mihail Chirnoagă 


Arh. S.R.I., fond P, dosar nr. 23637, vol. 1, f. 192. Pe me- 
moriu o indicație a primitorului: „B[irou] ofiţeri In[feriori]. 
31.VIII.[1]945. Se va înainta de urgenţă M[inisterului de] 
R[ăzboi], Cabinet, pentru cele legale. Gen[eral] Popescu“. 


NOTĂ 


1. Neconcordanţa între data memoriului, 31 august, şi 
data ziarului la care se referă memoriul, 1 septembrie, se explică 
prin practica vremii de apariţie a ziarelor după-amiaza cu data 
de a doua zi. 


1945, septembrie 1. Cerere a unui grup de acuzaţi în procesul 
Organizaţiei „T“. 


1 septembrie 1945 
Domnule Prim-procuror, 


Subsemnaţii, deținuți în cazul „T“, întrucât nu am 
` primit răspuns la cererea noastră din 30 aug[ust], cu onoare 
vă rugăm să binevoiți a dispune efectuarea instrucției 
cazului nostru de către organele Parchetului Militar al 
C[urţii] Marţiale] a C[apitalei], cercetările de până acum 
fund făcute sub imperiul violențelor morale şi fizice, aşa 
cum reiese chiar din certificatele medicale, eliberate de 
medicul închisorii C[urţii] M[arţiale] a C[apitalei], deja 
înaintate domniei-voastre. 

Cu deosebit respect, 


R. Teţu, M. Sc. Pătârlăgeanu, Dan Plo- 
peanu, Stelorian, Dinu Mănciulescu, 
N. N. Bătrânu, R. Vasiliu, Nicolescu, 
Dan Paul Cernavodeanu, Victor Isac, 
Adriana Georgescu, M. C. Georgescu 


[...] 


Domniei-sale, Domnului Prim-procuror instructor al 
Curţii Marţiale a Capitalei. 


Arh. S.R.I., fond P, dosar nr. 23637, vol. 1, f. 207. Pe 
cerere se află două ştampile: 1. Parchetul Curţii Marţiale a 
Comand. Militar al Capitalei. Intrare nr. 27629, 1 sept. 1945. 2. 
Inchisoarea Militară. Intrare nr. 4398, 1945, luna septembrie. De 


asemenea, pe document menţiunea grefei tot din 1 septembrie 
1945. 


1945, septembrie 9. Cerere înaintată primului procuror de către 
Petruţa Marinescu, mama acuzatei Nadeja Marinescu. 


Bucureşti, 9 septembrie 1945 
Domnule Prim-procuror, 


Subsemnata Petruţa Marinescu, din Bucureşti, strada 
Vasile Lascăr nr. 133, mama Nadejei Marinescu, inculpată, 
aflată deţinută la Închisoarea Curţii Marţiale, care fiind 
grav bolnavă în urma chinurilor suferite la Ministerul de 
Interne, în timpul instrucției de către organele Suguranţei 
Statului, a fost în imposibilitate de a se prezenta la terme- 
nul din 5 septembrie] 1945 în şedinţă pentru a fi judecată. 
Dat fiind gravitatea bolii, deținuta a fost vizitată în ziua de 
3 septembrie a[nul] c[urent] de două ori de către dl doctor 
colonel Mihăilescu şi în ziua de 4 septembrie anul] 
c[urent] de către dl profesor dr. Danielopol, care au apre- 
ciat gravitatea cazului şi au opinat pentru imediata 
internare a bolnavei într-un sanatoriu. 

Totuşi, în noaptea de 5/6 septembrie a[nul] c[urent] a 
fost ridicată de la Închisoarea Curţii Marţiale şi transportată 
la Închisoarea Cerc[ului] II Terit[orial] (Malmaison). 
Starea Nadejei Marinescu era aşa de gravă, încât însuşi 
directorul Închisorii a refuzat primirea deţinutei şi, cu toate 
acestea, a fost ţinută două zile la Închisoarea Cercului II 
Teritorial, fără nici o îngrijire. 

În ziua de 8 septembrie 1945, starea sănătăţii 
deţinutei Nadeja Marinescu devenind mai mult decât gravă, 
a fost luată de o maşină a Siguranţei şi dusă la Spitalul de 
Urgenţă, unde, însă, a fost refuzată primirea şi apoi a fost 
transportată la Sanatoriul Antoniu. Întrucât Sanatoriul 
Antoniu nu are posibilitatea de a o îngriji în aşa fel încât să 
se poată ameliora starea sănătăţii, respectuos vă rog să 

binevoiți a aproba şi dispune transportarea imediată a 
Nadejei Marinescu la Spitalul Militar Bucureşti, care spital 


Petruţa Marinescu 


Domniei-sale, domnului Prim-procuror al Curţii 
Marţiale Bucureşti. 


Arh. S.R.I., fond P, dosar nr. 23637, vol. 1, f. 247. 
Documentul are diverse indicaţii date de adresant: „9 sep. 1945. 
Secţia IV, Curs legal“. „9.9.[1]945. Să fie internată, sub pază, 
la Spitalul Militar Regina Elisabeta. [...]“ „Comunicat Inchi. 
Malmaison şi C.M.C. cu nr. 10694/9.IX.945. Să se interneze sub 
pază la Spit. Milt. Reg. Elisabeta“. 


1945, septembrie 11. Proces-verbal al depoziției, ca martor, a 
lui Ion Grigorovici. 


REGATUL ROMÂNIEI 
CURTEA MARȚIALĂ 


Proces-verbal 


Astăzi anul 1945, luna septembrie, ziua 11 [...] Mă 
numesc Grigorovici Ion, de profesiune publicist, în vârstă 
de 74 de ani, domiciliat în Buc[ureşti]. [...] Asupra celor 
întrebate martorul a făcut următoarele declarațiuni: Cunosc 
pe dl Fueraş de aproape 30 de ani, şi-l ştiu că are aceleaşi 
idei ca şi mine. Suntem oameni ce nu înțelegem teroris- 
mul pe care l-am combătut întotdeauna. La fel Boghia şi 
Măglaşu. Partidul nostru refuză clandestinismul. Sunt 
membru în Partidul Social Democrat. Nu ştiu de vreo 
excludere a lui Flueraş, Boghia sau Măglaşu. De dizidenţe 
nu este vorba. Dl Flueraş mi-a vorbit de „Tinerimea 
Liberă“ şi am văzut şi broşuri lucrate de ei, care ne pun în 
contact cu statele aliate. Noi toți suntem regalişti. Ion 
Grigorovici. Preşedinte [...] 


Arh. S.R.1., fond P, dosar nr. 23637, vol. 2, f. 132. 


1945, septembrie 11. Proces-verbal al depoziţiei, ca martor, a 
lui Constantin (Bebe) Brătianu. 


REGATUL ROMÂNIEI 
CURTEA MARȚIALĂ 


Proces-verbal 


Astăzi, anul 1945, luna septembrie, ziua 11 [...] Mă 
numesc Const. Brătianu, de profesiune agricultor, în vârstă 
de 57 de ani, domiciliat în Visarion 6 Buc[ureşti]. [...] 
Asupra celor întrebate martorul a făcut următoarele 
declarațiuni: Ca secretar gen[eral] al partidului n-am avut 
nici o cunoştinţă de această mişcare. Am vorbit adesea cu 
dl Teohari Georgescu de atitudinea Part[idului] Liberal, că 
n-are nevoie de clandestinitate. Part[idul] Liberal se 
bazează pe mase care vorbesc pentru el. Partidele slabe au 
nevoie de violență şi clandestinitate. Partidul Liberal are 
cea mai mare mişcare tinerească — această pleiadă de tineri 
de o concepție generoasă provoacă invidia altora — au 
luptat contra legionarilor şi au suferit din cauza acestora 
fiind schingiuiți. Ei sunt fala noastră, căci sunt avangarda 
noastră. Am tras atenția d-lui T. Georgescu că acest tineret 
al nostru a crescut în concepţie de libertate şi nu a fost 
“recrutat în fața lagărelor de concentrare. Tinerii îmi 
spuneau mereu că sunt urmăriți, arestaţi, nu sunt lăsaţi să 
manifesteze, nu pot manifesta pentru Regele Ţării. Chiar în 
faţa mea au fost arestaţi tineri de la sediu sub cuvânt că, 
caută legionari şi, deşi am protestat, au fost mulți arestaţi şi 
urmăriți alții chiar la vetrele lor. Am asigurat că Partidul 
Liberal nu urmăreşte nici un fel de clandestinitate şi dacă se 
va afla ceva să fiu încunoştiinţat. Totuşi, acest dosar a [...] 
am cerut să nu existe nici un fel de clandestinitate. Am 
luptat şi am promis d-lui T. Georgescu că mă zbat pentru 

destinderea între partide. Part[idul] N[aţional] L[iberal] 
şi-a făcut toată datoria. Se poate ca, totuşi, câțiva din 
aceşti tineri să nu se mai fi stăpânit după patru luni de 
suferințe şi să fi făcut ceva, asta însă fără ştirea noastră. Tot 
astfel n-am auzit de acea revistă „Văpaia“ sau de 
Organiz[aţia] „T“. În orice țară cu minimum de libertate, o 
foaie ca „Văpaia“ ar trece ca o foaie anodină şi s-ar trece 
uşor peste ea. Răsturnarea Guvernului e una şi este 
ocupaţia Opoziţiei — dar spre deosebire de dărâmarea 
ordinei în stat. Nu mi s-a făcut cunoscut de un tineret de 
opoziţie de nimeni. Cunosc pe d-ra Georgescu Adriana, 
care a făcut parte şi face din tineretul liberal, având o 
atitudine folositoare şi n-o văd în nici un caz capabilă de 
comploturi contra siguranței statului. Cunosc pe Cerna- 
vodeanu, Maltezeanu etc. — toți băieți buni. C. Brătianu. 
Preşedinte [...] 


Arh. S.R.I., fond. P, dosar nr. 23637, vol. 2, f. 133. 


1945, septembrie 11. Proces-verbal al depoziţiei, ca martor, 
a lui George Fotino. 


REGATUL ROMÂNIEI 
CURTEA MARŢIALĂ 


Proces-verbal 


Astăzi, anul 1945, luna septembrie, ziua 11 [...] Mă 
numesc George Fotino, de profesiune prof. universitar, 
în vârstă de 49 de ani, domiciliat în Bis[erica] Amzei 5 
[...] Asupra celor întrebate martorul a făcut următoarele 
declaraţiuni: Am aflat doar din ziare de faptele imputate 
inculpaţilor. La întrebarea dacă o acțiune clandestină ar 
fi fost admisă de partidul căruia martorul aparţine, 
martorul arată că o atare acţiune nu ar fi fost îngăduită şi 
nici n-a fost cu putinţă. La întrebarea dacă critica adusă 
unor acte sau unor oameni din Guvern este o acţiune 
subversivă, martorul declară că o atare critică n-ar putea 
fi socotită ca o acţiune subversivă nici măcar într-un 
regim de dictatură şi încă mai puţin într-un regim care îşi 
spune de libertate şi democraţie. Cât în ce priveşte aceste 
corpuri delicte, tipografia pe care o văd aici nu văd cum 
ar putea fi periculoasă pentru ordinea statului. Cunosc 
pe d-ra A. Georgescu, d-nii Lucian Popescu, Cernavo- 
deanu, Meltezeanu, Ţeţu etc., foşti elevi şi pe care îi 
cunosc şi din acțiunea de rezistență împotriva dictaturii 
antonesciene. Nu cunosc adunări la Facultatea de Drept, 
în afară de acelea ale sindicatelor şi ale Tineretului 
Progresist şi nu s-au îngăduit adunări subversive. Iar 
convorbiri între studenţi, ocazionale, pe teme sociale, 
culturale, politice, nu le-aş putea considera ca subver- 
sive. George Fotino. Preşedinte [...] 


Arh. S.R.I., fond. P, dosar nr. 23637, vol. 2, f. 137. 


1945, septembrie 12. Proces-verbal al depoziției, ca martor, 
a lui Istrate Micescu. 


REGATUL ROMÂNIEI 
CURTEA MARȚIALĂ 


Proces-verbal 


Astăzi, anul 1945, luna septembrie, ziua 12 [...] 
Mă numesc Istrate Micescu, prof. universitar, în vârstă 
de 65 de ani, domiciliat în Buc[ureşti]. [...] Asupra celor 
întrebate martorul a făcut următoarele declaraţiuni: 
Cunosc dintre acuzaţi pe mulţi din relațiile profesionale 
şi didactice. Am fost mai apropiat de Radu Maltezeanu 
şi am cunoscut bine şi pe d-ra Georgescu, secretara d-lui 
Manolescu. De dl Maltezeanu mă leagă prietenia de 
tatăl său şi i-am botezat lui un copil. Pe fratele socrului 
lui l-am ajutat pe când era internat în lagăr şi ameninţat 
să-şi piardă averea, arătând prin memorii sacrificiile 
făcute de familia sa. Ştiu că Radu Maltezeanu a fost 
liberal şi a luptat sprijinind răsturnarea dictaturii lui 
Antonescu. Pe d-ra Georgescu o ştiu ca studentă foarte] 
bună în facultate. A fost secretara d-lui Mircea Ma- 
nolescu, cu activitate conştiincioasă, redactând toate 
actele de care era nevoie. A dat ajutor apărării 
ing|inerului] Malaxa, precum şi în alte procese. In urmă 
am întâlnit-o ca secretară la dl gen. Rădescu, care a avut 
în ea un ajutor preţios. Nu m-am gândit că vreunul din 
cei ce au vorbit şi din cei ce se găsesc pe banca acuzării 
ar nutri sentimente subversive. Noi cunoaştem sufletul 
studenţilor noştri şi m-ar surprinde ca domniile lor să 
nutrească sentimente teroriste. Dorinţa lor de libertate 
nu poate fi socotită ca o dorință de răzvrătire, ca atare 
discuţiile lor nu pot avea un caracter clandestin. Istrate 
Micescu. Preşedinte [...] 


Arh. S.R.I., fond P, dosar nr. 23637, vol. 2, f. 130. 


1945, septembrie 13. Sentința în procesul Organizaţiei „T“. 


Dosar nr. 10694/1945 


ROMÂNIA 
CURTEA MARŢIALĂ A CORPULUI 2 ARMATĂ, 
SECŢIA A IV-A 
SENTINŢA Nr. 12 
Prin grația lui Dumnezeu şi voința Naţională 
REGE AL ROMÂNIEI 
La toţi de față şi viitori sănătate 


ÎN NUMELE LEGII HOTĂRĂȘTE 


Cu majoritate de voturi, constată că acțiunea pe- 
nală privitoare pe învinuiţii Toma Lucian, Cernavo- 
deanu Dan Paul, Maltezeanu Radu, Popescu Florin, 
Nadeja Marinescu, urmează a fi disjunsă conform art. 29 
din proc. pen., în ceea ce îi priveşte urmând a se face 
de către Parchetul Militar cercetări suplimentare. 

Cu majoritate de voturi declară culpabili pe învi- 
nuiții: 6) Ştefanovici Mircea, 7) Marcel Boisnard, 8) 
Ispas Traian, 9) Drăgoi Constantin, 10) Strat Gheorghe 
11) Georgescu Adriana, 12) Pascu Nicolae, 13) locot. 
comandor Bătrânu Nicolae, 14) Teodorescu Ion, 15) 
Georgescu Nicolae, 16) Mănciulescu Dinu, 17) Boldei 
Alex., pentru faptul de uneltiri contra ordinei sociale 
p.p. de art. 209, pct. 2, al. a şi b, C.P. prin schimbare de 
calificare din participare la constituire de asociaţiuni cu 
caracter politic interzis p.p. de art. 5, 7, 27 din D.L. 
nr. 236/1941, conform art. 314 C.J.M. 

Cu majoritate de voturi declară că sunt circum- 
stanţe atenuante în favoarea lor. 


162 


Făcând aplicaţiunea art. 314 C.J.M., schimbă cali- 
ficarea în uneltire contra ordinei sociale p.p. de art. 209, 
pct. 2, al. a şi b, C.P. şi făcând aplicaţiunea acestui 
articol combinat cu art. 157 C.P., cu art. 314 CJ.M,, 
condamnă pe 6) Ştefanovici Mircea la 1 (un) an 
închisoare corecțională, scăzându-i prevenţia de la 25 
iulie 1945; 7) Boisnard Marcel la 3 (trei) luni închisoare 
corecțională, scăzându-i prevenţia de la 26 iulie 1945; 
8) Ispas Traian la 3 (trei) luni închisoare corecțională, 
scăzându-i prevenţia de la 24 iulie 1945; 9) Drăgoi 
Constantin la 1 (un) an închisoare corecțională, 
scăzându-i prevenţia de la 26 iulie 1945; 10) Strat 
Gheorghe la 6 (şase) luni închisoare corecțională, 
scăzându-i prevenţia de la 26 iulie 1945; 11) Pascu 
Nicolae la una lună închisoare corecțională, cu so- 
cotirea prevenţiei de la 9 august 1945; 12) locot. 
comandor Bătrânu Nicolae la una lună închisoare 
corecțională, cu scăderea prevenţiei de la 1 iulie 1945; 
13) Teodorescu loan la 6 (şase) luni închisoare co- 
recțională, cu socotirea prevenţiei de la 5 august 1945; 
14) Georgescu Nicolae la 2 (doi) ani închisoare 
corecțională cu socotirea prevenției de la data de 31 iulie 
1945; 15) Mănciulescu Dinu la 6 (şase) luni închisoare 
corecțională cu socotirea prevenţiei de la 29 iulie 
1945; 16) Boldei Alexandru la 3 (trei) luni închisoare 
corecțională, cu socotirea prevenției de la 26 iulie 
1945; 17) Georgescu Adriana, fără acordare de 
circumstanțe atenuante, la 4 (patru) ani închisoare 
corecțională, cu socotirea prevenţiei de la data de 31 
iulie 1945. 

Cu majoritate de voturi declară culpabili pe în- 
vinuiţii: 18) Mateescu Aristide şi 19) Plopeanu Dan, 
pentru infracțiunea prev. şi pen. de art. 3 din D.L. nr. 
124/1940, prin schimbarea de calificare conform art. 314 

C.J.M., din crimă p.p. de art. 13 combinat cu art. 27 D.L. 
nr. 236/1941, şi declară că sunt circumstanţe atenuante 
în favoarea lor. Făcând aplicațiunea art. 314 C.J.M., 
combinat cu art. 3 din D.L. nr. 124/1940, cu art. 157 C.P. 
şi art. 488 C.J.M., condamnă cu majoritate de voturi pe 
18) Mateescu Aristide şi 19) Plopeanu Dan la câte una 
lună închisoare corecțională, cu socotirea prevenţiei de 
la 29 iulie 1945, pentru Mateescu şi de la 30 iulie 1945 
pentru Plopeanu Dan. 

Cu majoritate de voturi declară culpabili pe 20) 
Enacovici Vladimir şi 21) Dron Andrei, pentru faptul 
prevăzut şi pen. de art. 3 din D.L. nr. 124/1940, prin 
schimbare de calificare din crimă p.p. de art. 5, 7, 27 din 
D.L. nr. 236/1941 şi că sunt circumstanţe atenuante în 
favoarea lor. Făcând aplicaţiunea art. 3 din D.L. nr. 
124/1940, combinat cu art. 314 C.J.M. şi art. 157 C.P., 
art. 482 C.J.M., cu majoritate de voturi condamnă pe 
20) Enacovici Vladimir şi 21) Dron Andrei la câte 2 
(două) luni închisoare corecțională, fiecare cu socotirea 
prevenţiei de la 27 iulie 1945, pentru Enacovici şi de la 
26 iulie 1945 pentru Dron. 

Cu majoritate de voturi declară culpabili pe 22) 
Boghea Antim şi 23) Crăciunescu Petre, pentru faptul de 
favorizare a infractorilor, prev. şi pen. de art. 283 C.P., 
prin schimbare de calificare conform art. 314 C.J.M., 
din crimă prev. şi pen. de art. 13, 27 din D.L. nr. 
236/1941, şi că sunt circumstanţe atenuante în favoarea 
învinuitului Crăciunescu Petre. Făcând aplicaţiunea art. 
314 C.J.M., combinat cu art. 284 C.P. şi 488 CJ.M,, 
condamnă pe 22) Boghea Antim la 3 (trei) luni închi- 
soare corecțională, cu socotirea prevenţiei de la 28 iulie 
1945 până la 2 septembrie 1945 şi 23) Crăciunescu Petre 
cu aplicarea art. 157 C.P., la una lună închisoare 

corecțională, cu socotirea prevenţiei de la 1 august 1945 
la 2 septembrie 1945. 

Cu majoritate de voturi declară culpabil pe 24) 
Oprea Alexandru pentru favorizarea infractorilor, prev. 
şi pen. de art. 13 D.L. nr. 236/1941, conf. art. 314 C.J.M. 
şi pentru deținerea de muniții p.p. de art. 35, 37 din 
Legea portului şi vânzării armelor, prin schimbarea 
calificării din crimă prev. de art. 1 din D.L. nr. 236/1941 
şi declară că sunt circumstanţe atenuante în favoarea lui. 
Făcând aplicaţiunea art. 314 C.J.M., comb. cu art. 284 
C.P., cu majoritate de voturi condamnă pe învinuitul 
Oprea Alexandru la 1 (un) an închisoare corecțională. 
Făcând aplicaţiunea art. 314 C.J.M., comb. cu art. 35, 37 
din Legea portului şi vânzării armelor, condamnă cu 
majoritate de voturi pe Oprea Alexandru la 6 (şase) luni 
închisoare corecțională. Potrivit art. 101 C.P., va executa 
pedeapsa cea mai grea. Conform art. 488 C.J.M. i se 
socoteşte detenţiunea preventivă de la data de 30 iulie 
1945. 

Cu majoritate de voturi, declară culpabili pe în- 
vinuiții: 25) Flueraş Ion şi 26) Măglaşu Lazăr, pentru 
faptul prev. şi pen. de art. 209, al. 2 C.P., prin schimbarea 
calificării potrivit art. [...] C.J.M., din crimă prev. şi pen. 
de art. 6, 7, 27 din D.L. nr. 236/1941, declară necul- 
pabili pentru faptul prev. şi pen. de art. 13, 27 D.L. nr. 
236/1941. De asemenea, că sunt circumstanţe atenuante 
în favoarea lor. Făcând aplicaţiunea art. 314 C.J.M., 
combinat cu art. 209, pct. 2, al. a şi b C.P. şi cu art. 157 
C.P. şi cu art. 488 C.J.M., condamnă pe Flueraş Ion 
şi Măglaşu Lazăr la câte 3 (trei) luni închisoare 
corecțională fiecare, cu socotirea detenţiei preventive de 
la data de 26 iulie 1945, pentru ambii învinuiți. Făcând 
aplicaţiunea art. 320 C.J.M., cu majoritate de voturi 

achită pe Flueraş Ion şi Măglaşu Lazăr pentru faptul p. 
şi p. de art. 13, 27 D.L. nr. 236/1941. 

Cu majoritate de voturi declară culpabil pe 27) 
Stelorian Alexandru, pentru faptul p. şi p. de art. 209, 
pct. 2, al. a şi b C.P., prin schimbarea calificării din 
art. 6, 7, 27 din D.L. nr. 236/1941 şi declară că sunt 
circumstanţe atenuante în favoarea sa. Cu majoritate de 
voturi îl declară neculpabil pentru faptul prev. şi pen. de 
art. 1, 2 din Ord. nr. 19/1944 al C.M.C., comb. cu art. 1 
D.L. nr. 236/1941. Făcând aplicațiunea art. 314 C.J.M., 
comb. cu art. 209, pct. 2, al. a şi b C.P., comb. cu art. 157 
C.P. şi art. 488 C.J.M., condamnă cu majoritate de voturi 
pe Stelorian Alexandru la 6 (şase) luni închisoare 
corecțională, socotindu-i şi detenţia preventivă de la 
data de 4 august 1945. Făcând aplicaţiunea art. 320 
C.J.M., îl achită de orice penalitate pentru faptul prev. şi 
pen. de art. 1, 2 din Ord. nr. 18/1944 al CMC. 

Cu majoritate de voturi declară culpabil pe 
învinuitul 28) Tetu Remus, pentru faptul p. şi p. de art. 
209, pct. 2, al. a şi b C.P., prin schimbarea calificării din 
art. 124/1940, prin schimbarea de calificare din art. 1 
D.L. nr. 236/1941 şi declară că nu sunt circumstanţe 
atenuante în favoarea sa. Făcând aplicațiunea art. 314 
C.J.M., art. 209, pct. 2, al. a şi b C.P., cu majoritate de 
voturi condamnă pe Remus Ţeţu la 7 (şapte) ani 
închisoare corecțională. Făcând aplicaţiunea art. 3 din 
D.L. nr. 124/1940, combinat cu art. 314 C.J.M., cu 
majoritate de voturi condamnă pe Remus Teţu la 2 (doi) 
ani închisoare corecțională. Potrivit art. 101 C.P., va 
executa pedeapsa cea mai grea şi i se socoteşte de- 
tenţia preventivă conform art. 488 C.J.M., de la data de 
27 iulie 1945. 

Cu majoritate de voturi declară culpabil pe 
învinuitul 29) Pătârlăgeanu Mircea, pentru faptele prev. 

şi pen. de art. 209, pct. 2, al. a şi b C.P., prin schimbarea 
calificării potrivit art. 314 C.J.M., din crimă prev. şi pen. 
de art. 6, 7, 27 din D.L. nr. 236/1941, şi-l declară 
neculpabil pentru faptele prev. şi pen. de art. 398 C.P. şi 
19, 31 din Ord. nr. 9/1943 al C.M.C. Făcând aplicațiunea 
art. 314 C.J.M., art. 209, pct. 2, al. a şi b C.P., condamnă 
pe Pătârlăgeanu Mircea la 3 (trei) ani închisoare 
corecțională cu socotirea detenţiei preventive, conform 
art. 488 C.J.M,, de la data de 4 august 1945, şi potrivit 
art. 320 C.J.M., achită de orice penalitate pentru 
celelalte fapte. 

Cu majoritate de voturi declară culpabil pe înv. 30) 
Isac Victor, pentru faptul p. şi p. de art. 209, pct. 2, al. a 
şi b C.P, prin schimbarea calificării potrivit art. 314 
C.J.M., din crimă p. şi p. de art. 5, 7, 27 din D.L. nr. 
236/1941, idem pentru faptul p. şi p. de art. 3 D.L. nr. 
124/1940, prin schimbarea calificării din art. 1 D.L. nr. 
236/1941, şi neculpabil pentru infracțiunea p. şi p. de 
art. 327 D.L. nr. 236/1941. Totodată declară că nu sunt 
circumstanțe atenuante în favoarea lui. Făcând aplica- 
țiunea art. 314 C.J.M., art. 209, pct. 2, al. a şi b C.P. 
şi art. 3 D.L. nr. 124/1940, cu majoritate de voturi 
condamnă pe Isac Victor la 5 (cinci) ani închisoare 
corecțională, pentru art. 209, pct. 2, al. a şi b C.P., la un 
an închisoare corecțională pentru faptul p. şi p. de art. 3 
D.L. nr. 124/1940; Hotărăşte ca, potrivit art. 101 C.P., să. 
execute pedeapsa cea mai grea şi i se socoteşte conf. 
art. 488 C.J.M., detenţia preventivă de la data de 22 iulie 
1945, şi conf. art. 320 C.J.M., îl achită de orice pena- 
litate pentru faptul prev. şi pen. de art. 13, 27 din D.L. 
nr. 236/1941. 

Cu majoritate de voturi declară neculpabili pe 
învinuiții 315 Negrescu Alexandru, 32) Vasiliu Radu şi 
33) Tănase Radu, pentru faptul p. şi p. de art. 5, 7, 27 

D.L. nr. 236/1941, făcând aplicaţiunea art. 320 C.J.M., 
cu majoritate de voturi îi achită de orice penalitate. 

Potrivit art. 326, al. 2 C.J.M., confiscă în folosul 
statului corpurile delicte; dosarul se trimite la Parchet 
pentru cercetarea celorlalți vinovaţi. 

Curtea reintrând apoi în şedinţă publică, pre- 
şedintele, conf. art. 321 C.J.M., a dat citire dispoziti- 
vului de mai sus. 

Dată şi citită în şedinţă publică astăzi 13 sept. 
1945. 

Se invită procurorul militar a însărcina pe grefier 
să citească în prezența sa, această sentință condam- 
naţilor şi să-i încunoştiinţeze că au drept de recurs 
conf. art. 472 C.J.M. la Curtea Marţială de Casare şi 
Justiţie. 

Dăm putere şi ordonăm tuturor agenţilor puterii 
publice de a executa această sentință, tuturor procuro- 
rilor pentru a ei aducere la îndeplinire, comandanților şi 
ofițerilor forţei publice de a da ajutorul legalmente cerut. 

Spre credință sentința s-a semnat de noi. 


PREŞEDINTE SECŢIA A IV-A, 
Colonel magistrat [...] 
MEMBRII [...] 


Arh. S.R.I., fond P, dosar nr. 23637, vol. 6, f. 211-241 şi 
'vol. 2, f. 295-317. 


1946, aprilie 6. Sinteză a Siguranţei privind Mişcarea 
Naţională de Rezistență. 


REFECTURA POLIȚIEI D-lui Ministru 
CAPITALEI à Teohari Georgescu 
BRIGADA I SIGURANȚA 6 aprilie 1946 


PLANUL ȘI DIRECTIVELE DE ORGANIZARE 
ALE MIŞCARII DE REZISTENȚA NAȚIONALA 


În cursul lunii decembrie, Comitetul Central al 
Mişcării de Rezistență Naţională a avut o consfătuire 
intimă, în care s-a hotărât planul şi directivele de orga- 
nizare ale acestei mişcări. După ce fiecare membru şi-a 
expus punctul său de vedere, s-a căzut de acord asupra 
următorului plan şi directive de organizare pe întreaga 
tară. 

Principiul de coordonare se propune a fi cel al 
regionalelor înglobând în ele toate organizațiile exis- 
tente pe teren în regiunea respectivă, subordonate unui 
organ central, care ar cuprinde ca for conducător pe 
toți reprezentanții regionalelor, întărit cu reprezentanții 
politici, ai armatei şi clerului. Principial, organizarea 
Comitetului Central şi Comitetului Regional este iden- 
tică, ca diviziune secționară. Ar varia corespondența 
membrilor, atribuţiunile şi responsabilităţile. Schematic, 
se arată mai departe: Ca idee predominantă a recru- 
tării şi organizării efectivelor minime în acelaşi loc, 
răspândite cât mai mult pe teritoriu şi în special în 
punctele stabilite ca necesare pentru dezvoltarea opera- 
ţiunilor. Sistemul propus este cel ierarhic, prin stabilirea 
contactului numai între şefi, de sus în jos (schematic). 
Contactul cu regiunile limitrofe ale regionalelor va fi 
dirijat de către Comitetul Central prin reprezentanții 

respectivi ai Comitetului Regional. Problema Mişcării 
de Rezistență Basarabeană şi a românilor de peste hotare 
rămâne în sarcina Comitetului Central al Mişcării de 
Rezistență Naţională. Să nu se includă în regionale. In 
propagandă, nici crez politic şi nici doctrină. Lupta 
activă, unirea tuturor, indiferent de ideologie politică, 
sub steagul Ţării şi al Regelui. 


SCHEMA GRAFICĂ A ORGANIZAȚIEI SUBTERANE 
„MIŞCAREA DE REZISTENȚA NAȚIONALA“ 


Materială 


Secţia tehnică 


Politici 


Armată 
Cler 


Bucovina 


Secția Ad-tivă 


Secţia Politică 


Secţia Informaţii 


Basarabia 
Moldova 
Muntenia 
Oltenia 


Secţia Conducere 


Dobrogea 
Ardeal 
Banat 
Maramureş 
Peste hotare 


Secţia Propagandă 


Externă 


Internă 

Planul de organizare, de sus în jos, se prezintă 
astfel: Comitetul Central, cu următoarele secții: Secţia 
Conducere, Secţia -Tehnică, Secţia Administrativă, 
Secţia Politică, Secţia Informaţii, Secţia Propagandă. 
Secţia Conducere cu următoarele regionale şi subsecții: 
Politici, Armată, Cler, Bucovina, Basarabia, Moldova, 
Muntenia, Oltenia, Dobrogea, Ardeal, Banat, Maramu- 
reş şi Românii de peste hotare. Secția Tehnică cu 
următoarele subsecţii: Ştiinţifică, Militară, Materială. 
Secţia Propagandă cu următoarele subsecţii: Internă, 
Externă. 


REGIONALELE 


Idem. Adică acelaşi sistem de organizare ca şi al 
C.C. al M.R.N. La Secţia de Conducere — trei membri ai 
grupei principale plus cele afiliate. Aceleaşi secții — cu 
mai puţină importanţă Secţia Politică. Acelaşi principiu 
de legătură. Regionala coboară la teren. 


(tinzând spre judeţe) 


Secţia Tehnică va ţine la dispoziţia sa şi o secție 
de conducere, 1-2 plaiuri necesare anumitor misiuni 
urgente şi de absolută încredere. Vor fi din elementele 
cele mai bune şi pregătite pentru orice jertfă. 

Pentru Muntenia: Să se refacă Organizaţia Voini- 
cilor (existentă în toamna şi iarna anului 1944), după 


(în punctele necesare) 


(echipe de câte 3) 


A 


următoarele criterii: 1. Un comitet Regional al Mişcării 
de Rezistență Naţională, care va coordona activitatea 
tuturor grupurilor existente în Muntenia (şi care treptat 
va trebui să se înglobeze în Voinicii), coordonare ce se 
va face după instrucțiunile şi directivele generale ale 
Comandamentului Central al M.R.N. 2. Comitetul se va 
organiza astfel: a) Secţia de conducere = 3 inşi din 
Voinicii (ulterior, plus câte unul din grupările existente 
şi cu care se va lua între timp legătura). b) Secţia 
Tehnică (organizarea efectivelor, plasarea la teren, 
instrucția la teren, materiale, medicamente, armament 
etc.). O secțiune privind în special zona muntoasă este 
strict necesară. Instrucţiuni precise de la Comitetul 
Central M.R.N. c) Secţia Propagandă. Menţinerea re- 
zistenței morale în masele largi ale Munteniei. Ziare, 
manifeste. d) Secţia Politică. Legătura cu oamenii poli- 
tici proeminenți, din partidele care ideologic se găsesc 
alături. Menţionat — legătură, nu politică. e) Secţia 
Informativă. Extinsă în toată regiunea, pentru obținerea 
informaţiilor necesare secţiilor de mai sus, precum şi 
celor cerute de Comitetul Central al M.R.N. Infor- 
maţii economice, politice, situația morală, mişcări de 
trupe, documentări etc. f) Secţia Administrativă. Pri- 
veşte partea materială a regionalei, obținerea de fon- 
duri, cheltuieli, mijloace de transport, fructificarea de 
fonduri etc. Efectivele secţiilor extrem de reduse. Secţia 
de Conducere va avea contact şi va cunoaşte numai pe 
şefii de secții. Grupările afiliate şi care nu se vor con- 
topi au obligațiunea morală şi datoria de a se supune 
hotărârilor Comitetului Regional, prin reprezentantul 
ataşat Secției de Conducere, în interesul superior al 
coordonării acțiunii, peste ambițiile personale şi de 
grupare, care trebuie să înceteze. Regionala va destina 
un reprezentant care va face parte din Secţia de 

Conducere a Comitetului Central al M.R.N. Acesta va 
nevoilor regionalei, în orice moment. Numai prin el 
regionala va primi instrucţiuni, ordine, directive de la 
Comitetul Central al M.R.N. şi va transmite acestuia 
rapoartele sale. 3. Pentru organizarea efectivelor la 
țărani, Secţia Tehnică a regionalei va avea în vedere 
următoarele: a) Împărţirea regionalei în centre (multi- 
plicate în timp, până se ajunge la Centrul Judeţean). 
b) Contactul între Secţia Tehnică şi teren — numai prin 
şefii de centre. c) În interiorul centrelor, efectivele vor 
fi organizate astfel: Plaiuri de câte 9. Fiecare plai a câte 
3 echipe de câte 3 fiecare. Şeful primei echipe este şi 
şeful plaiului. d) Comandantul (şeful) de centru se 
cunoaşte şi va lucra numai prin comandanții de plai, 
după ordinele Secţiei Tehnice. Comandantul de plai va 
cunoaşte numai pe comandanții de echipe. Comandanții 
de echipe se vor cunoaşte între ei, dar nu vor cunoaşte 
decât pe cei doi oameni de sub comandă. Principiul 
de recrutare şi organizare a efectivelor va fi cel al 
nucleeelor. Deci, nu multe plaiuri într-un punct, ci 
câte unul în cât mai multe puncte. Revine Secţiei de 
Propagandă sarcina ca marea masă românească să se 
ralieze în mod spontan acestor nuclee, în momentul 
oportun. 4. Toate secţiile, şi în special Secţia Tehnică, 
vor da o deosebită atenţie regiunilor muntoase. Instruc- 
țiuni precise asupra acestor regiuni se vor da prin 
reprezentantul regionalei în Secţia de Conducere C.C. 
al M.R.N. În acest scop, Voinicii îşi vor începe acti- 
vitatea de organizare în această regiune. Elementele 
deja existente pe teren vor fi predate de către C.C. al 
M.R.N (de care depind în momentul de față), Orga- 
nizaţiei Voinicii. 5. Principiile de bază, scopul, tendin- 
tele M.R.N.-ului vor fi expuse ulterior pe larg. 

REZUMATIV: Lupta pentru fiinţa Neamului, în 
hotarele lui fireşti. Lupta împotriva străinilor cotropitori, 
cotropire înfăţişată sub diferite aspecte: economic, 
teritorial, politic. Eliberarea Țării de sub actuala tiranie. 
Totul sub steagul Ţării şi al M.S. Regele. Deci, tot ce-i 
român, indiferent de ideologia politică de care este 
animat, trebuie să se încadreze în această mişcare de 
luptă activă împotriva duşmanilor Neamului. Intre noi, 
discuţiile politice, adversitățile ideologice nu au ce 
căuta. Strângem rândurile ca români, în fața primejdiei 
de desființare a Neamului. C.C. al M.R.N. 


ŞEFUL BRIGĂZII I SIGURANȚĂ, COMISAR, 
Chestor V. Andruţa I. Rădulescu 


INFORMATOR MIHAIL RODARU 


Arh. S.R.I., fond P, dosar nr. 23637, vol. 8, f£. 58—63. Pe 
prima filă menţiunea: „La dosarul Mişcării de Rezistență“. 


1946, iunie 15. Sinteză a Siguranței privind Mişcarea 
Naţională de Rezistență 


15.VI.1946 
MIŞCAREA NAȚIONALĂ DE REZISTENȚĂ 


Prefacerile de ordin politic şi social prin care a 
trecut Ţara după data de 23 august 1944 şi, mai ales, 
după 6 martie 1945, au creat o stare de alarmă pentru 
reacțiune, care a căutat să-şi mobilizeze membrii spre a 
rezista forţelor democratice. Înainte de 6 martie 1945, 
reacţiunea a încercat, prin reprezentanţii pe care i-a avut 
în guvernele de după 23 august 1944, să împiedice, pe 
orice cale, formarea unui Guvern care să reprezinte 
aspiraţiile unanime ale maselor muncitoare. 

O dată cu instalarea Guvernului de largă con- 
centrare democratică prezidat de dl dr. Petru Groza, 
reacţiunea n-a dezarmat şi a început să-şi strângă 
rândurile în cadrul partidelor istorice, adoptând tactica 
ilegală şi organizând acţiuni teroriste. Astfel, în vara lui 
1945 organele polițienești de siguranță au descoperit 
Organizaţia subversivă denumită „T“, inițiala cuvântului 
teroare, de sub conducerea avocatului Remus Ţeţu. 
Această Organizaţie îşi recrutase majoritatea membrilor 
din partidele Naţional Ţărănesc — Maniu şi Naţional 
Liberal — Brătianu. Principiile fundamentale ale Orga- 
nizaţiei au fost inserate în ziarul „Văpaia“, oficiosul 
clandestin al Organizaţiei „T“. Deşi principiile politice 
enunțate de „Văpaia“ aveau oarecare aparenţă de- 
mocratică, comentariile şi „ştirile“ interne şi externe 
publicate în acest ziar erau ostile şi vătămau profund 
relaţiile României cu U.R.S.S. Organizaţia „T“ a activat 
paralel cu altă Organizaţie ilegală, denumită „Tinerimea 

Liberă“, cu caracter anticomunist şi antisovietic, con- 
dusă de studentul Ştefanovici Mircea, legătura între cele 
două organizaţii făcând-o prof. Victor Isac, membru al 
Partidului Naţional Ţărănesc — Maniu. 

Încă din vara anului 1945, organele polițienești au 
fost de asemeni informate de existenţa unei Organiza- 
țiuni cu ramificații în principalele centre din Ţară, care 
grupa în cadrul mişcării de rezistenţă a reacţiunii mai 
multe organizațiuni ilegale, care apăreau sub diferite 
denumiri, ca „Haiducii lui Avram Iancu“, „Divizia Su- 
manelor Negre“, „Glasul Sângelui“, „Divizia Crucilor“ 
etc. Astfel, în iulie 1945 a fost lansat un manifest 
clandestin, în care se menţiona că este redactat „la 
mormântul lui Avram lancu“. Din citirea acestui 
manifest şi a celor apărute ulterior şi semnate când 
„Haiducii lui Avram Iancu“, când „Divizia Sumanelor 
Negre“, rezultă că acţiunea acestor organizaţiuni se 
întemeia pe speculațiunea diferitelor teme de ideologie 
națională, socială şi politică, precum şi pe o tendinţă net 
diversionistă şi şovină, dăunătoare armoniei interne şi 
dezvoltării democratice a Statului. La sfârşitul lunii 
mai 1946, după minuţioase investigaţiuni, organele de 
siguranță ale. statului au procedat la arestarea princi- 
palilor membri ai organizaţiunilor grupate în mişcarea 
de rezistență. Din cercetările întreprinse rezultă că 
această mişcare avea următorul aspect: Mişcarea Naţio- 
nală de Rezistență, prescurtat M.N.R. 


Arh. S.R.I., fond P, dosar nr. 23637, vol. 8, f. 64-65. Pe 
document a fost aplicată o ştampilă cu legenda: „Corpul 
Detectivilor. Nr. 2534 din 15.VI.[1]946“. 


1999, august. Relatare a procesului Organizaţiei „T“, făcută 
de unul dintre acuzați — Dan Cernavodeanu. 


Memoria documentelor. Una dintre primele mişcări 
de rezistenţă anticomunistă din România, neglijată 
de istoricii totalitarismului: Organizaţia „T“ 


În primăvara lui 1945, cam în acelaşi timp au luat 
ființă două mişcări de reziatență, Organizația „IL“ şi 
„HAI“, dar în opinia publică a fost mai întâi cunoscută 
Organizaţia „IL“ ai cărei membri, din nucleul ei bucu- 
reştean, fuseseră arestaţi încă din vara aceluiaşi an, în 
timp ce „Haiducii lui Avram Iancu“, pe lângă că activa 
la acea dată mai mult în provincie, nu fusese încă 
desconspirată şi lichidată decât de abia către finele lui 
19461. 

În problema ce ne preocupă, ne folosim în evo- 
carea organizației în cauză, propriile noastre amintiri, ca 
participant direct printre membrii acesteia, cât şi de 
ziarele epocii, la care mai adăugăm şi mărturiile gene- 
ralului Schuyler, conţinute în jurnalul său tinut între 28 
ianuarie 1945 şi 20 septembrie 19461b. 

Vom începe cu amintirile noastre, ca membru 
activ al Organizaţiei „T“, arătând în detaliu tot ceea ce 
memoria noastră a înregistrat cu precizie, deşi faptele 
s-au petrecut acum 54 de ani. Fiind prima arestare 
(aveam pe atunci 24 de ani) şi cele dintâi contacte cu 
organele comuniste de anchetă, împrejurarea ne-a rămas 

-bine întipărită. în minte, încât şi: astăzi putem evocă 
aceste evenimente fără prea multă dificultate. 

“Am aderat la Orgariizația cepe în aprilie 1945, 
abia propunerea în acest sens a: avocatului Remus 
TȚeţu, membru în tineretul PN. L. şi şef al sectorului I 
Galben în cadrul aceluiaşi tineret, personaj pe care îl 

cunoscusem încă din septembrie 1944 la clubul parti- 
dului căruia îi aparţineam amândoi. Situaţia ţării noastre 
la acea epocă era tragică, teritoriul ei ocupat de un mi- 
lion de ostaşi sovietici, cu un guvern impus la 6 martie 
1945 de Moscova, care începea comunizarea României 
în etape bine precizate. Deci, nu mai era nevoie de a ne 
convinge de necesitatea unei reacțiuni, în special a 
tineretului, spre a împiedica procesul de descompunere 
şi de anihilare a regimului nostru democratic, cunoscut 
şi apreciat de compatrioții noştri până la 1938 şi la care 
se dorea a se reveni după finele celui de-al doilea război 
mondial în Europa. Modul de recrutare în Organizația 
„T“ era fireşte de tip conspirativ (cel puţin într-o fază 
inițială), în sensul că aderentul nu trebuia să cunoască 
decât pe cel ce-l inițiase, cât şi pe cel pe care urma 
dânsul să-l convingă să adere (sistemul lanţ). În ceea ce 
ne priveşte, am găsit de cuviinţă să informăm cu toată 
discreția, mai întâi pe unchiul nostru (căruia îi fusesem 
şef de cabinet în perioada noiembrie 1944 — 6 martie 
1945, rămânându-i apoi secretar) Constantin Bebe 
Brătianu, secretar general al P.N.L. şi fost ministru al 
Producţiei de război în guvernele Sănătescu şi Rădescu 
şi apoi pe Mircea loanițiu, fostul nostru coleg în clasa 
palatină, şi care devenise secretarul particular al Regelui 
Mihai, pentru a informa şi pe suveran asupra creării 
acestei organizaţii, scopurile şi activităţile ei. 

Unchiul nostru, om politic prudent şi avizat, ne-a 
declarat că înţelege pornirea patriotică a celor ce în- 
cepuseră să înjghebe Organizaţia „T“, însă că oficial 
partidul său nu o poate încuraja, deoarece ar constitui un 
motiv ideal pentru regimul comunist de la conducere, să 
acuze P.N.L. de sprijin al unei organizaţii subversive ce 
ar intenționa să provoace o răsturnare a Guvernului 
Groza şi eventual un război civil, care ar pune în pe- 

ricol siguranța Statului. În continuare, unchiul nostru 
ne-a explicat că odioasa coaliție comunistă urmărea 
desființarea partidelor istorice spre a le putea împidica 
să participe la viitoarele alegeri din 1946, spre a-şi 
asigura o victorie sigură, cunoscând că larga opinie 
publică românească era departe să agreeze şi să voteze 
formațiunile politice de stânga. 

Cât îl priveşte pe Mircea Ioaniţiu, el s-a arătat in- 
teresat de crearea Organizaţiei „T“, asigurându-ne că va 
informa pe Rege, aşteptând apoi şi alte informaţii asupra 
acestei probleme. 

În primăvara lui 1945, Opoziția din România, 
după capitularea necondiționată a Germaniei la 9 mai, 
şi împărțirea teritoriului european în zonele de influ- 
ență cunoscute, îşi punea mari speranţe într-un conflict 
între sovietici şi ceilalți aliaţi, dat fiind dezamăgirea şi 
defetismul ce începuseră să se manifeste în rândurile 
soldaților Armatei Roşii, în momentul contactului lor 
direct cu ţările din centrul Europei unde avuseseră 
prilejul să lupte. Aceşti ostaşi şi-au dat fără nici o 
dificultate seama că întreaga lor propagandă îi minţise 
integral atunci când li se spusese că proletariatul din 
restul continentului trăia în mizerie şi în lipsuri, fapt 
contrazis categoric prin constatările „de visu“ făcute 
de trupele sovietice în pătrunderea lor pe teritoriile 
occidentale unde se desfăşuraseă operaţiile militare 
respective. Această teză era împărtăşită şi de unii 
membri ai Comisiei Aliate de. Control, americane. şi 
engleze din țara noastră, ce mizau pe declanşarea unui 
conflict în care aliaţii ar fi avut- prea puţin de combătut, 
dat fiind: descuraj area ce domnea în rândurile soldaţilor 
Armatei Roşii, care ar fi preferat să se predea, decât să 
lupte pentru regimul comunist, de mizerie şi de con- 
strângere, ce-l gepi la întoarcerea lor în patrie. 

Din nefericire, obligaţiile asumate în special de 
America față de sovietici (care nu erau cunoscute de 
conducătorii lor de cel mai înalt nivel) au dus la men- 
ționarea unui „statuquo“ în relaţiile dintre „Cei trei 
Mari“ şi la spulberarea speranţelor celor ce mizaseră pe 
un eventual conflict între foştii aliați. Dar la epoca 
anterioară acestei hotărâri, în România se desfăşurau 
evenimente ce întrețineau nădejdile opiniei noastre pu- 
blice şi anume: mai întâi „greva regală“ care indica o 
atitudine fermă din partea Regelui față de ocupanţii 
sovietici, apoi proliferarea unui număr de alte organi- 
zaţii anticomuniste (precum „Graiul Sângelui“, „Suma- 
nele Negre“, „Mişcarea Naţională de Rezistență“ ş.a.) 
care constituiau, de asemenea, un protest şi o opoziţie a 
diverselor categorii ale populaţiei ţării față de comu- 
nizarea treptată preconizată de Guvernul trădător al lui 
Petru Groza. 

Însă, în primăvara lui 1945 situaţia părea mai clară, 
astfel încât Organizaţia „T“ începe să se înjghebe mai 
temeinic; atunci când membrii săi ajung să se cunoască 
între ei, sunt grupaţi în coloane, birouri şi oficii, iar 
conducerea sa decide şi publicarea unui organ de presă 
intitulat „Văpaia“, ce apare în câteva numere format 
de buzunar şi în care sunt sever criticate acţiunile 
Guvernului Groza şi ale ocupanților sovietici. Se in- 
tenționează ca Organizaţia „T“ să se extindă şi în 
provincie, urmând ca ea să fie dotată şi cu unele 
posturi de radio-emisie, plasate în două centre de 
rezistenţă, şi anume: primul în Munţii Făgăraşului, iar 
celălalt în Balta Dunării (Bărăgan). Membrii Organiza- 
tiei „T“ trebuiau să-şi procure câte o armă (un pistol) 
şi eventual să-şi facă rost de un buletin de populaţie pe 
un alt nume, în caz de deconspirare şi punere a lor în 
urmărire de către organele de represiune. Componenţa 
participanților la numita mişcare de rezistență antico- 

munistă era (în nucleul ei bucureştean) în majoritate 
membri ai tineretului P.N.L. recrutați de Remus Tetu, 
apoi de membri ai P.N.Ţ., din care cel mai notoriu a 
fost prof. Victor Isac, şeful Organizaţiei de Tineret 
PN.Ţ. din Hunedoara, cât şi ofiţeri ai armatei regale 
(activi sau deblocaţi), printre care cităm pe lt. co- 
mandorul Nicolae Bătrânul, pilot de vânătoare, distins 
pe frontul de Est. 

Ulterior au mai fost cooptați şi membri ai tine- 
retului P.S.D., şi anume şeful acestui tineret, Mircea 
Ştefanovici?, împreună cu mai mulţi dintre colabora- 
torii săi ce făcuseră parte dintr-o organizație cu caracter 
cultural „Tineretul Liber“. Fireşte prin elementele libe- 
rale, ţărăniste şi social-democrate din organizaţie, atât 
Dinu Brătianu, Iuliu Maniu, cât şi Constantin Titel 
Petrescu, preşedinţii celor trei partide istorice, erau 
foarte discret informaţi de evoluţia şi activitatea mem- 
brilor formaţiei „T“, dar oficial nu trebuiau să aibă vreo 
cunoştinţă de existența acesteia, din motivele expuse 
supra. 

De asemenea, şi Palatul Regal, după cum am spus, 
era la curent cu etapele de dezvoltare ale Organizației 
„IL“, suveranul manifestând interes față de respectiva 
mişcare de rezistență, transmițându-ne prin Mircea 
loanițiu, că în caz de necesitate, era dispus, pentru 
reuniuni sau chiar pentru depozitare de armament, să 
ne pună la dispoziție unele din reşedințele sale de 
vânătoare din Ardeal. Totul, bineînțeles, în cea mai 
desăvârşită discreţie, Regele, oficial ignorând integral 
existența Organizaţiei „T“. 

În iulie, Ţeţu convocă o şedinţă, în împrejurări 
rămase până astăzi necunoscute (întrucât nu s-au putut 
consulta dosarele secrete ale fostei Securităţi), la Facul- 
tatea de Drept din Bucureşti, unde se decide extinderea 

activităților Organizaţiei „T“ şi în provincie, în cursul 
lunii august 19454. Respectiva mișcare de rezistenţă 
anticomunistă este trădată organelor de represiune (din 
fericire doar nucleul ei bucureştean), ceea ce duce la 
arestarea imediată a lui Remus Ţeţu şi a celorlalți cola- 
boratori ai săi din Capitală (printre care şi modesta 
noastră persoană). lată un tretext perfect pentru zbirii 
regimului să încerce compromiterea partidelor istorice, 
cu social-democraţii, având în plus şi un cont de reglat, 
pentru faptul scindării acestei formaţiuni politice în 
urma refuzului său de a fuziona cu P.M.R.5; creându-se 
disidenta oportuniştilor Şt. Voitec şi Lotar Rădăceanu, 
vechii socialişti rămânând alături de Titel Petrescu. De 
aceea, în procesul Organizaţiei „T“, au implicat, în 
mod stupid şi pe unii dintre aceştia, precum bătrânii 
militanți loan Flueraş, Lazăr Măglaşu şi Antim Boghea, 
acuzându-i că ar fi finanțat mişcarea, cât şi apariția 
organului de presă „Văpaia“. 

Ancheta celor arestaţi şi depuşi în secret la 
închisoarea Malmaison a S.S.I. s-a desfăşurat sub 
conducerea lui Alex. Nicolski care trebuia să smulgă 
mărturisiri (chiar false) inculpaţilor, care, ținuți într-un 
loc neştiut de familiile şi de avocaţii lor, erau la discreția 
torționarilor roşii. Din fericire locul deţinerii acuzaților 
a putut fi aflat în două moduri. Printre cei arestaţi se 
afla şi Alex. Negrescu, fiul mai vârstnic al generalului 
aviator Gh. Negrescu; celălalt frate mai tânăr, în liber- 
tate fiind, a pornit pe motocicletă, pe la toate închisorile 
din Bucureşti, folosind un clacson familiar celui închis 
şi după câteva încercări fără rezultate pozitive, s-a oprit 
şi pe calea Plevnei, în faţa fostei cazărmi Malmaison, 
devenită închisoarea Serviciului Secret de Informaţii, 
depinzând direct de Preşedinţia Consiliului de Miniştri. 
La auzul clacsonului bine cunoscut, Alex. Negrescu a 

emis un fluierat de recunoaştere, ştiut perfect de fra- 
tele său mai tânăr, ceea ce a indicat precis că arestaţii se 
aflau în locul de detenţie respectiv. 

În paralel, un altul dintre deținuți a reuşit să 
mituiască pe unul dintre gardienii tineri care se 
îndeletniceau cu paza culoarului cu celule individu- 
ale şi promițându-i că familia sa, în urma biletului 
încredințat mesagerului, îl va recompensa băneşte, 
acesta şi-a îndeplinit misiunea contra sumei făgăduite, 
înmânând misiva familiei respective, confirmându-se 
astfel cu precizie locul unde era ţinut la secret lotul 
membrilor arestaţi ai Organizaţiei „T“. 

La protestele energice ale rudelor celor inculpaţi, 
cât şi ale avocaţilor acestora, întreg lotul a fost transferat 
la închisoarea Uranus a Curţii Marţiale ce urma să ne 
judece. Totuşi în cele trei săptămâni aproape, cât fuse- 
sem la discreţia lui Nicolski şi a zbirilor săi, aceştia au 
profitat de izolarea noastră forţată pentru a ne smulge 
declarații cât mai compromiţătoare, favorabile tezei de 
implicare a partidelor de opoziţie, cât şi a generalului 
Rădescu, în obiectivele propuse de Organizaţia „T“. În 
acel moment, opinia noastră publică a dedus că în 
răstimpul cât am fost cu toţii la secret, pentru a ne forța 
să declarăm ceea ce voiau anchetatorii noştri să obţină 
de la noi, aceştia au recurs la măsuri extreme, precum 
la torturi de tot soiul asupra bărbaţilor şi chiar violuri 
asupra celor două fete din lot. 

În ceea ce ne priveşte, situația noastră era mai 
specială, anchetatorii, cu Nicolski în frunte, ştiau pe de o 
parte de legătura noastră de rudenie cu Constantin Bebe 
Brătianu, secretarul general al P.N.L., iar pe de alta, de 
relația de colegialitate ce mă lega de Regele Mihai. 

În 1945, partidele istorice mai conservau încă 
oarecare influență; cât despre Rege, poziţia sa foarte 

categorică față de Guvernul Groza putea presupune un 
sprijin serios din partea Aliaților occidentali. De aceea, 
cu toate că Adriana Georgescu, colega mea de lot, fusese 
şefă de cabinet a generalului Rădescu, făcându-se mult 
caz pe această atribuţie, întrucât fostul prim-ministru 
trebuia cu orice preţ să fie profund compromis în 
Organizația „T“, pe care, chiar s-a pretins că, din umbră, 
ar fi condus-o, totuşi în cazul nostru, deşi fusesem şef de 
cabinet al lui Bebe Brătianu, nu s-a insistat asupra 
acestui fapt, am fost doar o singură dată întrebat dacă 
dânsul era la curent cu existența numitei organizaţii, 
ceea ce am negat categoric’. E drept că, pentru vreo 
două zile ne-a fost introdus în celulă un tânăr liberal 
pe care îl cunoscusem la clubul din str. Maria Rosetti, 
spre a mă trage de limbă asupra acestui subiect, dar 
continuând să neg cu putere orice amestec al unchiului 
meu în activitatea Organizaţiei „T“, s-a renunţat la 
această investigaţie. Cât priveşte pe Suveran, subiectul 
a fost ocolit cu prudenţă, nefiind întrebat asupra sa şi 
nici asupra relaţiilor continue ce întreţineam cu se- 
cretarul său particular, fostul meu coleg Ioaniţiu. În 
momentul arestării mele în cursul lunii august, locu- 
iam în Bucureşti la părinții mei, în str. Orient nr. 9 
(actualmente Bd. Dacia). Ca material subversiv nu s-a 
găsit la noi nimic (actele legate de Organizaţie nu le 
tineam la domiciliu) în afară de un unic exemplar din 
„Văpaia“ (celelalte le difuzasem la rude şi prieteni), iar 
pistolul (un Steyer ce aparţinea tatălui meu), ascuns în 
cenuşa dintr-una din sobele de teracotă ale locuinţei 
noastre nu fusese găsit de zbiri. În asemenea condiţii, la 
ancheta la care am fost supus la Malmaison, debutând 
cu interogatoriul luat de Nicolski însuşi (viitorul general 
de securitate), m-am limitat să afirm doar că am aderat 
ca membru în Organizaţia „T“, fără să întreprind vreo 


184 


activitate oarecare, doar că am avut un singur exemplar 
din „Văpaia“ (găsit la percheziţia de la domiciliul meu) 
şi am recunoscut că am luat parte la şedinţa din iulie 
1945, ținută la Facultatea de Drept, după ce mi s-au 
arătat câteva declaraţii ale unora dintre participanţi, care 
mă enumeraseră printre cei prezenţi la această reuniune. 
Menţinându-mi declaraţiile iniţiale, anchetatorii au 
insistat fireşte să mi le modific în sensul urmărit de 
ei şi, la refuzul meu, au procedat la două „metode de 
convingere“: manejul şi farul. Manejul consta în obli- 
gația arestatului de ase plimba neîntrerupt, noaptea 
după stingere (patul fiind ridicat în perete), de-a lungul 
celor patru colțuri ale celulei, fiind în permanenţă 
observat prin vizetă de gardian şi împiedicat să se 
oprească din mers. Supliciul putea dura ore întregi până 
la epuizarea fizică a celui anchetat. Farul era reprezentat 
printr-un fel de cască ce se aplică în capul arestatului, 
având două găuri în dreptul ochilor, cască prevăzută cu 
două becuri electrice puternice plasate desupra celor 
două cavităţi. Când becurile erau aprinse, deşi cel supus 
unei astfel de metode închidea fireşte ochii, totuşi după 
scurt timp, începeau să apară ameteli şi dureri de cap, ce 
se înte-ţeau pe măsură ce experienţa continua să dureze. 
Am simulat un leşin, ceea ce a determinat încetarea 
aplicării farului, deşi la întrebările repetate ale anche- 
tatorului refuzasem în permanenţă să răspund conform 
dorințelor zbirilor. Mi-am dat seama că aceste două 
metode folosite împotriva mea nu lăsau urme vizibile pe 
corpul celui anchetat, de aceea ar fi fost uşor torţio- 
narilor să nege că le-ar fi folosit. 

: În timpul săptămânilor de secret, „rezultatele“ ob- 
ținute de la cei arestați prin variate metode de con- 
strângere şi tortură întrebuințate, au început să fie 
publicate în presa de stânga a epocii (de pildă „Scân- 

teia“, „România Liberă“ şi chiar „Universul“ socia- 
lizat după fuga în străinătate a lui Stelian Popescu) un 
număr de articole, apărute de multe ori pe prima pagină, 
denunţând capturarea unei organizații teroristo-fascistă. 
În „Scânteia“ din 30 august 19458, e anunțată pentru 
prima dată această capturare, dar la început ea se referă 
la două organizaţii şi anume „Tinerimea Liberă“ şi la 
„IL“. Prima dintre ele fusese înfiinţată după 23 august 
1944, fiind condusă de Mircea Ştefanovici, şi având 
un caracter cultural, nu suscitase nici o suspiciune din 
partea organelor represive. Relaţiile, însă, pe care 
conducătorii ei începuseră să le întrețină cu Remus Tetu, 
determinaseră o fuziune prin absorbţie a „Tinerimii 
Libere“ de către Organizaţia „T“, astfel încât până 
la sfârşit articolele din presă nu s-au mai referit decât 
doar la aceasta din urmă. Fotografia? ce-a însoţit prima 
relatare în presă asupra numitei formaţiuni antico- 
muniste, a înfățişat sub titlul „materiale găsite la sediul 
Organizaţiei“, un număr de obiecte dintre care, într-ade- 
văr unele fuseseră confiscate de la diverşi membri ai 
Organizaţiei „T“ (precum cărți, broşuri, ziare, exemplare 
din „Văpaia“), la care se mai adăugau, însă, încărcătoare 
cu gloanţe, arme de diferite tipuri ce nu proveneau 
decât într-o foarte mică măsură de la cei arestați (grosul 
fiind „completat“ din arsenalul Siguranţei). Fireşte, se 
afirma tendenţios despre rolul generalului Rădescu şi 
al partidelor istorice în activităţile Organizaţiei „T“, 
precizându-se că preşedinţii acestor partide o dirijau 
din umbră, fapt inexact, dar care servea planurilor regi- 
mului comunist de a încerca eliminarea din competiţia 
electorală din 1946 a formațiunilor politice vizate. 
Ziarul „România Liberă“, tot din 30 august 
194510, reia, desigur, informaţiile tendenţioase la 
adresa Organizaţiei „teroriste-fasciste T“, conţinute în 

„Scânteia“, subliniind pretinsa responsabilitate poli- 
tică a şefilor partidelor istorice, insinuând că printre 
obiectivele urmărite de numita organizație se află şi 
acela de a-i suprima fizic pe membrii Guvernului Groza 
şi pe conducătorii „democrați“ ai regimului la putere. 
Se mai aminteşte de materiale de propagandă fascistă 
(legionară), căci în fotografia intitulată „Tipografia şi 
depozitul de materiale, arme şi muniții“ ce însoţeşte 
reportajul, apar şi cărţi şi broşuri de inițiere în doctrina 
„Gărzii de Fier“, total străine membrilor Organizaţiei 
„IT“, în majoritate aparținând tineretului P.N.L. şi 
P.S.D., ce nu prefera şi nu agrea o asemenea doctrină, 
dar pentru propaganda ostilă ce trebuia făcută cu orice 
preţ Organizaţiei „T“, o atare implicaţie cu materiale 
de extremă dreaptă putea contribui la prezentarea în 
culori cât mai sumbre a respectivei organizaţii. Se mai 
afirma că Remus eţu, la crearea acesteia în aprilie 
1945 a urmat instrucțiunile generalului Rădescu şi că 
apelativul de „T“ provenea de la cuvântul teroare, când 
în realitate el constituia inițiala numelui de familie al 
iniţiatorului Organizaţiei. Se enumeră apoi numele celor 
arestaţi şi implicaţi în această mişcare de rezistenţă anti- 
comunistă, începând cu şeful ei, avocatul Remus Tețu 
(P.N.L.). Citarea membrilor o vom face în ordine alfa- 
betică şi cu apartenența sau neapartenenţa lor la vreo 
formațiune politică: lt. comandor de aviație Nicolae 
Bătrânu (fără a.p.), Antim Boghea (P.S.D.), Marcel 
Boisnard (P.S.D.), Alexandru Boldei (P.S.D.), Dan 
Cernavodeanu (P.N.L.), Andrei Crăciun (P.N.Ţ.), Petre 
Crăciunescu (P.N.L.), Constantin Drăgoi (P.S.D.), 
Andrei Dron (fără a.p.), Vladimir Enacovici (P.S.D.), 
Ion Flueraş (P.S.D.), Adriana Georgescu (P.N.L.), Victor 
Isac (P.N.Ţ.), Traian Ispas (P.S.D.), Toma Lucian 
(P.N.L.), Lazăr Măglaşu (P.S.D.), Radu Maltezeanu 

(P.N.L.), Dinu Mănciulescu (P.N.L.), Nadeja Marinescu 
(P.N.L.), Aristide Mateescu (fără a.p.), Alexandru 
Negrescu (P.N.L.), Alexandru Oprea (fără a.p.), Nicolae 
Pascu (fără a.p.), Mircea Pătârlăgeanu (P.N.L.), Dan 
Plopeanu (fără a.p.), Florin Popescu (P.N.L.), Mircea 
Ştefanovici (P.S.D.), Alexandru Stelorian (P.S.D.), 
Gheorghe Strat (P.N.L.), Radu Tănase (fără a.p.), Ion 
Teodorescu (P.S.D.), Darius Teodosiu (fără a.p.), Radu 
Vasiliu (P.N.L.). 

În numerele următoare ale principalelor ziare de 
stânga, pe baza materialului smuls cu forța de la arestaţi, 
în perioada „secretului“ de la Malmaison, se arată cum 
activa Organizaţia „T“ sub îndrumarea generalului 
Rădescull, cine finanța această mişcare (pretinzându-se 
că pe lângă partidele istorice, aceasta mai primea fonduri 
şi de la ing. Gigurtu şi de la vechii socialişti Flueraş, 
Măglaşu şi Boghia). Cu prilejul hotărârii de a extinde 
activitatea Organizaţiei „T“ şi în provincie, vorbindu-se 
de instalarea unor posturi de radio-emisie, mi s-a atribuit 
declarația falsă că aş fi precizat că unul dintre aceste 
posturi urma să fie amplasat în Munţii Făgăraşului, iar 
lui Mircea Pătârlăgeanu, că un altul trebuia amplasat în 
Balta Dunării (pe moşia lui Radu Maltezeanu)!?. 
Presupun că recunoaşterea noastră că am participat 
amândoi la şedinţa de la Facultatea de Drept, unde s-a 
discutat în principiu despre instalarea acestor posturi, să 
fi determinat organele de anchetă să ne atribuie detaliile 
referitoare la amplasarea lor13. În orice caz, în actul de 
acuzare, o asemenea declarație n-a mai fost reținută, pe 
motivul că nu exista nici o dovadă că am fi afirmat-o 
în realitate. Aflându-se la locul unde întreg lotul 
Organizaţiei „T“ fusese reţinut în secret, avocaţii celor 
arestați au protestat vehement, cerând transferarea 
(imediată) a inculpaţilor într-un alt loc de detenție, 

pentru a putea lua contact cu dânşii şi cu dosarele 
fiecăruia dintre ei. Întrucât printre membrii lotului se 
afla şi un militar, anchetatorii au decis ca procesul să 
se judece la Tribunalul Curţii Marţiale din str. Uranus, 
acuzaţii fiind depuşi în închisoarea acestui tribunal pe 
data de 5 septembrie 1945. Procesul fiind fixat, a început 
pe 7 septembrie, avocaţii in corpore au cerut amânarea 
acestei înfăţişări, două zile fiind total insuficiente pentru 
cercetarea dosarelor celor 34 de inculpaţi. Printre cei 
32 de avocaţi ai apărării, cităm pe av. Stelian lonescu 
şi Mircea Sion (pentru membrii tineretului P.N.L. 
implicaţi), prof. Virgil Vieniamin (pentru cei ai tineretu- 
lui P.N.T.), av. Mihai Bârcă, av. col. Mircea Demetrescu, 
av. Ştefan Demetriad (pentru ceilalți membri ai Organi- 
zaţiei „I“). La şedinţa din 7 septembrie, completul de 
judecată al Secţiei a IV-a a Curţii Marţiale a Corpului 2 
Armată, a fost prezidat de gen. Ilie Creţulescu, procuror 
fiind maior magistrat lorgu Popescu, complet care a 
aprobat amânarea procesului pe data de 10 septembrie 
1945. În răgazul acordat, apărarea a luat mai temeinic 
contact cu inculpaţii, care s-au plâns că li s-au smuls 
declaraţii false de către Nicolski şi zbirii săi, graţie unor 
maltratări la care au fost supuşi în timpul anchetei. 
Cuvânt de ordine: retragerea acuzațiilor inexacte. La 
reluarea şedinţei din 10 septembrie, completul de ju- 
decată a fost schimbat, având ca preşedinte pe sinistrul 
col. Alex. Petrescu, iar ca membri pe lt. col. Olteanu 
din Divizia „Tudor Vladimirescu — Debrețin“ şi lt. col. 
magistrat Dumitru Gicoveanu, fiind menţinut ca 
procuror maiorul Iorgu Popescu. La masa presei, printre 
ziariştii români prezenţi, se aflau şi doi ziarişti din 
misiunile americană şi engleză. Diversele incidente 
ridicate de apărare (în special de către av. Stelian 
Ionescu) au fost rând pe rând respinse de preşedintele 

Tribunalului şi procuror, chiar dacă unele dintre aces- 
tea se refereau la neconstituționalitatea procesului. 
Intrându-se în fond, acuzarea învinuieşte membrii 
Organizaţiei „T“ de a fi conduşi de generalul Rădescu, 
sprijiniți — moral şi material — de preşedinţii partidelor 
istorice, cât şi de unii din vechii socialişti, că mişcarea 
întruneşte toate caracteristicile unei organizaţii teroriste, 
intenționând să răstoarne Guvernul, să asasineze pe 
membrii săi şi să provoace, până la urmă, un război civil. 
Cu prilejul extinderii mişcării în țară, s-a urmărit crearea 
unor centre de rezistență în munţi, dotate cu aparate de 
radio-emisie şi cu armament stocat în vederea folosirii 
lui în cazul declanşării unor acţiuni violente. Toate aceste 
acuzaţii se bazau pe declaraţiile smulse celor arestaţi la 
Malmaison, de către Nicolski şi acoliţii lui. Cuvântul de 
ordine lansat de avocaţii apărării şi anume ca inculpaţii 
să nege cu tărie declaraţiile inexacte obţinute prin 
metodele specifice zbirilor roşii a fost urmat scrupulos 
de către învinuiți, ceea ce a provocat furia şi decepția 
acuzării şi completului de judecată, ce sperau să îndepli- 
nească misiunea de a declanşa un curent ostil partidelor 
istorice în opinia publică românească de atunci, spre a le 
` elimina din competiţia electorală din 1946. Remus Ţeţu, 
ca şef al Organizației, recunoaşte că a înfiinţat-o şi că a 
publicat „Văpaia“, dar neagă restul acuzațiilor (înarmări, 
centre de rezistență în munţi, asasinarea membrilor 
Guvernului etc.). Exemplul său este urmat de ceilalți 
membri ai mişcării, care recunosc unii că au tipărit, alții 
că au colportat „Văpaia“ şi că o parte dintre ei au fost 
prezenţi la întâlnirea de la Facultatea de Drept. Bătrânii 
socialişti, în frunte cu Ion Flueraş, neagă că au finanţat 
publicarea organului de publicitate al Organizației şi că 
ar fi avut vreo tangenţă cu aceasta din urmă. 

Interogatoriile inculpaților continuă în a doua zi a 
procesului (11 septembrie 1945), completul de judecată 
suferind din nou modificări în componenţa lui, în sensul 
că lt. col. Dum. Gicoveanu e înlociut cu It. col. magistrat 
Anghel Taşcău. Acuzaţii neagă în continuare culpele de 
care sunt învinuiți. La afirmația că au fost supuşi unor 
violenţe fizice din partea anchetatorilor, preşedintele 
completului cere dovezi în acest sens şi atunci Ţeţu se 
ridică şi solicită o şedinţă secretă, ceea ce i se aprobă. 
După evacuarea publicului din sală, el se dezbracă şi 
arată judecătorilor că a fost bătut la testicule (după 
sistemul patentat ulterior, numit Vida al Securităţii 
anchetatoare de la Timişoara, devenită „expertă“ în 
această materie), completul ia act de faptul semnalat, 
dar nu ia nici o atitudine. Şedinţa se reia apoi, urmând 
audierea martorilor apărării. Iniţial, fuseseră citați şi cei 
doi preşedinţi al P.N.L. şi al P.N.Ţ., Dinu Brătianu şi 
Iuliu Maniu, dar aceştia fiind preveniţi că o echipă de 
muncitori comunişti, îndrumați de PM.R.14, urmau la 
intrarea Tribunalului Curţii Marţiale să-i huiduiască şi 
eventual să-i agreseze, au renunţat la depoziţiile lor. În 
schimb, din partea P.N.L. au depus mărturii favorabile 
Constantin Bebe Brătianu, prof. George Fotino, dr. 
Daniel Danielopol, Mihai Romniceanu şi Puiu Ange- 
lescu. S-au succedat apoi inginerul Ion Gigurtu, care 
declara că n-a subvenționat niciodată vreo organizaţie 
politică, cât şi bătrânul socialist Radu Grigorovici, care 
depune în favoarea grupului Ion Flueraş. 

În a treia zi a procesului, 12 septembrie 1945, se 
continuă audierea martorilor apărării, printre care Ion 
Mirescu (pentr Ion Flueraş), gen. Gh. Negrescu (ptr. fiul 
său Alexandru), prof. Istrate Micescu (pentru foştii săi 
studenți liberali şi ţărănişti) şi în sfârşit prof. Victor 
Papacostea, ing. Săbăreanu şi dr. Azra Berkovitz (pentru 
membri tineretului P.N.L., inculpaţi). Procesul se judecă 

Şi în şedinţa de noapte, unde urmează şi rechizitoriul. 
Acuzaţia principală adusă învinuiților constă în partici- 
parea la constituirea unei organizații interzise, urmărind 
scopuri periculoase siguranţei statului. Sunt făcuți 
răspunzători în fața Justiţiei de „nedenunţare“ următorii 
inculpați: lt. N. Bătrânu, Dan Cernavodeanu, Petre Cră- 
ciunescu, Adriana Georgescu, Radu Maltezeanu, Nico- 
lae Pascu; pentru Aristide Mateescu şi Dan Plopeanu se 
cere achitarea. Şedinţa se suspendă la ora 0,35. 

In ziua următoare, 13 septembrie 1945, procesul se 
apropie de sfârşit. Pledoariile celor 32 de avocaţi ai 
apărării cer achitarea acuzaților, iar avocat Stelian 
Ionescu solicită schimbarea calificării faptelor, ceea ce 
evident se refuză. Inculpaţii in corpore cer achitarea lor. 
Completul de judecată se retrage spre a delibera, urmând 
apoi pronunţarea sentințelor. Condamnările sunt bazate 
pe aplicarea art. 209 C.P. şi vor fi următoarele: Remus 
Tetu (P.N.L.) — 7 ani închisoare şi 2 ani decădere civică; 
Victor Isac (P.N.Ţ.) — 5 ani detenţie şi 1 an decădere 
civică; Adriana Georgescu (P.N.L.) — 4 ani; Mircea 
Pătârlăgeanu (P.N.L.) — 3 ani; Nicu Georgescu (P.N.L.) 
— 2 ani; Alex. Oprea — 1 an şi şase luni; C-tin Drăgoi 
(P.S.D.) şi Mircea Ştefanovici (P.S.D.) — 1 an; Gh. Strat, 
Ion Teodorescu (P.S.D.), Dinu Mănciulescu (P.N.L.), 
Alex. Stelorian (P.S.D.) — la câte 6 luni; Antim Boghea 
(P.S.D.), Al. Boldei (P.S.D.), Marcel Boisnard (P.S.D.), 
Ion Flueraş (P.S.D.), Traian Ispas (P.S.D.), Lazăr 
Măglaşu (P.S.D.) — la câte 3 luni închisoare; Andrei 
Dron, Vladimir Enacovici (P.S.D.), Dan Plopeanu (fără 
a.p.) — la câte 2 luni; It. c-dor. av. Nicolae Bătrânu (fără 
a.p.), Petre Crăciunescu (P.N.L.), Aristide Mateescu 
(fără a.p.), Nicolae Pascu (fără a.p.) — la câte o lună 
închisoare. Achitaţi: Alex. Negrescu (PN.L.), Radu 
Tănase (fără a.p.), Radu Vasiliu (P.N.L.). Disjunşi din 
proces şi trimişi Parchetului Militar pentru întregirea 

cercetărilor: Dan Cernavodeanu (P.N.L.), Toma Lucian 
(P.N.L.), Nadeja Marinescu (P.N.L.) şi Florin Popescu 
(PN.L.). 

Acum, când am expus faptele privind Organizaţia 
„T“, cât şi procesul ei, se impun fireşte şi unele 
comentarii pe marginea evenimentelor descrise. Pentru 
regimul comunist, în permanentă ascensiune la acea 
epocă, numita organizație constituia un pretext ideal de 
a implica partidele istorice în activități subversive, spre 
a realiza excluderea lor din competiţia electorală din 
1946. Numai că organele opresive au comis greşeala 
de a se grăbi cu arestarea prematură a membrilor 
Organizaţiei „T“ la abia câteva luni de la constituirea 
ei, când ar fi trebuit să lase timp acestei mişcări anti- 
comuniste să se organizeze mai temeinic (continuând 
desigur s-o supravegheze din umbră) spre a-i îngădui să 
comită acțiuni ce s-ar fi încadrat perfect activităţilor de 
subminare a regimului la cârmă, cât şi de acțiuni ostile 
la adresa ocupanților sovietici. A doua mare greşeală, de 
data aceasta datorată lui Alex. Nicolski (obişnuit ca în 
Uniunea Sovietică, să procedeze fără a ţine seamă de 
opinia publică, care în România, în 1945, mai exista 
încă) a constituit-o depunerea în secret a lotului celor 
arestaţi la închisoarea S.S.I. de la Malmaison şi a folosi 
împotriva inculpaţilor metode violente de persuasiune 
(presiuni fizice sau morale, torturi) pentru a smulge 
inculpaţilor declaraţii false, care serveau însă perfect 
obiectivelor urmărite de anchetă. Când, în modul arătat 
mai sus, opinia noastră publică a aflat de reținerea la 
secret a membrilor Organizaţiei „T“, s-a gândit la 
sistemele sovietice de cercetare a acuzaților, brutale, şi 
lipsite de scrupule, creându-se astfel un curent de 
simpatie şi de compasiune în favoarea celor anchetați, 
fiind imediat bănuiţi zbirii Serviciului Secret de 

Informaţii de grave abuzuri în anchetarea inculpaţilor. 
Ceea ce l-a determinat pe Nicolski să-i transfere de 
îndată la închisoarea Uranus a Curţii Marţiale din 
Bucureşti şi să îngăduie avocaţilor să ia în sfârşit contact 
cu clienţii lor. De aceea, prezumția unei anchete trucate 
(care de altfel corespunde perfect realităţii) a fost cea 
care a determinat apărarea să infirme în bloc toate 
declarațiile smulse celor anchetați îm timpul detenţiei 
de la Malmaison, sugerând clienţilor săi să le nege în 
totalitate şi să se disculpe de acuzaţiile ce li se adu- 
seseră. Acest fapt explică, cu excepția anilor de detenție 
primiți de cei câțiva socotiți conducători ai Organiza- 
tiei „T“, condamnările minore ce s-au aplicat majorităţii 
membrilor lotului numitei Organizaţii, pedepse variind 
de la 1 an la 1 lună închisoare, plus trei achitaţi. Se mai 
punea problema celor cinci disjunşi pentru supliment de 
anchetă, dar în realitate, metoda a fost folosită pentru 
a-i elibera discret pe cei în cauză în cursul lunii 
octombrie 1945. Ceilalţi coinculpaţi au fost şi ei puşi 
în libertate, la diverse date, în anul următor 1946. 

Această experienţă a servit lui Nicolski şi zbirilor 
săi, indicându-le modul de procedare cu celelalte 
mişcări de rezistență anticomunistă, pe care le-au lăsat 
să se dezvolte, nu însă înainte de a se infiltra informa- 
tori care să-i ţină în permanent la curent cu activitatea 
acestor organizaţii. 


Dan Cernavodeanu 


Din „Lumea Românească“, anul IV, nr. 44, august 
1999. Dan Cernavodeanu a încetat din viață în octombrie 
1999 şi, datorită acestui fapt, relatarea memorialistică de față 
apare acum fără a se fi putut lua acceptul autorului. Am 
convingerea, însă, că nu l-ar fi refuzat. 

NOTE 


1. Organizatia paramilitară, anticomunistă, promo- 
narhistă şi antisovietică „Haiducii lui Avram lancu" a fost 
înfiinţată la 1 decembrie 1944. Avea drept nucleu o parte dintre 
foştii membri ai Batalionului de voluntari „luliu Maniu”, care 
acționase - pentru a asigura reinstaurarea administraţiei româneşti 
- în toamna lui 1944, în judeţele Trei Scaune, Odorhei, Mureş, 
Ciuc. Comandantul Batalionului „luliu Maniu“ - unitate 
desfiinţată la cererea generalilor sovietici din Comisia Aliată de 
Control -, Gheorghe Olteanu, a devenit şef al Organizaţiei „HAI, 
procesul de constituire al acesteia finalizându-se la | mai 1945. 
Zona în care a activat era Transilvania, în special în regiunile 
muntoase. Majoritatea conducătorilor „HAI“ au fost arestaţi la 21 
mai 1946; Gheorghe Olteanu s-a „„sinucis!* în arestul Prefecturii 
Poliției Capitalei, la 10 august 1946; procesul Organizaţiei s-a 
încheiat pe 18 noiembrie 1946. Vezi, pe larg, prezentată 
Organizaţia „HAI* de Petre Ţurlea în voi. Monumente non grata. 
Palşi martiri maghiari pe pământul românesc, Editura Bravo 
Press, Bucureşti, 1996, p. 53-56. (P.T.) 

lb C. V. R. Schuyler, Misiune dificilă. Jurnal (25 ianuarie 
1945 - 20 septembrie 1946), traducere Sorana Georgescu-Gorjan 
şi Alina Petrecel, Bucureşti, 1997, p. 196-197, 198-199, 200-201, 
203-204. (D.C.) 

2. Mircea Ștefanovici nu a fost şeful tineretului P.S.D.; 
în organizația sa „Tinerimea Liberă" au intrat şi unii social- 
democrati, ţărănişti etc. (P.Ţ) 

3. Organizaţia „Tinerimea Liberă" s-a menţinut ca atare 
şi după intrarea în ea a unor social-democraţi; apare în proces sub 
această denumire. (P.Ţ.) 

4. Şedinţa Organizaţiei „Į" de la Facultatea de Drept a 
avut loc în iunie 1945. (P.Ţ.) 

5. Este vorba despre P.C.R., P.M.R. va fi înfiinţat abia în 
1948. (P.Ţ.) 

6. Constantin (Bebe) Brătianu a fost ministru al 
Producţie: de Război (minister înfiinţat la 14 noiembrie 1944) 

în cadrul Guvernului Sănătescu (4 noiembrie — 5 decembrie 
1944) şi pe acelaşi post, în cadrul Guvernului Rădescu 
(6 decembrie 1944 — 5 martie 1945) (P.Ţ.) 

7. Vezi declarația, din august 1945, a lui Dan 
Cernavodeanu. 

"8. „Scânteia“, II, 1945, nr. 313 din 30 august, p. 1 
şi 3. (D.C.) 

9. Idem. (D.C.) 

10. „România Liberă“, III, 1945, nr. 328 din 30 au- 
gust, p. 1 şi 2. (D.C.) 

11. „Scânteia“, II, 1945, nr. 315 din 1 septembrie, p. 1 
şi 4; „România Eba. MI, 1945, nr. 330 din 1 septembrie, 
p. 1 şi 3; „Universul“, LVII, 1945, nr. 198 din 1 septembrie, 
p. 5. (D.C.) 

12. „Scânteia“, II, 1945, nr. 316 din 2 septembrie, p. 1 
şi 2; „România Liberă“, III, 1945, nr. 332 din 2 sptembrie, 
p. şi 4; „Universul“, LXII, 1945, nr. 199 din 2 septembrie, 
p. 3. (D.C.) 

13. In actul de acuzare nu ni se mai imputa afirmaţia 
referitoare la postul de radio-emisie din Munţii Făgăraşului, 
deoarece nu a existat nici o declaraţie în acest sens în dosarul 
meu şi, deci, n-aveau pe ce să fondeze învinuirea. o C.) 

14. Vezi nota 5. 

